text:
馮仁昭四圍超--撐林峯冇整容
林夏薇:佢不嬲都靚仔 - 馮仁昭
林峯chok樣chok到出晒名,搞到佢堂妹林夏薇之前都成為追訪對象,外間仲話薇薇索過林峯胞妹,噚日薇薇殺入模界,聯同麥浚龍個模特兒女友Janine同JessicaC.嘅模特兒男友Sergio一齊去金鐘做手錶騷.
薇薇(中)殺入模界,同Sergio(左),Janine一齊做手錶騷.
薇薇唔知係咪有堂阿哥過幾招,好識得應對傳媒,對答又有禮,唔知佢會唔會借勢入埋無綫?薇薇話:「暫時冇諗,自己仲要做舞台劇.」儘管薇薇話佢哋一家人都靠自己,因為有成就感會開心啲,但薇薇人氣急升,多少都同chok峯有關.
薇薇仲當正堂哥係偶像咁支持,一講到林峯chok樣時,佢就話:「佢喺我心目中不嬲都好靚仔,亦係好阿哥,永遠都支持佢.」薇薇又唔相信林峯有整容,直頭好似忠實紛絲一樣,但林峯胞妹就慘,俾人話似王祖藍,對此薇薇話:「都有啲傷心,我哋一家人關係好好,家姐都好善良.」
同場嘅Janine今年同男友麥浚龍度過首個情人節同新年,佢話大家未到見家長時候,所以冇互相去對方屋企拜年,而情人節就有食飯慶祝.JessicaC.男友Sergio好少自己一個人工作,提到好多女仔都會花好多錢喺男友身上,Sergio話唔介意,又話女友對每個人都好好,亦相信只要付出就會有收穫,更話會將愛回饋女友,認真抵錫.


c: text/html

collection: archivebot

text:
黃秋生呢排認真唔好彩,除咗有台灣傳媒話撞到佢同孟廣美喺台北拍拖行街之外,噚日又有周刊話佢上周四去台灣之前,同個貌似何韻詩嘅女仔喺中環餐廳撐枱腳,重大字標題寫佢唔理老婆同個仔去「偷食」.
慘變婆媳夾心人
秋生噚日同馮仁昭講起呢件事,好無奈咁話:「本周刊慌死我唔死得咁,朋友嚟之嘛,偷食即係食咗,真係食咗我又唔怕佢寫,最慘冇食吖嘛,早知食啦!佢哋又走去搵我老婆同我阿媽,要講咪講我囉,唔好搞我啲屋企人!」
秋生又話佢阿媽同記者講完嘢又唔通知佢,馮仁昭話佢阿媽答記者嘅嘢都好大體,但係秋生話佢老婆唔鍾意,估唔到秋生外表咁大男人,其實都幾顧及老婆嘅感受.
至於同孟廣美喺台灣行街件事,秋生話嗰個係工作人員,根本唔係孟廣美,重話:「黐線,佢邊有孟廣美咁高呀!」
秋生呢排工作又多緋聞又多,證明娛樂圈係旺桃花即係旺事業,人紅先有狗仔隊跟嘅,秋生應該高興嘅!
羅嘉良亮相亞視要請示
羅嘉良噚日去亞視錄影鳳凰衛視中文台節目,佢話有成二十年冇去亞視,今次錄影之前都有知會無綫,大家已事先作好溝通,佢重話目前重欠無綫十集片約,下年五月到期.而早前有報道話佢同無綫高層樂易玲食午飯,佢解釋只係普通朋友食餐飯,當認識個新朋友喎!
S.E.N.S.會展騷被迫取消
幫過《悲情城市》同《愛情白皮書》做配樂嘅日本音樂組合S.E.N.S.,原定今個月尾喺會展舉行兩場音樂會,點知佢哋臨門撻Q,工作簽證出現問題,被迫取消兩場騷.馮仁昭知道有唔少樂迷會好失望,而𠵱家有關方面已經接受退票手續.
周杰倫唔著底褲冇運行
周杰倫噚日喺台灣出席「第一屆錢櫃星秀選拔賽」,啱啱喺新西蘭拍完廣告嘅周杰倫,話喺當地上身着五件厚衫,但下身依然保持唔着底褲嘅習慣,現場就開始起哄,點知周杰倫嬲嬲地咁話:「我已經從金曲衰到現在,反正我就是沒穿內褲,請大家以後不要再問下去了.」大家都唔知衰同唔着底褲有乜關係,原來之前有人話王力宏攞咁多獎係因為有條好運底褲,所以周杰倫講起底褲就周身唔舒服.
華仔自讚人靚歌甜
劉德華日前應羅霖邀請,擔任新城節目《羅林名人館》嘅壓軸嘉賓,華仔係羅霖同佢兩個囝囝嘅偶像,所以佢今次訪問得特別開心.華仔講到即將喺九月舉行嘅演唱會時話:「今次演唱會有乜特色?入場嘅觀眾淨係見到我已經足夠,人靚歌甜喺我身上表露無遺.」我馮仁昭真係頂佢唔順!

robotstxt: allowed

filter: keep


text:
拜仁慕尼黑嘅德國龍門簡尼都算樣衰,早前話曼聯想斟佢,點知曼聯領隊費格遜喺禮拜一出嚟澄清冇咁嘅事,簡尼兜口兜面食咗個檸檬.
呢位大哥雖係拜仁主力,但因佢今屆成日揩嘢搞到球隊食白果,加上又因私生活唔檢點而成日俾狗仔隊跟蹤,搞到佢勁冇癮想離隊到其他聯賽發展;而佢同佢老竇重不約而同咁話,曼聯打緊佢主意.
點知曼聯領隊費格遜喺接受德國體育雜誌《踢球者》訪問時咁話:「我哋對簡尼冇興趣.」講真,簡尼呢隻檸檬自己攞嚟食,事關佢都成三十四歲人,而且水準不斷跌緊加上人又麻煩,試問曼聯又點會要佢呢?
之但係,若然佢喺今屆歐國盃踢出○二世界盃嘅水準,隨時成為搶手貨;但唔係我求大俠睇死佢,呢個情況應該唔會發生.
恩沙基有心報國空降奧運未必討好
正當意大利準備歐國盃征途,因缺態落選嘅恩沙基本來斯人獨憔悴.不過意足總話有意召佢踢奧運,基仔前日亦表態話如果獲徵召,就一定出番份力咁話.佢有心報國係好,但我求大俠怕佢以「空降傘兵」身份同班後輩未必夾得嚟;一吓唔覺意輸波,可能做埋代罪羔羊喎……
皇馬眾星嫌假少爭取遲歸隊真離譜
皇馬會喺七月五號開操,有份打歐國盃嘅九個球員好似魯爾,碧咸同施丹咁就可喺十六號先歸隊;但佢哋嫌假少,竟要求由佢哋所屬球隊出局嗰日開始計放二十一日;假設西班牙喺四強出局,咁魯爾同希古拉等會喺二十二或二十三號先返皇馬練波.家陣波都未開就諗放假,真係離譜.
碧比怕死做逃兵夢幻隊變雜牌軍
美國夢幻隊又多一個「逃兵」,帝王控衞碧比最近正式退隊,理由係想有多啲時間休息吓,但據可靠消息話,佢其實係怕奧運會發生恐怖襲擊事件先退隊.搞到𠵱家除咗艾華遜同鄧肯外,夢六嘅原班人馬都做晒逃兵,夢幻隊變成一支雜牌軍,今年想攞奧運金牌都幾抿水!
披頓放記者飛機唔識自重抵罰錢
喺總決賽第一場打到不知所謂嘅湖人老將披頓,噚日操練後被大批記者圍住,佢大大聲話一分鐘內就見記者.唔知係唔係「手套」怕畀記者問到口啞啞,竟然「放飛機」,自己偷偷地由後門「走路」,累班記者等餐懵,事後重俾NBA罰咗五千美金,做球星做到佢咁都算小家囉!


text:
飛短留長:明星髮界10件事$8,000髮剪服侍你個頭
星級髮型師嘅作戰武器——髮剪嘅價錢都一級過人,LeSalon嘅DirectorRicky:「其實全行都係用日本牌子『光』(HIKARI)嘅髮剪㗎喇,我𠵱家用緊嗰把$8,000,佢嘅鋼水最靚,把把都係全人手做,一把髮剪可以用一世,貴啲都抵啦.有啲鍾意儲髮剪嘅髮型師成萬蚊把都捨得買,不過嗰啲就雕晒花嘅!」
通常一級Salon收費都會分幾個價錢,LeSalon嘅Ricky話:「其實邊個明星同客到Salon剪頭髮都係劃一收費,最高收費係Director級,收$1,500一個頭.」CHIN.G就一樣會將Stylist分做8個Grade,唔同Grade收唔同價錢,按經驗而定,由$380到$1,680不等,當然收最貴都係DirectorBoffy啦.但明星都未必下下唔最貴唔幫襯,好似P-max都係幾百蚊有交易,老闆Percy就話:「佢哋嚟親都唔會淨係剪頭髮,有時電吓,有時染吓,次次都大概一千蚊落樓.」
一級Salon收得一級價錢,當然要提供一級服務.Ricky:「除基本服務有免費飲品外,好多着重私人空間嘅客人都鍾意坐房,坐房收費另加$150至$250,房入面有威士忌飲同DVD機睇,希望人客可以喺最Relax嘅環境整頭髮.」Stone:「如果人客要求,我哋會有Notebook畀人客上網,睇DVD.坐房就唔使另外收錢,但通常明星都會安排坐房,同埋Depends客人Book咗做乜嘢Course,如果收費過千而人客又要求,都會Upgrade畀佢坐.」
Stylist通常最賺錢就係出街接Job,好似明星出Show,拍廣告,演唱會等.Ricky:「通常最搵錢都係廣告Job,不過有時都要Depends客人Budget有幾多,較低嘅話會派啲Junior少少嘅Stylist出去,好多時呢類型嘅Job都係明星Mark死個髮型師先有得接.其次就係演唱會,最難忘都係幫霆鋒做百事可樂同演唱會嘅Job,佢唔係咁鍾意搞個頭,唔係幾使點整就已經叫做完成任務.」Percy:「傾明星出街整頭,通常都係同經理人傾,要睇自己有冇時間,工作性質同要Hold髮型師幾耐,一般拍半日硬照最少收$2,000-$3,000.」
Ricky:「我哋客路多數熟客,早幾年佢哋闊佬起上嚟,我試過收$1,000貼士.不過Walk-in客較少,每個月得十幾個左右;為咗增加客路,我哋會同一啲大機構好似酒店,大百貨公司,銀行等傾形象設計,𠵱家好多大公司為改變員工形象,都會搵我哋幫手,到時可順道增加客群.」Percy:「熟客係比Walk-in客多,要接明星客,多數都係靠明星有朋友喺度剪過而介紹,不過都試過有唔少唱片公司密探嚟試頭,發覺啱用就彈起身問有冇興趣幫佢哋旗下藝人整頭,最近一次試過係小雪間唱片公司.」
Patrick:「其實都盡量希望Stylist着牛仔褲就唔好着Tee,着Tee就最好加番件西裝褸,太過Casual始終唔係咁好,我想客人行入嚟會分到邊個係髮型師,邊個係客,感覺會尊重啲.」Stone:「公司着乜都冇所謂,每個髮型師都有佢自己嘅Character,我自己紋晒身都一樣冇問題,人客睇嘅都係我技術,我着得Casual唔代表我唔專業.」至於P-max都係着乜都冇所謂,但底線係唔好着拖鞋,Percy:「通常都好少出聲,但如果着拖鞋就唔得,太過優皮喇!」
Ricky:「其實請Junior有冇經驗都冇問題,入到嚟都係要從頭學起.我自己做洗頭嗰仔陣時,都好畀心機學洗頭,好快就搞到啲客個個Mark我洗頭,洗咗幾個月之後搞到對手爛晒,睇醫生休息咗9個月先好得番.所以真係有心喺呢行發展真係要諗清楚,因為真係好辛苦.」
Patrick:「其實做呢行要好勤力,要不停Update自己個Trend係點,又要多啲留意外國HairShow,我自己會鍾意不同睇髮型雜誌Refresh吓自己.突然間叫你整個60年代嘅頭,你都要配合𠵱家新嘅方法去做,再唔會淨係用舊嗰套.」Stone:「有時間有錢梗係想去法國睇HairShow啦,不過近近哋去日本都唔錯.」
問到髮型師幫人整頭無數,好多人最好奇嘅問題都係,咁佢哋嘅頭又係邊個整?佢哋全部口徑一致,好多都係搵番自己Salon嘅師傅剪,大部份時間更會留畀自己啲徒弟Junior試剪,可以教到佢之餘,又可測試佢哋嘅功力.堂堂HairStylist肯攞個頭出嚟畀啲徒弟較飛,做師傅真係偉大.
一級髮型屋唔同上海理髮店,個個都有型有款,好少見到幾十歲嘅阿伯,唔通做一級髮廊要早啲退休?Ricky:「我𠵱家啱啱先開始,冇諗過咁快退休,我正打算發展中國市場開舖頭,退休?諗都未諗過!」Patrick:「外國有好多出名嘅HairStylist都好老,仲仍然有剪頭髮,睇吓KimRobinson,咪一樣掂!」Stone:「薑梗係愈老愈辣啦,除非我震到攞唔到髮剪,唔係我都冇諗過會退休.」Percy:「呢一行幾多歲退休,從來冇人定過,不過做咗20,30年都冇突破,都係時候應該退休.」
查詢:
LeSalon(25260001)
中環雲咸街33號LKFTower9樓
CHIN.G(25334888)
中環威靈頓街14-24號4樓
P-max(25733382)
銅鑼灣謝菲道530號1樓


text:
鄧麗君唔經唔覺死咗快十年,歌迷一直都好懷念佢,噚日係鄧麗君生忌,一班歌迷就喺淺水灣搞咗個「鄧麗君五十二情還在」悼念活動,楊天經,藍奕邦,林子瑄同郭力行都有出席.
曾一齊表演
楊天經同林子瑄等將寫咗祝福句嘅蓮花放入海裏邊,希望將天災同唔開心嘅嘢全部送走,順便祝福鄧麗君.歌迷話五月八日鄧麗君嘅死忌,會將蓮花送去台灣筠園墓園.林子瑄就話四歲時,曾經喺一個表演度同鄧麗君一齊溜冰,佢話:「我記得佢好友善,不時安慰我演出時唔好咁緊張.我做阿Sam(許冠傑)演唱會嘉賓,阿Sam都要求我哋識唱鄧麗君嘅《月亮代表我的心》.」
此外,台灣鄧麗君文教基金會同台北國賓飯店噚日亦舉辦咗「紀念鄧麗君小姐生日宴會」活動,台灣歌手高慧君同于台煙即席唱咗鄧麗君嘅經典名曲,鄧麗君嘅細佬鄧長禧用國語話:「往後將繼續辦更多這方面的活動,而鄧麗君音樂劇今年也將進軍中國.」
《雪狼湖》防偽飛疑侵權
張學友前晚抵達長沙宣傳音樂劇《雪狼湖》,而呢齣音樂劇喺北京演出後,最近惹嚟一場官非.話說《雪》劇為防止有假飛,特別喺飛上面印防偽標記,但一個姓宋嘅男子話呢個做法侵犯咗佢嘅專利權,所以將《雪》劇嘅五個主辦單位告上法庭,索償二十萬人民幣(約十八萬八千多港元).
城城冇炒舞蹈員
馮仁昭前日收到風話郭富城怒炒靚仔舞蹈員,噚日城城經理人小美打電話嚟話:「城城係舞蹈員出身,一向最照顧班舞蹈員,佢當佢哋係戰友咁,點會炒舞蹈員,根本就冇呢件事發生過.城城今日睇到呢個報道好唔開心,所以我要幫佢澄清.」
Beyond勁Jam浮世繪
Beyond前晚喺紅館演出第二場演唱會,朱茵,李逸朗同五月天都有去捧場,樂隊浮世繪做嘉賓,成員劉志遠曾經係Beyond一份子,梁翹柏唱《喜歡你》時竟然話:「呢首歌係家駒寫畀我㗎.」黃家強聽見即刻話:「唔好講到咁曖昧喎.」後來現場播咗一段家駒生前嘅聲帶,然後台上出現一道白煙,螢幕投射家駒個樣,家強話𠵱家重好掛住家駒,搞到啲歌迷眼濕濕.
功夫宴35分鐘派晒飛
「功夫千人群雄宴」噚日下午三點開始換飛,排頭位嘅婆婆朝早六點幾已經去到排隊,另外有一個居港日籍家庭中村,亦一家四口排隊換飛.中村太太話自己係周星馳嘅超級影迷,佢睇咗《功夫》四次,現場重有位講唔純正廣東話嘅林先生話睇咗套戲七次,佢話:「我覺得套戲好有救肉(教育)意義.」結果一千張飛喺三十五分鐘內換晒.
蔡依林賺50萬過肥年
蔡依林噚日一身性感打扮喺台灣出席富邦銀行尾禡食飯,佢話最近開始籌備新一張唱片嘅工作,平日只係練車,其餘時間就等過年,佢希望喺新年可以賺一筆新年財.而喺噚日嘅活動上,蔡依林只係唱咗五首歌,就賺咗約五十萬港元,佢話今年新年一定封大利是畀爹哋同媽咪.


text:
「田亮」事件,搞到國家跳水隊嘅形象走晒樣,烏雲蓋頂,累到領隊周繼紅同一班金牌選手要「封嘴」面對傳媒㖭.好彩擒日喺九龍公園上演嘅「中國跳水及花樣游泳隊愛心慈善大匯演」,有前財爺梁錦松一早帶埋「跳水皇后」伏明霞同囡囡到場,重勁晒溫馨同親子樂,將陽光帶番畀國家隊,國寶伏明霞即係國寶,寧啥夠份量,嗰種幸福和歡愉,真係羨煞旁人,連啲記者都唔好意思問佢有關「田亮」嘅嘢,以免破壞氣氛.你話健康形象幾咁重要呢! 走上彈板毫無懼色
做咗第二任媽媽嘅伏明霞,雖然發福咗啲,但風采依然,喺大會開始前半個鐘就已經到場,同領隊周繼紅及眾師弟師妹寒暄一輪之後,就同下個月兩歲嘅大女司渝喺池邊玩,唔知係唔係跳水運動基因遺傳關係,阿松寶貝女走上跳水彈板時,毫無懼色,喺前輩面前重「印印腳」,好似想露番一兩手咁款.
伏明霞一講開個女啲嘢就好開心,話司渝好耐冇玩水,今日難得有機會同隊友聚舊,順便帶佢出嚟玩吓,至於會唔會教佢跳水,就遲吓先算,會順其自然喎.
喺旁邊嘅阿松就成日笑到見牙唔見眼,手揸住紙巾,隨時準備替個女抹手,可謂服侍周到,佢嗰種開心嘅神情,同佢臨尾做財爺嗰陣時,可以話係一個天一個地.松哥,祝願你哋一家人喜樂平安,以前嘅衰嘢唔再發生,能夠為香港培養出一位跳水皇后就更加無得彈,將功補過嘛!
傳真︰2623-9278
電郵︰[email protected]


text:
當舊年11月哈利列納上任昆士柏流浪(QPR)領隊後,唔少人都期望呢位球壇老狐狸可以創造奇蹟,但嚟到2月底,QPR嘅表現的確有改善,但成績仲係唔掂,繼續排包尾.由上周六對曼聯嗰場比賽所見,雖然QPR輸兩球,但防守算係對辦,只係佢哋真係唔識組織攻勢,畀唔到威脅紅魔.
喺嗰場波,QPR喺禁區入面得5次攻門,其中喺小禁區附近嘅3次都係靠死球攻勢,由中堅基斯杜化森巴埋門,至於其餘兩次埋門,就係來自雷米同泰拉拔嘅施射.用另一方向去睇,QPR今場只得3次中目標攻門,森巴竟然佔咗兩次,雷米亦只得一次.
小弟嗰晚有睇場波,覺得曼聯冇出盡全力,加埋傑斯同拿尼都唔係防守高效嘅球員,所以畀好多機會QPR喺中場組織;但QPR喺生波都造唔出咩威脅,竟然只能靠森巴,可見佢哋喺組織攻勢方面真係好有問題.
睇番QPR近幾仗嘅陣容,都好忠於4-2-3-1,並冇大變陣,但單箭頭嘅位置卻場場換人.踏入2013年後,QPR踢過7場聯賽,泰拉拔3次踢前鋒,雷米就兩次,森莫亞同占美麥基都各有一次.英國球評人Michael Cox早幾日喺專欄指出,QPR擁有4大射手係個幸福嘅煩惱,因為佢哋4個都係唔同類型,雷米係速度型,森莫亞係target man,占美麥基係全能勤力型,而泰拉拔就係偽9號;但由於類型唔同,適合佢哋每個嘅戰術都唔同,睇嚟哈利列納要喺呢方面研究研究.文:咖喱


text:
喺07年暑假我去大阪走咗轉,嗰陣大阪櫻花啱啱降落日乙,加上去到8月中都係表現麻麻,所以喺市內完全感覺唔到佢哋嘅存在,直至喺Outlet見到佢哋啲特價波衫,個腦先閃出佢哋嘅象徵人物森島寬晃.今時唔同往日,雖然佢哋仲喺日乙,但喺司令塔香川真司,同埋兩大射手乾貴士及卡奧菲臘比帶領之下;34場聯賽居然入咗71球,仲長居榜首,下屆好有機會返日聯.
大阪櫻花今仗嘅對手水戶蜀葵都唔差,其中喺前線孭重飛嘅高崎寬之今屆入咗13球,但佢拍檔荒田智之長唞完復出後跌晒watt,而且論實力始終唔及大阪櫻花,所以大阪櫻花W絕對係我嘅心水選擇.另外,睇番主隊今屆12場主場聯賽勝仗,有8場係淨贏兩球或以上,要埋[-1]「主勝」,贏3:1都啱心水.
歐洲波方面,我嘅挪超愛隊莫迪雖然喺上場聯賽爆冷輸畀維京,搞到13場以嚟初嘗敗績,不過咁反而好,令佢哋星期六迎戰阿里辛特時會打醒精神,一於直取[-1]嘅莫迪「主勝」同埋勝4:1呢個波膽.
至於美職聯美國芝華士上場擊敗紐約紅牛後,取得10場以嚟嘅首場勝仗,不過,實情係因為紅牛太差,今場芝華士迎戰FC多倫多時,傷兵名單仲係水蛇春咁長,加上多倫多又有中場迪羅沙里奧腳風順,FC多倫多[+1]「客勝」博得過.
上屆盟主
吾中
近5場往績:WL///


text:
姓鄉姓香 - 左丁山
l012GG細語左丁山狄志遠違反常識李波事件馮德雄建制派冇腦袁國強冇用黎棟國冇膽欺騙港人洗頭艇去叫雞六十年代逃亡偷渡
左丁山架老爺車在新年前大修,送咗去大偈強車房之後,每晚坐的士返屋企,點知又增加見聞.一上的士,左丁山就瞌眼瞓,過咗隧道之後抬頭一望,見到的士司機名牌寫住香××,姓香嘅司機,極少見,於是多口問句:「司機哥哥係唔係東莞人?」司機答:「唔係呀,我知姓香嘅多數係東莞橫瀝鎮一帶人士,但我地係廣州附近四會人士.」咁奇?廣州一帶有人姓香?未聽過噃.司機再解釋:「其實我老竇姓鄉下個鄉,不過佢六十年代逃亡偷渡嚟香港,去入境處攞身份證,入境處啲官員話鄉下佬講咩呀,邊度有人姓鄉㗎,你一定係姓香港嗰個香,於是佢從此由身份證決定了姓香,我地在港出生,出世紙也跟住姓香.老竇臨死前要我地在神主牌寫番佢姓鄉.」哦,原來係五十幾年前入境處職員唔識字,將佢一家由姓鄉變成姓香,唔怪得不是東莞人,情況就如澳洲移民局N年前胡亂替新入境華裔移民改變姓氏一樣.領展行政總裁王國龍嘅英文姓氏係Hongchoy,不是Wong,就係此類烏龍之作.
姓鄉比姓香仲少人姓.回家立即翻查,上網搵百家姓.原來春秋時期晉國有南鄉邑(今湖北均縣),居民以居邑名稱為姓氏,即以「南鄉」為姓,傳傳吓就簡化之為鄉姓,有後代移居廣東四會.而姓香呢,內地百家姓資料話全國有不足二萬人,祖宗係查銓錄,字錫玄,南宋末年大臣,與文天祥,陸秀夫等護送宋帝昺逃港.香氏人口分佈於東莞橫瀝,廣西合浦,內蒙古河套,甘肅民勤及香港等等地方.
第二晚又坐的士,因中環中心一帶架架的士都有客,不得已之下,行行重行行,行到信德中心地下搭過海車,司機聽緊「自由風」講李波事件,主持係新亞師弟馮德雄與客串評論員狄志遠.如常瞌眼瞓啦,點知司機一路炒蝦拆蟹鬧黎棟國冇膽,袁國強冇用,建制派冇腦只識做應聲蟲,乜咁大火氣呀?問一句就刺激咗司機滔滔不絕,令左丁山冇法子再閉目養神.司機之言,或可反映香港人心態,就係雖然明知阿爺大晒,可隨意來港拿人,破壞一國兩制,但唔該唔好當香港人係儍豬,用啲爛藉口去欺騙港人吖,司機最不滿所謂坐洗頭艇去叫雞,住在泰國住豪宅而忽然後悔回國投案呢兩種講法,完全違反常識.其他三個失蹤人士呢?又有甚麼叫雞,自首嘅藉口呀,或者係自行無證件返回大陸辦事呀?梁振英假如肯揸枝筆攞本拍紙簿去見吓的士司機大佬,施政或會順利啲.


text:
年宵今日開鑼,方健儀同河國榮呢兩個真香港人當然要快人一步率先去維園年宵逛下啦!
一去到維園門口,河國榮呢個香港區最受歡迎男歌星就歌興大發,忍唔住將《香港地》再二次創作Rap返幾句,搞到方健儀都頂佢唔順,叫佢唔好再唱,快啲行年宵好過.
佢兩個先行濕貨攤檔,見佢哋好似對啲年花好有興趣咁,河國榮仲同方健儀走咗入檔蘭花店慢慢研究,其間又問花店老闆點揀靚花.問到河國榮係咪想趁機買花送俾老婆?佢即話:「如果我買貴咗會俾佢鬧,其實自己冇買開年花,因為屋企冇位擺.」過年唔少人都會喺屋企擺桃花,方健儀話以前都有擺過,仲話擺完之後桃花運真係好咗好多:「嗰一年都真係幾多,之後嗰年冇擺又真係冇晒,不過依家自己唔需要喇.」
行完濕貨檔,方健儀同河國榮就殺入乾貨區,沿途有唔少市民截停佢哋要求合照,佢兩個咁nice,當然無托手㬹啦.行到攰攰地,方健儀就見到檔懷舊小食檔,即時去買咗兩塊麥芽糖餅同河國榮開心Share,方健儀搞笑咁同河國榮講:「你結咗婚,我就唔會派利是畀你啦,請你食塊餅啦!一食真係童年回憶返晒嚟!」
河國榮自從唱完《真·香港地》之後,《香港地》呢首歌又再hit過,佢同方健儀行年宵嗰陣,唔少人見到河國榮都會即場Rap返幾句,有啲仲係拎住大聲公去唱,方健儀聽到就扮嬲嬲豬話:「下次你哋要唱《中東與綜》!」相當搞笑.
今年年宵有唔少公仔檔,其中賣馬騮公仔同另一檔賣豬仔錢罌嘅攤檔就最得方健儀同河國榮歡心,佢兩個玩完一輪啲公仔之後,檔主仲送咗個福袋同斜孭袋俾佢哋,認真大豐收.
一場嚟到年宵,兩位最受歡迎男女歌星當然要去廢青集中營踩下場啦!想睇佢兩個同班廢青有咩交流?睇下一條動新聞啦!
採訪:譚倩宜
攝影:沈健程,馮峰,吉吉
髮型:[email protected]
服裝:Marella


text:
Marvel電影推出十週年,《復仇者聯盟3:無限之戰》令一眾fans屏息凝神睇到眼定定,結局更帶嚟無限衝擊,一改超級英雄電影Popcorn風格,唔少人都好期待下集復仇者成功復仇,但係到底要點樣復仇呢?
好多人睇完戲都會問,「點解奇異博士唔用時間石…」,「又話死都要保住粒石,到最尾又送出去…」,其實電影當中已經為觀眾解釋咗,奇異博士喺開戰之前已經用過一次時間石去睇未來1400萬個可能性,當中只有一個有機會嬴,點解曾講過「如果要在時間石與你們中間選擇,我會毫不猶豫地犧牲你們.」嘅奇異博士最尾會用時間石換返Ironman條命?其實奇異博士喺自己嘅電影當中已經試過不停犧牲自己去解決對手,死亡對一個醫生嚟講並唔陌生,或者佢睇到嘅就係唯有交出時間石犧牲自己及宇宙中半數嘅人先可以激發到Ironman搵出打敗Thanos嘅方法.
電影當中鷹眼及蟻俠都未有出場,但係鷹眼喺電影海報當中曾換上新裝備登場,令到有唔少人懷疑鷹眼同埋身為今集片尾彩蛋嘅Captain Marvel會喺下集成為擊敗Thanos嘅關鍵,而另一方面,導演羅素兄弟講過早喺《美國隊長3:英雄內戰》當中已經出現過打敗Thanos嘅提示,有唔少人都猜測係Ironman喺內戰入面介紹過嘅「二元擴增回溯框架」,Ironman曾經用佢嚟重製同父母最後一次見面嘅場面,基於《復仇者》拍攝片場流出過一輯復仇者身穿舊版服裝嘅相,令到fans猜測下集可能會用同一套系統模擬同Thanos決戰嘅情況搵出解決方法,但係呢個系統能唔能夠模擬出戰鬥時嘅能力亦都係一個問題.
另一方面,唔少人都開始猜測點樣令到已經死去嘅角色復活,假設復仇者聯盟成功擊敗Thanos拎走無限手套的話,時間寶石及靈魂寶石可能會係關鍵,Marvel官方對時間寶石嘅有效期未有提出一個說法,即係有可能時間寶石可以追溯嘅時間及空間有限,令到用時間石復活失敗.
而靈魂寶石喺今集電影官方前導漫畫中,奇異博士嘅助手阿黃講過靈魂寶石係最強大嘅寶石,而喺電影中似乎又真係未實際展現出靈魂寶石嘅強大,所以化灰嘅角色有機會係被困於靈魂寶石當中,而冇化灰就死亡嘅角色除咗幻視之外好可能回天乏術.
幻視身為生化人,身體係由機械組成,好有可能喺瓦干達嘅科技下重生,而幻視作為復仇者聯盟強大嘅中員一直喺多部電影中都未有出色表現,令佢重生聯合Captain Marvel可能會成為擊敗Thanos嘅關鍵.
其實單睇死剩嘅角色,似乎未能夠喺下集長達3小時嘅電影當中製造出史詩感,部份角色嘅復活必然會成事,但係現有角色會戰死亦都非常有可能(畢竟有部份演員合約已經完成),到底復仇者4點樣完成史詩式復仇,真相真係要等下年先知喇.


text:
(壹週刊)法國經典文學《小王子》係全球最受歡迎嘅小說之一,今年7月,小王子第一個主題公園終於喺法國開幕,Fans們仲唔快啲去朝聖?
由外太空而嚟嘅小王子,走訪唔同星球,所以主題樂園最大特色,就係多個同飛行有關嘅設施.樂園入面有一個空中酒吧,遠看似一隻氣球船,可以帶最多15位乘客升上35米高空,一邊飲酒傾偈,一邊欣賞周邊嘅怡人風景.
空中酒吧最大賣點係開放感,平時去所謂嘅空中酒吧,腳底下總會有玻璃,今次雙腳吊吊掂唔到地咁飲酒,真係第一次.所以與其話係酒吧,其實似機動遊戲多啲.每個座位上都有安全帶,不過手機電話就比較危險,一定要揸實.空中酒吧其實用電推動,上升速度好穩定,即使打風落雨都可以照常運作.
上到頂點可以眺望法國東部一帶,天朗氣清嘅話仲可以睇到阿爾卑斯山及德國嘅黑森林.記得喺入口嘅小食亭買定杯紅酒,白酒,香檳,喺靚景襯托下飲酒,仲有靚仔工作人員介紹附近風景,真係好爽呀!
主題公園位於法國東部嘅Mulhouse,地點嚟講唔算方便,原來選址呢度係因為天氣穩定,被法國及瑞士嘅山脈包圍著,風速較穩定,令招牌的熱氣球的運作較容易.公園有兩個大氣球,象徵可以好似小王子一樣遨遊世界.
氣球可以升上150米高空,可以睇到一望無際嘅法國田園美景,更加可以俯瞰整個樂園,由上面望落去就可以見到,樂園設計成圓形,係用星球呢個idea,都真係幾靚.
基於安全理由,公園會根據風速決定載客人數,每次介乎10至30人,如果風速太大,氣球就暫停開放架喇.所以到訪之前,check定天氣先出發就最穩陣喇.


text:
女人街:亂玩瑜伽健身變傷身高危動作初哥咪試
有無諗過可以將自己隻腳Fing上個頭度?又有無諗過用兩隻手撐起全身?興咗一排,瑜伽喺香港仍然極流行,懷疑有印度神奇力量,令一啲自己以為不可能嘅動作變成有可能.不過,玩瑜伽做高難度動作最緊要小心,除咗唔適宜食得太飽,仲要量力而為做足熱身,關節有病者更要注意,一個唔好彩甩骱整親唞一排,肥減唔成,強唔到身健唔到體,坐足一排翻肥10磅,大鑊!呢個夏天邊度都唔使去喇!
記者:馬慶武
攝影:陳偉強
Model:Phoebe,Kinki(Salvador)
鳴謝:康正綜合治療中心
𠵱家市面教玩瑜伽嘅教練大都已經註冊,基本上跟足指示再留意埋自己本身有無關節傷患,應該安全過有身體碰撞嘅運動.但係唔理失手又好,疏忽又好,做呢類高難度動作始終有受傷嘅可能,而且近排受傷個案鑊鑊新,應該要更加小心.有教練傍住仲驚青?咁有物理治療師加瑜伽教練教路應該可以令你定番啲.
■Ada話呢個已經係入門瑜伽動作,但睇見佢左拗右撓,硬係覺得好易聽到「啪」一聲.
Ada係註冊治療師,仲全港首次將水療同瑜伽二合為一,佢話好多嚟搵佢做物理治療嘅病人都係玩瑜伽出意外玩到受傷,所以就開辦水療瑜伽班,等大家減低受傷機會兼歎埋水療功效.如果堅持要喺陸上玩瑜伽,Ada一樣幫到手,教大家做正確熱身運動,仲示範埋幾款高危動作,有備無患唔使怕.
彭丹拱橋腰部容易扭親,注意完成動作後亦要慢慢瞓番落地,千祈唔好一嘢「撻」落去.另外如用力不當,仲有可能引致膊頭甩骱.
因為體重聚於呢兩個位置,所以最容易整傷頸,膊位,另外呢個動作亦會令血液流向頭部,有心臟病或高血壓者咪試!
看似簡單,但好容易因為要保持平衡扭動身體而弄傷腰部,單腳站立失平衡又未能企穩仲好易跌親.
容易受傷位置係肩部及中背部,因為上身同下身扭動方向唔同,所以有機會拉傷肌肉,切記做時動作要慢.
最容易造成手部甩骱嘅動作,因為全身體重完全由兩隻手負荷,所以好易令手部受傷,由肩膀位到手腕都有可能,若失平衡更危險.
Ada話瑜伽係全身運動,而且將身體拗嚟拗去動作好大,所以玩瑜伽之前一定要做足全身熱身.除咗手腳要做拉筋動作外,關節位亦要留意,而做瑜伽最容易受傷嘅就係肩背肌肉,切記咪疏忽!
不過講到最重要一樣,就係要認清自己本身有無關節炎或心臟病,有關節炎嘅就應該盡量避免玩瑜伽,如果真係興趣咁大唔玩唔安樂,咁就要就住患處,千祈咪做扭曲動作.另外若患有心臟病或高血壓人士亦要留意,雖然瑜伽不算是劇烈運動,但某些動作如腳上頭下嘅姿勢,會容易令腦部充血產生危險,高溫瑜伽閒閒哋都喺攝氏40幾度環境進行,更加應該唔好掂!
■Ada話玩瑜伽最容易整傷背部,而且整傷背部手尾好長,要留意.
‧主要係膊頭位置嘅熱身運動,用右手用力按左手臂,重複左右各做3次.
‧肩背位嘅熱身,用左手按右手手踭,可以將肩背肌肉拉鬆.
‧小學都有教,拉背熱身運動,因為做瑜伽成日要腰部用力,一定要做.
‧全個上半身嘅熱身運動,同樣動作要慢,做唔到唔好勉強.
‧做完上半身,輪到下半身,除了可以有壓腿拉筋功效之外,腰要挺直,對腰下半部伸展亦有幫助.
Emily:「都驚受傷㗎,所以曾經都諗過唔玩,不過我諗小心啲就無問題,咩運動都有機會受傷㗎啦!」
李小姐:「睇到報紙,但係我一向都玩開,唔驚,不過都有興趣試吓水療瑜伽,應該安全啲.」
王小姐:「盡量唔做啲咁高難度嘅動作囉,瑜伽都係做運動啫,唔使吓吓挑戰高難度嘅!」
瑜伽分不同種類不同級數,都無話一開始就要你Fing對腳上頭咁誇張,但係有啲動作睇嚟簡單,以為實做到,但係原來暗藏「殺機」,好容易拉傷肌肉或者引致甩骱.Ada就介紹咗幾款動作,話埋畀你聽邊個動作容易整傷邊個部位,自己知自己事,嗰個位有舊患就唔好做嗰個動作,仲有,覺得難,覺得勉強嘅就要即刻停止.不過就算無傷無痛,做每個動作都最緊要夠慢,咁就無有怕啦!
除咗高危同熱身外,Ada話瑜伽都有好簡單嘅動作,唔使特別學都可以跟住做,有助強化不同部位嘅肌肉,書都慳番唔使買,免費!
A可訓練平衡力,集中力,而且仲可以預防骨質疏鬆症咁神奇!
B可以鍛煉腹部肌肉,對改善腸胃及女性病都有幫助.
C加強背肌強度,坐骨神經痛病人更應多做,對病情有幫助.
有無聽過有人會喺泳池跌親吖?水有浮力,唔計你唔識死,唔識游水仲去兩米池,喺水中做運動係比陸上做運動安全,而且亦唔使付出咁大力量.Ada話水中瑜伽喺外國一向都有,佢哋首次引入嚟香港,之前介紹過,適逢呢排瑜伽意外增多,Ada提多你一次,水中瑜伽連孕婦,小朋友都做得,一啲陸上瑜伽嘅高危動作,喺水中亦好容易做得到,安全啲.
水療瑜伽課程
查詢電話:25258707
收費:每6堂$3,000
■水中做瑜伽可以做到平時做唔到嘅高難度動作,而且仲更加安全.
Phoebe:「都無玩開,驚咩啫,做足熱身咪得囉,不過我關節好硬,所以我都無諗住玩.」
Kinki:「我諗係啲學員唔小心啫,有人教有人傍住,都唔驚.我就鍾意做Gym多啲.」
註冊物理治療師Ada:幾多病人因為玩瑜伽而整傷肩背,其實做咩動作都唔好夾硬嚟.」


text:
國際賽咪吼強隊
投資特攻隊︰瑞士W抵玩 - 華度
今個周末連場國際賽,咪一味向嗰啲一級強隊着眼,熱門好嘢推介各位睇實主場踢友賽嘅瑞士單W;冷門方面,歐國盃外圍賽作客球隊阿爾巴尼亞,孭住個4倍以上冷W,隨時爆出!華度
玩每一個遊戲,唔想輸,最基本嘅條件梗係要清楚知道遊戲規則;𠵱家嘅歐洲國家盃外圍賽,分組各球隊計算排名嘅制度,唔再係以前嘅同分球隊先計得失球差,而係先計同分球隊相互間嘅對賽成績.所以,呢輪秩序只係對住列支敦士登,盧森堡,安道爾等魚腩部隊嘅西班牙,荷蘭及英格蘭等勁旅,一陣計過數,又或者對手谷唔起佢哋戰意,係咁易「小勝」兩,三球,你玩「讓球主客和」,都可能激死.
唔係嚇你,荷蘭喺06世界盃外圍賽,已經試過對住安道爾,主場僅派4蛋,作客亦只係贏3:0而輸盤.英格蘭及西班牙令捧場客失望嘅例子,可能仲多!
要搵穩贏心水,唔向呢啲得嗰1.1倍以下嘅外圍賽強隊埋手,可以向友賽球隊出擊.好似因為成為08歐洲國家盃主辦國嘅瑞士及奧地利,周六亦同時有國際賽進行,尤其係主場迎戰南美球隊委內瑞拉嘅瑞士,捧場價值高得多.
瑞士呢幾年喺國際賽舞台表現愈來愈好,世界盃外圍賽及決賽周,都搞到一線球隊法國頭都大埋.由於係歐國盃主辦國關係,佢哋唔使好似其他球隊咁喺外圍賽打生打死,可以直入決賽周,但就要用呢兩年時間,操好隊波,提升足夠士氣,到時就可以喺江東父老面前,保住主辦國球隊嘅面子.
所以,呢輪瑞士搵嚟喺友賽「拍跳」嘅對手,都唔算係實力太強隊伍,好似上一個國際賽日,對手係「歐洲魚腩」之一嘅小國列支敦士登;今次就同都算係「南美洲魚腩」嘅委內瑞拉嚟切磋.
委軍近年戰績的確有啲進步,但大部份都係倚賴佢哋主場所取得;今次遠道而來到歐洲作客,全無優勢可言;陣中為港人熟識成員有兩個,包括踢緊馬略卡嘅中場艾蘭高,以及……曾效力南華,現於挪超聯落班嘅奧尼拉斯!
瑞士方面,教練古尼今次就放棄徵召一班後生仔上A隊,放佢哋落去踢21歲以下國家隊;所以A隊大軍名單中,都係一眾經驗更豐富嘅當打好手,相信係畀呢班球員爭取表現,因為現時瑞士國家隊,好幾個正選位置都畀幾位後生仔,包括辛德路斯(目前喺度養傷),比哈美,禾蘭芬等穩佔.呢場波一隊博贏,一隊又好似等輸咁,瑞士W分分鐘仲穩陣過嗰啲熱到燙手嘅強隊!
至於呢輪賽事冷選,可以吼實作客球隊阿爾巴尼亞.呢隊都算傳統歐洲魚腩部隊之一嘅球隊,最近呢幾年真係睇住佢哋進步,有球員可以外流到四大聯賽球會效力不特止,國家隊戰績亦逐步改善,再唔係十年八年前嗰隊出親都畀人炒嘅弱旅.
呢日阿爾巴尼亞喺歐國盃外圍賽,作客鬥實力都唔好得幾多嘅白俄羅斯,阿爾巴尼亞受讓,盤都嫌贏得少,博客W都得!
咪一味向嗰啲一級強隊着眼,一陣呢眾強隊計過數,又或者對手谷唔起佢哋戰意,係咁易「小勝」兩,三球,你玩「讓球主客和」,都可能夠激死.


text:
先達密探
老翻米奇入侵機場
廸士尼卡通人物嘅號召力有幾強勁,相信冇人感受唔到!近日途經先達,更發現一款厚度只有7.7mm嘅激薄米奇老鼠手機;iPod咁嘅款,再搭多個200萬像素相機,雪白色外殼簡直殺死人!但睇真啲,原來呢部機並非堅貨,實情乃源自國產老翻之手,機面仲印咗個SAMSUNGFunClub咁嘅Logo,真係俾佢激死!
提到卡通手機,出得最多,最密嘅一定要講台灣GIGABTYE.前幾日電腦節先擺咗個攤位,Show盡香港都買唔到嘅Barbie,叮噹及軍曹等特別版,點知水貨佬咁快即入咗隻KERORO手機,全身綠色加埋電池蓋印晒軍曹公仔,好忠於原著;不過與SNOOPY,Barbie等屬同一款型號,功能叫不過不失.
■由開機動畫,Wallpaper以至影相框都有齊軍曹特色.$3,280(水)
靜咗一段時間嘅PDAPhone,依然未見有相當搶眼嘅新貨跑出,但據Sales講,近期值得一提,算係款式比較舊嘅Dopod818Pro,皆因由上星期嘅$3,980冧至$3,680,足足插水三百蚊咁多!佢屬於首批內置Wi-Fi功能嘅PDAPhone,唔使另外插卡即可上網,𠵱家唔使四千就玩到,算係幾抵玩!
■備有紫,藍等特別顏色機殼,不過Sales話黑色最搶手.$3,680(行)
好似Handsfree,藍芽耳機等配件,不嬲都唔列入手機場主流產品,不過今次呢款港產HMC100真係唔提唔得!皆因佢除咗有立體聲之外,最特別係內置咗SRS嘅WOW處理器,玩齊SRS3D,Focus以及TruBass等技術,將環繞立體聲和低音效果玩得更盡,兼配內置FM天線,聽埋收音機都得!
■如果你部手機唔支援藍芽立體聲嘅話,更玩得過!$138(行)


text:
尹光扮慕容復 邊個話大俠要靚仔?
「邊個話做大俠一定要靚仔o架!」最近尹光日日喺電視講呢句,搞到小記自信心都返晒嚟.不過現實世界就無可能做大俠,想威惟有玩佢做代言人嘅全新網上遊戲《天龍八部2》!
記者:王震遠
攝影:楊錦文
尹光今次戴晒頭封着晒大俠裝,原來係玩緊cosplay,扮演網上遊戲《天龍八部2》中嘅新增角色慕容復.小記睇開嘅明明係張國強版,咩事忽然變成尹光?原來今次《天2》係想帶出身邊每個陌生人,入到網路世界都有可能成為網路高手!《天龍八部》運作已數年,今次推出升呢版,最大更新就係由傳統九大門派新增至十個,加入大反派慕容復身處嘅慕容世家,名慕容派.慕容世家源自燕王遺脈,大燕滅國後只有慕容世家傳承下來,慕容復為求復國而不擇手段,成為遊戲中反派.睇過小說都知慕容復有招「斗轉星移」,《天2》只要拜下該門派,就有機會學到以力打力嚟殺敵.慕容弟子更可學到獨家嘅磨礪術,呢啲經藥草浸過嘅兵符,可以提升戰鬥力.
■《天龍八部2》新增唔少新景點,慕容山莊就係其中之一.
■同遊戲中嘅NPC吹水,分分鐘開啟咗幸福抽獎都唔出奇.
■《天2》進行公測無耐,一開server已經勁多人逼入嚟玩.
《天龍八部2》改編自金庸著名小說,遊戲開發商將唔少經典劇情化身原著劇情副本,例如「萬劫谷救段譽」同「蕭峰血戰聚賢莊」等都會稍後喺game中重現.現時率先登場嘅有「四絕莊」,一次過可以打勻書,音,畫,棋四個boss級人馬,親身同小說中主角接觸,玩落特別投入.唔想齋打副本升級咁悶,同玩家PK一樣別有一番風味,今次《天龍八部2》更新咗江湖自由廝殺,PK方法新增至十幾種,例如同盟混戰模式改良到唔再可以打到自己友,好多細緻位都有微調!
遊戲世界中有自己一套嘅時間觀,約現實世界兩小時就可以經歷遊戲中嘅一日,上集可能會無咩感覺,不過來到《天2》,情況就有所不同.以前遊戲視點只能夠喺平面轉動,最多睇到附近地面玩家嘅情況,家《天2》就新增咗廣角天象視野,唔只可以睇埋天空,仲有全新天象系統,日同夜,不同天氣都會有明顯變化.有埋360度全面睇嘅觀點,自然更加投入!
■新增廣角天象視野,拉到最wide可以睇晒成個山頭.
年年Gameone都會為新推嘅OnlineGame搵來最人氣o靚模做代言人,今次《天2》就打破慣例,由玩家之中挑選出代言人Aki,夥拍慕容大俠尹光宣傳新game,「當初我玩《天龍》,係因為有一大班朋友同我一齊玩,咁玩落都覺得唔錯,就keep住玩咗三年幾時間.」自言使咗五位數字落《天龍》嘅Aki,遊戲中主角已經有102Lv,浸淫遊戲三年,仲好鍾意喺遊戲中結識朋友,「其實一開始就會和對方喺game入面傾偈,知道對方嘅性格係點啦,同埋啱唔啱傾啦,如果真係幾啱傾嘅都會一大班人約出嚟.」Aki聲稱現時活躍於天山server,想同佢一齊玩嘅玩家識做啦!


text:
呢個妮慧絲究竟係乜水?佢唔止係成人雜誌模特兒咁簡單,本身亦係曾經效力德國球會卡爾斯魯厄嘅克羅地亞後衞杜亞碧嘅老婆,所以真係大有來頭,絕對唔係二打六.
影得鹹相嘅,梗係要有樣有身材,妮慧絲當然符合呢兩項條件;咁都未夠,佢仲好大膽,試過喺薩格勒布戴拿模嘅練習場同老公打野戰,結果搞到薩格勒布唔要佢老公,將佢踢去德國.
妮慧絲可能嫌喺練習場搞嘢唔夠出位,於是再玩激啲,出隻鹹濕歌挑逗一班世界級球星.隻歌面世後係網上熱播,雖然係南斯拉夫話,但有人繹譯成英文後,就知道啲歌詞超級大膽,其中一句係咁:「入波,入波,入我波啦.我家陣已經一絲不掛,你都一樣,同我赤裸相對,快啲嚟入我波啦(Goal,goal,goal,scoremeagoal.I'mnaked,youarenaked,scoremeagoal)!」至於另外一句仲激:「做我嘅費蘭度托利斯(F托),好似基斯坦奴朗拿度(C朗)令我咁滿足,好似美斯仔咁震撼我(BemyTorresFernando,keepfillingmelikeRonaldoandshakememylittleMessi).」
我求大俠有睇過妮慧絲唱佢隻鹹濕歌嘅片段,唱得好唔好聽就見仁見智,不過佢就似乎好投入.妮慧絲咁講:「我只係講出一個真相,就係3位球星同佢哋女人之間發生嘅事.」
F托出名係好老公,C朗就俾佢嘅俄羅斯模特兒女友艾琳娜實,所以妮慧絲淨係有機會向剛回復單身嘅美斯埋手;如果係真嘅話,唔知美斯頂唔頂得住呢?


text:
在新加坡金沙酒店坐的士去機場,司機問:「我地有三個terminal,你去邊個?」一言驚醒,唔知係邊個噃,只能同佢講:「國泰航空」.司機話:「即係terminal1啦.」路上交通暢順,唔駛二十分鐘就到,的士費冇附加費噃,二十坡紙有找.樟宜機場雖然有起碼三十年歷史,但不斷擴展,恒常與香港赤鱲角機場爭奪世界排名第一,絕不落後,回心一諗,人地已有三個terminal,而香港機場第三條跑道先至話將會進行諮詢,十年後都唔知可以落成未,或者又會因為有一位東涌婆婆反對而起唔成呢!
坐在機上,回想PB「新加坡贏晒」之言,悶悶不樂一個鐘頭,要睇機上早一日嘅香港報紙解悶.新加坡嘅全國地區規劃發展做得非常好,由URA負責,當地朋友曾帶左丁山到URA總部參觀規劃模型,留下深刻印象,睇模型就知道新加坡商業中心區會不斷擴展,現有填海地皮(金沙酒店以東)大過我地西九龍,MarinaBay以南繼續填海,新型甲級寫字樓供應源源不絕,我地嘅中環就乜都冇,殘舊中環街市都話要保留,拆政府合署西翼又有人反對,新寫字樓究竟從何而來?
西九龍其實可以興建文娛藝術區與甲級寫字樓嘅,做乜鬼要起住宅吖,將來嘅西九豪宅只會俾內地人買入,跟住丟空,但興建寫字樓嘅話,反可吸引外資及中資在港開設辦公室,增加本地人就業機會.目前好多八十後,九十後埋怨欠缺機會,可以話,如果香港一股反增長,反基建設立之風蔓延嘅話,最受打擊嘅就係八十後,九十後,最得益嘅就係現在嘅有錢人.一啲上咗岸嘅中年專業人士帶動年青人反乜反物,其實最終會破壞年青人前途,佢地就冇所謂,繼續印印腳啫.年青人在一個停滯不前嘅社會,最冇機會,西班牙嘅失業率高達21%,年青人失業率達45%,試問有乜希望?左丁山好希望香港有藍天白雲,空氣清如自己嘅大學年代或者阿爸細個在荔枝角泳灘游泳時代,假使當日可以司法覆核,唔准美孚新邨興建,破壞附近海灘嘅話,該處環境會好好多,但美孚新邨居民會住咗去邊?


text:
講起找數期,事有湊巧,接連碰到幾位大判,二判.判頭制並非一些淺薄人員所講,層層剝削制,其實一個建築地盤有好多工程,發展商搵大建築公司承包工程,建築公司就要分工種搵水喉,水渠,泥水,紮鐵,石屎等等不同判頭開工,一切價錢傾到你情我願,並無剝削可言,之不過有啲發展商做壞規矩,成日唔找數,所以過往曾發生判頭持刀上寫字樓搵大老闆夫婦事件,又有不肖承包商收咗發展商(或者係政府)錢,硬係唔找數畀各類判頭,釀成糾紛.
一啲人計死數,以為遲遲唔發放承包費,對自己有利,殊不知,小判頭為咗工錢揸頸就命之餘,暗中會做手腳報復出氣,例如將近完工之際,丟啲唔硬唔軟嘅垃圾落水渠,令到樓宇落成之後,污水渠硬係塞塞地,又如弄吓手腳,令到新樓窗門一有雨落就滲水漏水,呢呢,夫妻檔發展嘅樓盤就比較多呢啲濕滯嘢,你估純粹係意外乎,試得多,品牌受損,賣新樓嘅樓價及以後二手樓價都平過市價.
呢日見到呢位大判,就話某大上市建築公司非常好人,找數又快又準,21天內有錢收,同呢間公司做事,零舍爽神.原來判頭唔怕冇工程,只怕做完收唔到錢,浪費時間兼得個吉,左丁山問佢:「建築公司好少咁疏爽嘅噃,點解呢間咁有良心?」判頭話:「我諗有冇良心係價值判斷,好難評估,不如話呢間建築商非常醒目,係市場領導者,睇見目前判頭難搵,工人難求嘅局面會維持多幾年,而佢手上又有好多單,為咗保障『供應』,佢索性以最短數期,最準數期呢兩項條件嚟吸引我地幫佢賣命.」找數找得快,會產生乜嘢好處?判頭話:「因為其他公司唔願找數,或太慢找數,咪有好多判頭爭佢嘅工程做囉,多人爭,價錢自然冇咁好,我同呢間公司做嘢,利錢低好多㗎!」唔,一切反映在市場價格,找數快而準嘅公司,可以收到較低投標價;找數冇時準嘅公司當然收到較高投標價,甚至冇人肯落標!判頭話今時今日建築工人空前缺乏,特區政府怕咗陳婉嫻李卓人,一遇到建築行業要求輸入勞工(向新加坡學習而已),高官就叫建築界收聲,故此判頭話西九高鐵呢啲大工程,唔超支有鬼!


text:
求驗客手記:拿尼N無 - 求驗客
效力曼聯嘅葡萄牙國腳翼鋒拿尼,貴為英超頂級球星,但居然同好多香港小市民一樣,都係「N無人士」.不過,佢唔係冇公屋,冇綜援,冇物業,冇稅交同冇MPF戶口,而係冇親情,冇友誼,冇健康同冇人撐,幾乎要唱崔健嘅名曲《一無所有》.
現年24歲嘅拿尼,喺禮拜日曼聯作客輸畀利物浦1:3嗰場英超「雙紅會」中,先係喺禁區頭槌「二傳」畀古積特頂入成2:0,之後仲被紅軍後衞加歷查踢傷,被迫喺完半場前退下火線,真係黑到爆.咁到未算,日前佢仲俾英國小報踢爆同阿哥因財失義.
話說拿尼有個原本做地產嘅33歲哥哥荷西艾美達,放棄自己份工嚟幫佢手,仲同佢簽咗份15萬鎊嘅合約,點知拿尼原來係無良僱主,冇出糧畀荷西艾美達,搞到對方因斷供而冇咗間65萬鎊嘅屋.
家陣喺荷蘭做足球經紀嘅荷西艾美達,於是同拿尼對簿公堂,要求細佬賠償100萬鎊.荷西艾美達嘅朋友話:「荷西為咗拿尼放棄晒所有嘢.初頭拿尼都有出糧,但之後開始走數,荷西都冇諗到自己嘅親細佬居然會咁對佢.佢別無選擇,惟有用法律嚟解決兄弟之間嘅問題.」
除咗冇親情,拿尼喺「雙紅會」俾加歷查劏開咗小腿上下五吋啲肉,事後證實最多要唞1個月,估計喺4月初,聯賽作客對韋斯咸先至復出.整傷佢嘅加歷查其實事後都有道歉,不過仍怒火中燒嘅拿尼話明唔會接受,換言之,即係冇埋友誼.
拿尼經已冇親情,冇健康同冇友誼,而喺呢次受傷事件上,球會亦冇人撐佢,真係慘上加慘.小道消息話,拿尼對於佢受傷之後,冇紅魔職球員公開批評加歷查嗰吓攔截,感到非常失望.不過,曼聯領隊費格遜早前因批評球證艾堅遜而俾英足總告行為不檢,家吓佢力撐到底唔認罪,所以有指曼聯為免節外生枝,於是落柯打叫啲職球員封嘴.以老費嘅性格,相信佢喺自己單嘢完咗之後,會幫拿尼攞番個公道,所以拿尼唔係冇人撐,只不過係要畀啲耐性等吓啫!


text:
關仁隱事:白癡大風遮鐵竇風流
排骨女星白癡同佢個舊相好大風遮,呢排被傳復合真係攞嚟講,因為佢兩個根本未散過,幾年嚟都拉拉扯扯.早排白癡同外籍男友玩冷戰,打畀大風遮吐苦水,咁啱大風遮嗰期不停喺內地做宣傳,身邊冇女,返香港時咪約埋白癡打吓友誼波囉,佢哋最鍾意匿喺白癡細佬儍蟲嘅西貢村屋鐵竇度春宵,但次次都前後腳,仲搵口靚仔喺村口把風.由於大風遮撈極唔起,惟有自我踢爆宣傳.
關九份人小家呢樣嘢,圈中幾乎人所皆知,佢撈咗咁多年人面都算廣,但真係當佢friend嘅就真係冇乜幾個,近年佢嘅老死名單入面,又少咗一個找雨,找雨同佢識咗十幾年,本來friend過打band,兩個仲一齊做過電台節目,但因為關九唔抵得找雨搶咗佢嘅風頭,所以要求調時間做過第二個節目,之後成年都周圍唱找雨有幾唔掂,幾唔識做節目,聽到嘅人都擰晒頭,反而找雨咁耐都冇講過關九啲乜,令人對關九更反感.
三色台近年好興搵番以前班阿哥阿姐返去拍劇,但搵嚟搵去就係唔見佢哋搵過以前嘅花旦阿無姐?關仁聽聞阿無姐離開三色台之前,同女高層阿假姐一直好friend,但聽聞有次阿無姐幫阿假姐喺外國買咗對名牌高踭鞋,阿假姐唔鍾意個款唔肯畀錢,兩個人就因為咁反咗面,之後阿無姐離開咗三色台,阿假姐咪利用自己勢力唔畀佢踏足娘家半步囉!


text:
寵物花園:為食貓愛榴槤 不愛留連
講起為食大懶貓,第一時間諗起加菲貓,今日主角Mimi就係現實版加菲貓.佢比加菲貓更為食,更寸,更平易近人兼更懶,為食到連一陣味嘅榴槤都啃得落,平易近人到係人都可以當佢BB咁抱,寸到有時連主人都唔睬,最離譜係懶到話瞓就瞓,寧願攤喺屋企都唔願喺街留連.
記者:許維雅 攝影:伍慶泉
姓名:Mimi(8歲)
性別:女
品種:蘇格蘭短毛摺耳
至愛食品:榴槤
性格:聽話,貪吃貪睡,懶到唔識郁
■Mimi離遠見到至愛榴槤,即時鼻仔郁郁虎視眈眈.
■索多兩索忍唔住衝埋嚟,睥住個膠袋,眼神充滿期待.
■有好嘢食真係乜儀態都無晒,理都唔理其他人,係咁舔.
為食貓見唔少,為食到連榴槤都食就真係第一次見.蘇格蘭短毛摺耳貓Mimi今年8歲,跟主人一樣咁鍾意食榴槤,仲愈熟愈臭就愈鍾意,記者一將果王帶入屋,Mimi立刻鼻仔郁郁係咁索,阿祥話:「因為自己鍾意食榴槤,所以成日買返屋企食,記得有次我食得津津有味,Mimi無端端跳上梳化望住我,好似等我餵咁,我咪畀嚿佢歎吓囉,點知佢真係食喎,之後我次次開親榴槤佢都貢埋嚟,整整吓愈嚟愈鍾意食,平時佢叫極都唔郁,𠵱家一有榴槤就自動埋身,愈熟愈爛嘅榴槤佢愈鍾意,因為腍腍哋可以細細啖擺入口.」
■Mimi最愛瞓紙盒,唔使高床軟枕,只求三餐溫飽.
阿祥之前一直無打算過養貓,7年前無聊行過寵物店,見到Mimi又乖又可愛,先係咁意抱上身玩吓,再俾店員𠱁兩𠱁,埋尾一輪講價,最後成功由$6,000講價到$4,000帶返屋企,阿祥回憶:「本身真係無諗住養貓,個店員一見我抱住Mimi就講咗句:『你抱住佢佢肯瞓,即係好跟你呀!」就係咁忍唔住買咗,好彩Mimi好聽話,養咁多年從未抓花過任何嘢,傢俬一條貓抓印都無.啱啱買返嚟嗰陣Mimi好活躍㗎,周圍走坐唔定,𠵱家就懶到郁都唔郁,淨係鍾意食同瞓!」Mimi絕對係加菲貓一隻,唔知佢係咪最憎星期一呢?
■阿祥話Mimi好唔鍾意出街,如果有人企喺屋入面,佢會第一時間撲返轉頭.堅定流呀?試驗吓先.
■果然,阿祥一企出門口,Mimi立刻嚟個大轉身撲去企喺屋入面嘅祥嫂,仲好似BB咁用手搭住人膊頭,真可愛.
■如是者,我哋試咗好多次,Mimi都係做同一個動作,最搞笑係佢從來無逃走嘅意思.
■Mimi由細到大都好少發惡,你睇佢打呵欠個樣,幾Cutie?
■諗住掟個波畀佢玩吓,兩個主人用盡口水都叫唔郁佢,你睇佢個樣仲好鄙視咁.
Mimi從來唔太抗拒陌生人,仲可以好似BB咁任抱唔嬲,又可能因為Mimi係一等一為食,所以容易訓練,阿祥由Mimi5個月大開始教佢,𠵱家識得畀手,識得Sit,仲識得雙手離地企起身,問你服未?阿祥:「Mimi好聰明好易教,其實教貓同教狗一樣,只要餵佢哋之前,習慣性要佢哋做動作就得㗎喇,貓一樣可以.」Mimi咁識討主人歡心,難怪日日都有咁多好嘢食,除每個星期日有雞肉食外,逢生日仲有新鮮帶子開生日會,生活真係好過加菲貓.
■阿祥買BB仔食嘅BabyFood雞肉餵佢,屋企有好多存貨.
■Mimi仲識表演立正企好,仲企到成隻企鵝咁穩陣㖭.
■有得食就乜都肯做,畀手仔都肯,無着數?睬你都儍喇.
唔好睇Mimi食得好住得好,肥肥白白咁,其實Mimi都試過大病一場,嗰次係唯一一次Mimi唔食嘢兩星期.Mimi1歲左右,試過患喉嚨潰瘍,餵佢食嘢食一啖就唔食,因為一食就覺得痛,睇見就可憐,最後仲俾個無良醫生搞到一驚就失禁.阿祥話:「嗰次真係好嬲,明明Mimi係喉嚨潰瘍嘅小病,荃灣嗰個獸醫同我哋講話Mimi患貓愛滋,根本就想呃我哋幫Mimi驗呢樣驗嗰樣,最後加埋吊鹽水同照X-Ray,要$7,000埋單.咁都算,最慘係我唔知個獸醫點樣折磨過佢,嗰次係我第一次見到Mimi發惡,搞到𠵱家Mimi一驚就瀨屎瀨尿,好似患咗恐懼症咁!」


text:
好飾女:女藝人私伙飾物晒冷
「我一直都好鍾意買首飾,不過因為之前個image比較成熟,所以當時佩戴啲飾物會比較誇張或者女人啲.𠵱家就會選擇比較casual嘅款式,同埋我好鍾意閃令令嘅首飾,有時我會將唔同嘅鏈墜mixandmatch放埋一齊.」
「呢條頸鏈我喺日本買,平時出席一般活動戴啲飾物都唔會太貴,而呢條就貪佢夠多嘢,而且仲好輕身,唔會戴到條頸好攰,加上好得意,又有水晶,真係好cute,戴咗之後襯啲casualwear亦都唔會話喧賓奪主,所以我一見到就即刻買咗.其實平時自己去行街都會親自揀飾物,因為着乜衫,自己最清楚.」
「呢對耳環我喺外國用咗三百幾蚊買,覺得好抵,因為個款好吸引,得意之餘又夠靚,而且𠵱家都好興啲大圈嘅耳環,因為好易襯衫,唔使成日要戴啲真金同鑽石,有時簡簡單單會仲靚,其實我冇話特別鍾意儲飾物,見啱就會買.」
「我成日都唔得閒行街,所以媽咪就成日幫我買嘢,佢仲愈嚟愈潮,買咗唔少飾物畀我.最近我就比較鍾意戴一啲誇張同木製嘅首飾,因為好易襯,呢日雖然着得比較斯文,但係戴呢個木鈪都可以,就算平時着便服都可以戴,又唔會覺得唔襯喎.」
採訪,攝影:駱華齡,李珮洳,王崇穎,胡苑君
容祖兒
日期:5月30日
飾物:頸鏈(購自日本約數百元)


text:
關仁隱事:不可能女星翻啅猩猩
猩猩王同已經殺入荷李活嘅混血女星分開咗又喺埋一齊,主要係因為猩猩王大姊同混血女星好鬼熟,成日叫埋混血女星出席家庭聚會,見吓見吓又撻番着,混血女星仲行埋家翁政策,得閒就會約猩猩王兩父子一齊食飯.混血女星好鬼鍾意猩猩王,如果唔係當年都唔會有個靚仔明星男友,仲要搭上猩猩王,不過佢都知猩猩王唔定性,好多女朋友,睇怕佢想綁住猩猩王唔係咁易.
過氣字母嫂自從同字母哥離婚後,為咗可以繼續過奢華生活,就不停四圍撲水,雖然佢都拍過吓戲,但就唔多成功,惟有靠天賦本錢搵食,以前就有唔少內地豪客貪新鮮包佢,但最衰過氣字母嫂口疏,為咗宣傳,四圍同人講乜乜老細追求佢,搞到啲內地富豪怕晒,佢惟有轉移陣地向鬼佬埋手,又唔理正負面新聞,總之見報為上,然後攞住份中文報紙去呃鬼佬,話自己係大明星嚟抬高身價.
香港地啲所謂名模,有時都會三分顏色上大紅,好似近年轉戰內地話做主持嘅Y記,多年前同個知名度唔高嘅男band友拍拖時,不知幾囂張,啲記者問乜都話係私隱,質到人哋一面屁,搞到冇人埋身,冇人睬兼冇騷行,眼見同期嘅高妹,整容王,同後輩假波個個彈起,先至識喊蝕底.舊年開始佢見親傳媒就自動波行埋去打招呼,仲要扮晒親切,假到痹!


text:
噚日落去跑馬地,行行吓見到前副領隊肥全滿頭大汗,我問佢咩事咁急,佢話收到好料,叫捧澳洲(黃衫)喺亞洲盃主勝實冇走雞.佢話南韓以一球不失嘅姿態殺入決賽,基本已經證明佢哋留前鬥後嘅策略係成功咗大半,但要繼一九六○年後再次捧起亞洲盃,真係唔係咁容易.
東道主澳洲氣勢如虹,有傳上海申花正力斟緊老將卡希爾,三十五歲高齡仍然可以喺大賽證明自己實力,佢哋全隊個個都入到波,又佔地利,加上少林袋鼠兵都話今晚坐定定睇電視,見證澳洲稱王,主勝穩陣啦!另一場係聽日大清早南美波,智利大學對安圖法加斯達「入球大細」要「大」,智利大學係智利嘅傳統勁旅,本身已經夠勁,今季仲有前鋒柏迪斯奧魯比奧大勇.對住喺首階段聯賽表現麻麻,排到去尾二且曾經四場不勝嘅客軍,數多幾球都冇問題喎.
講完聽日啲波,肥全話趕住走,但急都要問兩句,最近聽過同甲組快活谷搞緊啲嘢,連豬仔同阿迪都出埋嚟,仲有當年倫爺接班人大吉都過嚟幫手,佢見我咁關心快活谷於是乎停低腳步拉我埋一邊,「領隊!都唔知係唔係霍老喺下邊見到自己心血俾人玩到冇超聯不特止,落到甲組都要包尾,所以托夢肥中周圍搵人,有錢出錢,有力出力,所以除咗搵港車仔出教練幫手,過氣踢得都要行出嚟.聽日對葵青搶分戰不勝無歸!」希望快活谷救得到啦.
本地職業領隊
耳聽八方 專收好料


text:
勇者篤惡龍 今個星期搭車必煲
越是期待越是美麗,日本國民RPG《勇者鬥惡龍IX星空的守護者》幾經延期,等到頸都長埋,今個星期尾終於有得鬥惡龍喇!今次NDS畫面冇乜驚喜,不過可以帶出街篤住煲,仲首次可以湊齊4隻腳連線玩,加上自定角色,唔同裝備配搭出不同時尚值等玩嘢設定;各位猛男,係時候搶番女友部NDS喇……一個月吖唔該!
文:阿洛
■遊戲推出同日會推出嘅配件,係史萊姆NDSi機殼.
自第六代後,《勇者鬥惡龍》嘅正式續篇終於回歸任天堂主機懷抱,呢個夢幻組合,令筆者諗起讀緊書,「吸」碟玩紅白機第三代時嘅畫面,細細個對住堆日文平假名選單靠估逐行試,嗰份堅持真係唔講得笑.
嚟到九代,人大咗好難再咁堅持,埋嚟食個快餐了解故事先啦!故事起源於「天使界」,裏頭班守護天使一向要落凡間收集人類感激之心嘅結晶「星之氣」,令「世界樹」結出「女神果實」,先開啟到通往神國嘅道路,而玩家操作嘅主角就好明顯係其中一位守護天使,一邊冒險卻一邊發現唔多妥,原來有陰謀嘅!
■出NDS有樣好?上畫面地圖,下畫面實況,唔使轉嚟轉去.
傳統RPG,同你畢業嗰日一樣,開始時要揀份職業,遊戲入面有戰士,魔法師,僧侶,武鬥家,盜賊等選擇,人生都相當多姿多采.同現實最唔同嘅係,Game入面你做得唔開心咪走囉,無論你或者你嘅同伴,只要去神殿搵神官就可以轉職,有熟人介紹係方便啲.而只要符合特定職業等級限制,加上通過特定委託任務,更加可以成為戰鬥大師,聖騎士,魔法戰士,遊俠等「高階職業」嘅專業人士.
遊戲系統同系列舊作回合制冇乜大分別,不過就可以喺畫面見到敵人.新嘢都唔少,例如首度可以自定角色,髮型,體形等全部自己揀,最搞笑係你一邊玩一邊配搭唔同裝備上身時,係會計一個叫時尚度嘅數值,夠潮一定有着數.
而另一標榜嘅賣點,係可以無線連線4人參戰,雖然搞咗咁耐都係冇Wi-Fi上網合作,不過掉轉諗,廠方都係為我哋好咋,暑假唔好咁自閉,打機都要出街見吓朋友食個8號餐加大㗎!
■可自設主角造型,髮型好多款揀,但係冇我最愛棒棒堂頭.
遊戲:勇者鬥惡龍
機種:NDS
發行公司:SQUAREENIX
類型:RPG
人數:1人,wireless連線4人
推出日期:7月11日


text:
求驗客手記:費Sir黑面睇溫網 - 求驗客
前晚由費達拿對盧迪克嘅史詩式溫網賽男單決賽,曼聯領隊費格遜都係座上客,但全場就嬲爆爆.點解?可能同兩愛將朗尼同馬捷達有關,事關佢哋一個搞到隻耳仔差啲冇咗,一個就俾狗仔隊影到狂煲煙.
費爵爺喺基斯坦奴朗拿度同泰維斯離隊後,簽咗個廢咗一半武功嘅奧雲,家陣朗尼同馬捷達嫌佢未夠煩,夾埋整兩單咁杰嘅嘢佢嘆,佢啲火扯到上心口,真係食龍肉都冇味,仲邊有心情睇波呀!
我求大俠聽英國啲行家講,朗尼同有咗身孕嘅老婆高蓮,同埋班朋友去法國度假;點知樂極生悲,上個禮拜五朝早喺佢艘豪華遊艇跣親,好彩手腳冇事,但隻左耳就遭殃,仲要入院縫咗45針.據聞佢耳仔嘅傷口好深,加上流血流得好勁,結果要搵嚟一個整容醫生先至搞得掂.據知情人士表示,朗尼今次受傷完全係佢自己攞嚟,話說佢喺上船時掛住同班朋友嬉戲,一個唔留神就差錯腳,結果咪衰咗囉.
朗尼自己都知衰,所以日前返英國時包到個頭密一密,戴帽之餘仲要着埋有帽衫,費時俾人見到咁樣衰.如果佢因為咁而缺席季初嘅比賽,費格遜就多得佢唔小,但奧雲就應該會掩住半邊嘴笑,事關咁佢就有機會落場.
至於返家鄉意大利度假嘅馬捷達,就冇學似師兄朗尼咁搞到有皮肉之苦,但弊在俾人影到煲煙呢,而且仲喺禮拜日見晒報,你話費格遜唔激到扯火就假.從佢揸煙嘅手勢睇嚟,加上係咁煙駁煙,我求大俠斷估呢個17歲o靚仔,唔會係啱啱先學識煲煙.
費格遜向來對旗下球員管教得好嚴,唔容許有人喺公眾地方煲煙,從而影響球會形象,聽講連煙癮好大嘅貝碧托夫都唔敢抗旨,最多都係匿埋食.馬捷達同朗尼一樣,都會喺今個禮拜返曼聯報到,到時佢肯定俾費格遜捉住「照肺」.


text:
隔牆有耳:
出帖預告「保護」市民
Popo聖誕嚇鬼 - 李八方
隔牆有耳popo聖誕放心出街
已經視法律如無物嘅香港Popo,剛過去呢個周末,又再通街打人打記者務求搞亂香港,嚟緊聖誕節,市民大條道理出街,Popo就當然唔會放過呢個可以肆無忌憚傷害市民嘅大好機會,而且仲厚顏到喺fb專頁出帖,話「其實大家都想平安共度佳節」,然後扮一對情侶對話,當其中一方話驚香港近日咁亂,另一方就叫對方「唔使擔心」,因為香港警察會「保護」佢哋喎.
警察保護市民天經地義,但加咗香港兩個字喺前面,就應該變成否定句囉,唔信?睇吓星期六喺元朗形點商場發生嘅事就一清二楚,當時一班蒙面green objects喺商場橫行,有中年男士避走一旁,但行最前嗰個「恐怖分子」竟專登挨斜個身,大力撞呢個市民,仲撞人先告狀,喝罵市民「做乜撞我」,唔通呢個行為,就係警察示範緊保護市民嘅方式?
出完聖誕post,Popo噚日下晝又再挑機話「冬至,平安至」,仲出圖列出宜忌,包括宜平安,慶祝,守法同和家人團聚,以及忌破壞,堵路,縱火同使用暴力,然後仲落埋個「向暴力說不」hashtag.香港人就一直同咗警暴說不好耐,但班警察又聽咩?八方就睇番真通勝,冬至呢日實情宜拆卸,修造,唔通連個天都暗示應該「裝修」?但大家要留意呢日同時宜捕捉,所以真心希望抗爭者平安呀!
李八方


text:
敏妮Talk:買醫療保險唔好慳 - 溫敏妮
敏妮過咗一個頗傷感嘅周末早上,參加一位舊同事太太嘅追思禮拜,佢因為腦癌過咗身,離開時仲係好後生好靚女.仲記得佢哋結婚時,敏妮都有出席婚禮,諗返就好似噚日嘅事,人生無常,所以大家真係要珍惜眼前人,活在當下.
參加完追思禮拜,幾個同事講開其實好多病,事前真係冇乜徵兆,就算定期檢查身體,最多都係睇吓有冇血壓高,膽固醇,好少會照吓個腦有冇事.
講吓講吓,大家就講到保險呢個話題.敏妮一直覺得,保險產品五花八門,但只有一種唔買唔得,就係醫療保險.Touchwood講句,當遇到有大病嘅時候,無論自己抑或家人已經要為病情煩,如果喺呢個時候仲要煩埋錢銀,點算?
先唔講政府想推行嘅「強醫金」,要成65歲先有得攞.好多人恃住公司有份員工醫療保險,自己就唔使買,就算畀你做一世冇人炒,但假如患嘅病係癌症咁大件事,你估單係公司份醫療保險夠唔夠你睇醫生吖嗱!何況做老闆嘅都會諗吓點樣慳成本,點會幫員工買最好嘅保障.
仲有,成日都聽到好多公立醫院醫療失誤,前兩日睇報紙就話,伊利沙伯醫院一個病人入醫院割腎,點知手術之後醒番先發現,肚入面留咗粒喺醫療儀器掉落嚟嘅螺絲;之前仲有3宗「通波仔」手術搞到個病人死咗,醫院管理局嘅揸fit人唔係出嚟認錯,而係話人篤佢有陰謀.
如果有咩事,你夠唔夠膽畀條命呢班人「教飛」?所以敏妮覺得乜嘢都可以慳,買份好啲嘅醫療保險點都唔好慳.醫療保險分好多級,通常用病床級數嚟分,敏妮投保嗰間保險公司分大房,半私家房,同私家房3級;敏妮唔係有錢人,但都揀咗半私家房,講緊都幾千蚊一年㗎,唔係話要住間好啲嘅房,而係保額問題.
入得醫院,尤其係私家嗰隻,一粒棉花,一隻紙杯都係錢,如果只係基本保險,隨時claim盡都唔幫補得好多,醫療保險有樣好,實報實銷,你公司嗰份claim唔足,餘額可以喺自己份度claim,只要唔過保額範圍就可以claim足.除番開幾百蚊一個月,買少件衫,唱少次K,甚至乎抽隻新股都賺得返,對自己好啲,又唔使家人擔心,值得吖!


text:
台灣人氣偶像周杰倫,前晚喺九龍塘大學會堂出席新城娛樂台「聯Fan所定周杰倫歌唱大比拼」.周杰倫喺台上除咗唱歌,重打籃球同玩雙截棍.而大會前晚亦安排咗八位參賽者進行歌唱比賽,大部份參賽者都係模仿周杰倫,結果由一位女參賽者陳靜媚以演唱《威廉古堡》勝出.
唱到亂七八糟
周杰倫前晚見到眾參賽者喺台上落力表演,大讚佢哋好大膽.佢用國語話:「記得我以前參加比賽,我因為緊張的關係,自己唱得亂七八糟,而且還走音.其實當時我本是想參加創作人比賽,可是朋友卻為我報名歌唱比賽,因此比賽時有點怕.」
此外,周杰倫表示呢次嚟香港舉行音樂會,順道去銅鑼灣逛街,佢話:「逛街是我的興趣,但我這次並沒有特別買到甚麼.」周杰倫前晚表演完畢,即坐夜機離港.
湯盈盈半年冇執屋企
湯盈盈噚日喺電視城宣傳明珠台猛片《埃及王子》,佢話近排難得放假,準備將屋企重新整理,皆因已有大半年冇執過屋.
湯盈盈重話稍後會到多倫多登台演出,𠵱家正積極備戰.對於郭羨妮走光一事,佢講笑話:「咁咪要着靚啲嘅底褲,不過希望佢唔好唔開心.」
薛家燕肖像月餅冧細路
今年恒香又搵薛家燕做生招牌促銷月餅,重依照家燕姐一家四口嘅卡通肖像做咗一批月餅.家燕姐噚日喺上環拍月餅廣告硬照時話:「呢啲月餅同普通月餅唔同,入面啲料係士多啤梨做,好健康.以前恒香會做啲米奇老鼠,同埋其他公仔月餅畀小朋友,但係今年就搵我做埋.」
趙頌茹最愛華仔
新人趙頌茹(阿Yu)噚日喺葵芳接受新城《一個靚墟》訪問時,話自己好怕醜,所以對心儀嘅男仔會採取唔睬佢嘅態度.阿Yu話佢鍾意有才華,靚仔同高大嘅男仔,圈中劉德華就最符合條件.而一啲年紀大過佢好多,或者細過佢嘅人,阿Yu都唔介意同佢哋拍拖,但同性戀佢就話當然唔會啦.
江芷妮工作密密來
江芷妮噚日喺電視城出席宣傳活動,佢話嚟緊會唔再主持節目《K-100》,但其他工作就接踵而來,而且重受到經理人公司星皓力捧.江芷妮話:「我將會拍電視電影,嚟緊又接咗一啲時裝硬照廣告同一個床褥廣告,工作已經安排得密麻麻,所以都要好好保重身體.」
關海山精神大好
黃夏蕙前晚喺新光戲院為《紅伶閨秀獻真情》演出,雖然宣傳單張話祥嫂有份表演,但就唔見佢出現,不過蝦叔關海山兩公婆就去咗捧場.蝦叔𠵱家仍然要坐輪椅,但精神唔錯,而佢話已經好番好多.蝦嬸就話唔記得帶枴杖,所以蝦叔要坐輪椅.


text:
地產多聲道:中原高價租舖博九倉歡心
位於馬灣珀麗灣對岸的深井碧堤半島,發展商九龍倉已密鑼緊鼓準備開賣,唔少地產代理亦做好部署,諗住搞完珀麗灣,轉地盤做下個熱賣盤.
九龍倉將碧堤半島基座商場名命為碧堤坊,地下及一樓三萬呎會做商舖.中原地產就未雨綢繆,承租該商場地下逾千呎舖位專做碧堤半島生意.原來九龍倉喺上月中,公開邀請各代理行競投該「一千零一個」嘅舖位,租期約半年.
聽講今次畀中原奪得,係「銀彈」攻勢成功,租金支出達七位數字.唔單止出手闊綽,重好有誠意咁提交埋市場報告,分析市場形勢同銷售部署等資料.為配合碧堤半島以意大利風情做賣點,個舖都會有意大利feel.今日做代理,要突圍自然要奇招百出,贏到對手之餘,最緊要贏到發展商歡心,咁至有生意.
四盤記者會撞到正
馬灣珀麗灣完成內購之後,市場原以為「西線無戰事」,不料各大發展商及代理都抱同一心態,諗住趁空檔搞宣傳,結果又出現撞期撞到七彩嘅場面.
長實長沙灣泓景臺二期周一晚突然內購後,今日將焦點重投尖沙嘴港景峯,設「書中自有黃金屋」獎勵計劃,明顯針對近期家長為子女搵學校嘅黃金檔期.
而太古地產今日開放西灣河逸濤灣全新現樓示範單位,另闢戰線.
至於新地珀麗灣內購後,代理執行董事雷霆今日又出席中記飯局,繼續為開售做工夫.
九龍倉就為將推出的深井碧堤半島造勢,助理董事黃光耀會出席物業嘅代理舖位簽約儀式,為樓盤熱身.
百業蕭條書店獨旺
經濟持續不振,不少行業都收縮業務,但亦有公司逆市擴充,其中較少人為意嘅書店原來係淡市下嘅贏家,皆因好多市民都要買書睇嚟充實自己,自我增值.
大型連鎖書店三聯書店,剛以月租十六萬承租荃灣大河道十至二十號二樓全層,成立荃灣第二間分店.
美聯物業新界舖位部經理倪金河指出,該店全層約六千方呎,租期兩年,前租客係越南菜館,月租約十八萬.現時三聯在荃灣富華中心三樓嘅分店,面積萬六呎.
貨尾唔可以亂噏
發展商賣樓,有時會內購一輪,先至公開發售剩番嘅單位,傳媒好多時都統稱為「貨尾」.但不論點樣,發展商都唔鍾意「貨尾」呢個叫法,覺得係有「冇人要」嘅意思.
莊士國際向蘭西強調,話佢哋北角莊士維港軒,一直都係做緊內購,上個禮拜以一口價方式發售6伙,都係未賣過嘅新單位,所以對本報標題稱之「貨尾」,覺得唔係好妥,咁蘭西惟有講聲sorry.
不過,發展商好多時賣樓都唔會講明推啲乜單位,又冇價單畀傳媒,咁又點可以分清邊啲先唔係「貨尾」呢?認真考起,希望有高人可指點一下.
慈父為子搬入駿景園
望子成龍係普遍父母嘅心願,為求能讓子女入讀好學校,不惜要學「孟母三遷」.香港置業駿景園分行經理余倫鋒透露,該行剛代客租成火炭駿景園十座高層A室,面積1206方呎,全包月租萬六,呎租13.3蚊,屬市價.
呢個租客原本租住九龍塘廣播道,因為個仔考到沙田名校培基小學,要就佢返學,所以搬入沙田,睇咗一個月樓先至落實租駿景園.今次搬屋,居住面積重大咗啲.
九龍塘係出名嘅名校網,個租客竟然跨區轉入沙田,原因亦為咗間學校.
其實有名校網嘅地區租售價一向都硬啲,因為業主都睇到呢個優勢,每年開學前呢啲地區嘅成交就特別多.
蘭西
電郵地址:[email protected]


text:
求驗客手記:搭上太子女玩姊弟戀
柏圖剃老貝眼眉 - 求驗客
俗語有云:矮仔多計,效力AC米蘭嘅巴西前鋒柏圖雖然唔算矮,有1米79咁高,但就好鬼有計;雖然之前負面新聞多多,搞到同太太比圖離婚,仲有指佢唔肯畀贍養費,個底花晒,但唔好理,最近佢又搵到新女朋友,仲要係玩姊弟戀,而呢個新女友更加係球隊老闆貝盧斯科尼個愛女芭芭拉,柏圖認真「識食」!
風流成性的貝盧斯科尼(中),身邊不乏性感女郎.資料圖片
柏圖與芭芭拉撐完枱腳步出餐廳,被狗仔隊追拍.互聯網
話說柏圖喺上場聯賽險勝基爾禾2:1後,入咗波嘅佢興奮到剝衫慶祝,換嚟一張黃牌,柏圖咁high,原來係要喺新女友面前「騷哥利」,而佢嘅新女友來頭認真勁,係AC米蘭主席貝盧斯科尼嘅寶貝女芭芭拉貝盧斯科尼.26歲嘅芭芭拉已經加入咗球隊嘅管理層,勢將接手父親大權,成為AC米蘭新主席,21歲嘅柏圖搭上咗芭芭拉,可謂衣食無憂,喺球隊嘅前途一片光明.
可能柏圖都知道自己個底花,所以將今次新戀情異常低調咁處理,不過神通廣大嘅意大利花邊雜誌嘅狗仔隊,始終捕捉到佢喺基爾禾場比賽當晚,同芭芭拉喺餐廳煙韌嘅鏡頭,兩個人喺餐廳出嚟之後,仲忍唔住激情擁抱,又喁喁細語,不知幾咁溫馨.
擁有一頭金髮長相甜美嘅芭芭拉,一向係老貝最為寵愛嘅寶貝女,佢甚至已經準備將AC米蘭交給這位集萬千寵愛於一身嘅掌上明珠手中.點知今次個女竟然搭上情場殺手鬼見愁,之前玩得人哋個女多嘅老貝,都幾頭痕.據報,其實意大利狗仔隊之前亦曾經拍到柏圖同芭芭拉激吻嘅鏡頭,但俾老貝快一步出錢買走咗啲相,所以兩個人嘅戀情先至冇被公開.
不過,計我求大俠話,老貝又唔使咁唔開心喎,因為芭芭拉亦唔係乜嘢純情少女,佢一早已經同一個名叫佐治嘅男人生咗兩個小朋友,之前亦曾經搭上AC米蘭前球員卡拿迪斯,或者今次係芭芭拉貪新鮮,想玩吓姊弟戀啫!


text:
雖然鬼節過咗,但立法會噚日好多人仲叫捉鬼,莫非鬼門關唔記得閂門?查實,此鬼不同彼鬼,立法會要捉嘅,其實係四隻臨陣倒戈,無投票支持民建聯陳鑑林做財委會主席嘅「反骨鬼」.話佢哋反骨,有人覺得言重咗,但對於民建聯同自由黨嚟講,一啲都唔過份,事關就係呢四條友仔,令有啲運仔嘅卿姐,最終冧莊做主席,親政府陣營只能望住呢個筍位,好似萬梓良上身咁超肉緊地叫一聲:"Why?"
究竟呢四隻反骨仔係邊幾個?八方綜合各方意見,覺得最大嫌疑,都係非泛聯盟莫屬.其實按噚日立法會出席人數計,親政府陣營有成29人,泛民主派只得嗰21個;按牌面睇,都知卿姐衰硬.點知點票結果竟然出人意表,係25票對25票.換言之,有四張鑑林票流咗入卿姐度.一睇到點票結果,民建聯同自由黨啲人即刻面燶燶,梗係啦,擺明又有人玩嘢無兌現承諾啫.
按照規定,同票就要抽籤定輸贏,唔知係咪個天都幫埋卿姐,由姓氏筆畫最少嘅田北俊金手一抽,ohmygod,竟然係佢冇支持嘅卿姐.卿姐知道後,即刻興奮到成個彈起,舉起V字手勢又豎起手指公,仲好似香港小姐咁繞住立法會半個場走一轉,風騷到痹.
鑑林當然無晒表情,事關佢自以為揸住25至28票,諗住surewin㗎嘛.輸還輸,佢都繼續選副主席,戰果就係佢原先計算嘅29票,相反輸咗嘅大班就只係得泛民嗰21票.唔使講都睇到,有4條友玩緊嘢.
雖然有傳李鳳英同寶baby都係轉軚嫌疑犯,又有傳民建聯同自由黨有內鬼,但據八方所知,除咗身兼行會成員嘅陳智思之外,另外四個泛聯盟根本就用暗票投晒畀卿姐,一則因為佢哋不滿同其他兩大黨傾唔掂數,攞唔到其他小組主席位,二嚟投票之後,只得陳智思一個走去民建聯度話自己投咗鑑林一票,其他四個竟然無晒影,點解呢?
卿姐事後更加話:「如果泛聯盟話唔支持我,都無問題嘅,暗票就係有呢個好處囉.」嘩,幾乎畫公仔畫出腸喇喎.呂明華雖然事後重申,泛聯盟五票都投晒畀鑑林㗎;不過佢無講,嗰時係選緊副主席,唔係主席囉.


text:
疑唔派飛激嬲黑手黨
求驗客手記:巴勒莫收生羊頭
意大利西西里島嘅黑手黨出晒名,上個月挨近年尾治安突然惡化,島上球隊巴勒莫亦不能倖免,球會體育總監科斯基就喺平安夜當日收到個生羊頭,真係大吉利是,擺到明恐嚇!
據講科斯基當日收到一個寄至巴勒莫嘅包裹,打開後發現一個血淋淋嘅羊頭,求大俠即時諗起電影《教父》入面將馬頭塞落仇家被窩嘅一幕;咁黑手黨係咪因為近排聯賽第3嘅巴勒莫成績滑落,累佢哋輸錢而出手恐嚇呢?
求大俠覺得未必,因為意大利黑手黨唔似九流黑幫輸錢發爛渣,而且成績差應該將羊頭送去教練古度連屋企先啱.意大利傳媒就猜測,可能係因為巴勒莫會方決定停止畀黑手黨免費波飛所致.
究竟黑手黨仲有冇霸王波睇呢?好難!科斯基一啲都冇被嚇倒,仲話唔知邊啲白癡送咁嘅聖誕禮物,佢當係開玩笑,羊頭已掉落垃圾桶,件事已經成為過去.一向炮仗頸嘅球會會長森柏連尼亦批評件事係巴勒莫市嘅恥辱.
不過,黑手黨始終唔係人咁品,何況你在明時佢在暗,巴勒莫會方都係低調啲,將事件交畀警方處理,如果唔係第日速遞個人頭嚟就無謂喇!
「一個城市嘅聲譽需要每一位市民一起來建立,黑手黨不斷搞事,巴勒莫成績再好都冇用!今次羊頭,唔知下次係咩呢?」


text:
由仁濟主辦嘅「海外學生仁濟慈善餐舞會」,前晚喺君悅舉行,除咗一班高官名人之外,重請嚟一班環球唱片嘅歌手張燊悅,黃伊汶同余文樂等唱歌助興,結果成功籌得二百幾萬善款㖭.
得閒就放狗
前晚去呢個ball嘅嘉賓,好多都係一pairpair拍住拖咁嚟嘅,好似首次一齊公開亮相嘅楊婉儀同男友王瑞勳咁.王瑞勳來頭都唔小,佢係練馬師王登平個仔,之前重同陳雅倫拍過拖㖭!前晚楊婉儀同王瑞勳重表現得好鬼親密,王瑞勳成日攬住楊婉儀條腰,喺場內又成日喁喁細語咁.楊婉儀大讚呢個男友夠細心之餘,重話彼此最啱key嘅係大家都鍾意動物,得閒可以一齊去放狗.
問楊婉儀識咗呢個男友後,會唔會多咗入馬場,佢笑笑口咁話:「以前入親馬場都係做司儀,𠵱家有機會咪入囉,都唔會刻意嘅.」再問佢今次同個名人拍拖,壓力大唔大?楊婉儀就笑住咁話:「我唔覺得佢係名人,淨係知佢叫Simon(王之洋名)啫.」
華仔有女初長成
劉德華喺十三年前參加宣明會助養兒童計劃,先後助養超過四十名兒童,日前華仔助養嘅其中一個印尼女子,現年二十二歲嘅妮露,應邀到台灣電視節目《超級星期天》,妮露更公開多謝華仔多年嚟助養佢,令佢可以完成讀書嘅心願,華仔聽到妮露嘅心聲,表現得好感動.
關之琳堅拒生BB
關之琳日前去咗大馬宣傳電影《絕世好B》,佢話自己雖然好鍾意小朋友,不過佢都堅決唔會生BB,因為覺得生兒育女責任好大.佢用普通話講:「如果我有小孩,他一定會被我寵壞,可能到時我辛苦,他也辛苦,所以我沒打算要生小孩.」唔知佢男友黃家諾贊唔贊成呢?
孫燕姿大馬個唱滯銷
孫燕姿噚晚喺大馬舉行巡迴個唱,佢前日喺大馬舉行記者會,有傳個唱嘅票房唔係咁好,原因係佢啲歌迷年紀細,無能力買飛入場.孫燕姿前日就回應:「我當然希望多些人來看,沒有人也還是要唱吧!」佢重話要擺脫佢「不動如山」嘅稱號,所以會喺演唱會跳多啲舞.
唐麗球傳授選美心得
唐麗球個姨甥女,應屆候選港姐w;嘉碧儀認真犀利,由初賽到𠵱家已經連奪四個獎項.
噚日唐麗球喺中環慶祝老友嘅新餐廳開張時,唐麗球話:「我有教佢用平常心去面對之後嘅決賽,佢𠵱家壓力愈嚟愈大,我叫佢唔好當係一個比賽,先可以發揮到自己.」
楊紫瓊男友讚人品好
楊紫瓊同男友鍾再思,徒弟張卓楠,導演鮑德熹前晚喺上海一晚趕兩場,出席電影《天脈傳奇》嘅首映禮,何超瓊都有出席捧場.早排鍾再思個女盛裝出席香港嘅首映禮,同楊紫瓊有傾有講,鍾再思前晚同記者講話楊紫瓊為人隨和,個女性格亦好好,所以佢哋好夾得嚟喎!


text:
Q版媽媽教你與仔女溝通
馮仁昭四圍超:好姨出錢助學生買書
薛家燕(好姨)早前被一個以學生為被訪對象嘅「好爸媽形象」調查,選佢做「好媽媽」,所以最近有出版商邀請好姨,以佢個樣做嘜頭出版漫畫書《母愛最強》.馮仁昭知道本漫畫將於日內推出,而好姨重會喺嚟緊嘅星期六(二十日),去灣仔會展舉行嘅書展度出席簽名會.
加番雙下巴
好姨希望本漫畫可以帶出父母要同子女保持親子關係嘅訊息,漫畫嘅內容講好姨同子女平時點樣溝通.講開本漫畫,好姨噚日喺無綫電視城度話:「漫畫師本來畫得我瘦啲,我叫佢哋加番個雙下巴同埋身形要肥番啲,咁樣會神似啲.」漫畫故事重有好姨三個仔女石祐珊,石耀珠同石耀庭嘅Q版造型.
另外,好姨見近年學生嘅書簿費昂貴,所以佢特別喺漫畫書中搞個填色比賽,重自掏腰包攞四千五蚊出嚟,獎勵三位得獎者,等佢哋可以用呢筆錢買新書開學,馮仁昭覺得都好有意義噃.
黃淑儀出書教煮餸
有四十幾年煮餸經驗嘅黃淑儀最近出咗本書,為咗本書佢重專登喺加拿大返嚟,出席噚日喺尖沙嘴舉行嘅記者會.
黃淑儀啲好朋友好似莫文蔚媽咪莫何敏儀同羅蘭噚日都有捧場.黃淑儀即場炒咗味蒜茸牛油炒蝦畀大家食,莫何敏儀重讚不絕口.
梁詠琪西藏傳愛心
梁詠琪(GiGi)噚日去跑馬地出席「聯合國兒童基金會萬里同心西藏行」記者會.GiGi話:「我下個月會去拉薩探訪,不過佢地話唔使打預防針,但係我怕會有高山症.重有第一日去到唔准沖涼.」GiGi今次會探訪孕婦同小童,當地所有孕婦都要喺屋企產子,GiGi會同埋專業人員教佢哋唔好咁做.
容祖兒搞亂北京交通
容祖兒(Joey)日前去北京出席~H2O+喺新世界百貨嘅開幕禮,吸引咗幾百名市民圍觀.呢個宣傳活動原本安排喺下午四點舉行,但係歌迷之前兩個鐘已經去咗霸位,搞到現場水洩不通.Joey出現嗰陣,在場觀眾即歡呼不絕,要Joey向佢哋示意,觀眾嘅激動情緒先至稍為平息.現場司儀又同觀眾大玩遊戲,派Joey嘅唱片,有歌迷重因為攞唔到獎品而喊.
何韻詩哈哈回應緋聞
何韻詩(阿詩)噚日去港台擔任「粵港澳小學常識問答比賽」嘅嘉賓,最近組合EO2其中一個成員Otto俾人踢爆暗戀阿詩,記者同阿詩講開,佢好興奮咁話:「哈!哈!係咩?成日都有㗎啦!我哋識咗五年,點會呀?佢成日都亂噏.」
應采兒智慧齒致面腫
應采兒噚日喺灣仔宣傳網路遊戲,佢話拍完新片《我左眼見到鬼》後,肥咗幾磅,加上啱啱出智慧齒,塊面好腫.而下月中佢會去北京,同古天樂拍部愛情片,所以佢想趁呢段時間返美國剝智慧齒,希望咁塊面會瘦番一啲.
亞視明重播《殭屍》
亞視劇集《我和殭屍有個約會》嘅監製冼志偉月初因癌病逝世後,有唔少觀眾要求亞視重播該劇.亞視亦徇眾要求,喺聽晚開始逢星期一至五,晚上十二點四十分喺本港台重播,聽晚重會連播兩集,套劇首播時觀眾反應幾好㗎.
麥浚龍內地表演興奮
環球唱片新人麥浚龍入行日子雖短,不過佢已經有機會到杭州出席中國原創音樂流行榜活動,重以嘉賓身份表演㖭.麥浚龍話自己係新人,有機會演出已經好開心,而且重可以喺杭州遊覽吓,去岳王廟參觀㖭.


text:
英格蘭「壞孩子」加斯居尼(Gascoigne),三十六歲人重算踢得下,但始終已過高峯,對好多頂級聯賽球會嚟講,真係送都唔要!不過超聯升班馬狼隊最近就畀機會佢跟操,周中重參與球隊預備組賽事,重有五百多觀眾睇㖭,唔通真係可以再遇上職業生涯嘅第N個春天?
其實佢近年都有唔少機會繼續職業足球生涯,不過次次去到新球會,總係三分鐘熱度,過得一陣又失控,搞到自己神憎鬼厭.希望呢次佢真係把握機會至好,我求大俠都想重溫一下,當年由佢同𠵱家亦踢緊狼隊嘅恩斯等人組成九十年代嘅英格蘭黃金中場線,可唔可以「瘋」華再現!
希斯基腳頭無靈欠三元
你話利物浦個希斯基係唔係一個好前鋒呢?睇佢前晚聯賽盃對布力般,兩番施頭槌破網,表現堪稱教材;但下半場佢得到隊友讓佢主射十二碼,諗住造就佢大演帽子戲法啦,點知就宴客,嘥晒隊友心機!一個好嘅前鋒,係應該頭又得腳都得嘅.希斯基…重係差少少!
莊家犀利唔開意盃正路波
真係要讚下部份外圍莊家好嘢,識得揀波嚟開盤!好似周中各地進行盃賽,其中意大利盃就出現正常戰果,強隊佔主場之利,大都贏波冇甩拖.但係莊家們就並無為呢個賽事開盤,偏偏揀咗出現多場和局及意外戰果嘅德國盃及英格蘭聯賽盃受注,將贏輸風險交晒畀波友!


text:
王從希,梁琤,鍾麗淇,黃安琪同埋鄭嘉穎,噚日喺香港外展訓練學校宣傳新節目《Columbia精英野外狂奔》,佢哋重分成兩組比賽拔河同繩網陣.
三個人先接得住
王從希係今屆落選港姐之中嘅風頭躉,噚日雖然着到密密實實,但單憑佢嘅青春同奇峯突出嘅身材,仍然輕易成為焦點,尤其係佢玩繩網陣時就更加不得了,導師要佢用雙手拉繩兼單腳踩喺條繩度,好似泰山咁將個人fing去對面,但見佢喺原地轉咗好耐都過唔到對面,結果fing嚟fing去半天吊,最後要勞動兩個導師同埋一個隊友,三個男人先接得住佢,連做慣打女嘅隊友梁琤都話,最有難度嘅係同王從希同組.
不過儍人真係有儍福咯,淨係得王從希一個得到贊助商贊助佢一年服裝任攞,王從希就好醒目咁揀咗件最新款兼最貴,價值三千幾蚊嘅風褸話送畀阿爸王偉,個女咁醒目,相信王偉都笑得出啦!
李逸朗追女密密Call
李逸朗(阿Don)噚日去到時代廣場出席一個遊戲機宣傳活動,原來阿Don目前有一個暗戀對象,當記者追問佢係邊個時,阿Don就好怕醜咁喺度儍笑,之後就不停大讚佢心目中嘅女神又靚,又善良.記者問佢係唔係2R嘅Race,佢就笑住咁不停擰頭,阿Don話總之今次會用真誠去打動對方,所以每日都會打電話溝通,因為佢希望有個長線嘅發展喎.
劉若英新疆等水怪
劉若英日前到新疆拍新碟《我的失敗與偉大》封面照,佢此行翻山越嶺去新疆極北部嘅喀那斯湖拍攝,劉若英表示今次行程失敗之處係當地人實牙實齒話個湖有水怪出沒,但係拍足五日都冇見過,令一心一意想睇水怪嘅佢一直未能如願.而最開心嘅事,就係佢喺喀那斯湖邊遇到識講國語嘅維吾爾老人,重開心到攬住個伯伯影相,佢話係因為終於遇到識講國語嘅人喎.
林家聲帶亡兒骨灰返加
蓋鳴暉噚日出席一個慈善活動,佢話師傅林家聲嘅心情已經平復番好多,不過師母始終都係十月懷胎生個仔出嚟,所以就比較痛心.佢亦都透露,師傅可能會喺月中,帶埋亡兒嘅骨灰返去加拿大.蓋鳴暉重話希望時下嘅年輕人要尊重生命,唔好因為小小事就輕生.
李泉對升空有貢獻
李泉噚日去新城做訪問,佢話當日中國第一個太空人楊利偉飛上太空時,佢咁啱喺北京嘅天空上,因為航空軌道要調節,搞到佢班機延遲咗成個鐘至可以降落,所以佢笑話自己對楊利偉今次升空都付出咗貢獻,不過佢就話唔會作首歌歌頌對方,因為佢唔鍾意咁表面嘅事,咁咪踩埋一班為楊利偉訪港高歌嘅歌手!


text:
十八歲小妹妹上戶彩,小學六年級就參加選美進軍藝能界,到𠵱家成為少男萬人迷,我羅拉都以為彩妹一定俾呢個大染缸,浸到變咗個壞女孩.而近日佢就搵咗五個小學就識嘅知心友一齊去浸溫泉,順便證明佢冇紅咗就唔識人.
互相傾訴秘密
當日彩妹拍完廣告瞓咗四個鐘就出發,但見到班friend即刻鬼打咁精神,佢哋又去沙灘堆沙,又釣魚又燒嘢食,夜晚重着晒浴衣傾偈傾天光.彩妹爆料話其中一個姊妹成日失戀,次次都會打電話同佢傾訴,一班人就會有特定嘅儀式幫佢忘記傷心,究竟係乜嘢儀式咁神怪?彩妹話:「呢啲係女仔秘密,唔話你聽!」咁彩妹又有冇失過戀呢?點知佢班friend把口重密過佢!
彩妹死黨話一直怕佢紅咗會變,但𠵱家周街電視都見到彩妹之後,佢重係儍妹妹一名.反而中學時有次佢要請假一個月,去菲律賓拍戲,又唔想太張揚,結果佢因為見唔到啲姊妹成日喊.
一齊出街放心
彩妹好滿足咁話:「我唔介意周圍嘅眼光,同佢哋出街,就好似有班保鑣保護我,今年五月我哋去迪士尼,俾fans認出我,佢哋重即刻幫我變身!」有咁多好朋友關心自己,彩妹又點捨得變吖!
另外彩妹前日接佢師姐菊川怜嘅棒,做西裝品牌AOKI嘅代言人,佢着套老西出席記者會,同佢平時嘅妹妹look唔同噃!


text:
前日展開嘅意乙聯可謂一團糟,響杯葛氣氛籠罩底下,十二場波得兩場開到波,而各地球迷鬧事情況極嚴重,凸顯意大利足球嘅黑暗面.
雖然意大利聯賽會警告邊隊罷踢就當輸○比三,但其中十六隊波話唔踢就唔踢,得卡坦尼亞對卡利亞里同埋拿玻里對科木兩場踢得成.唔止咁,各地球迷賽前不斷搞事,發生唔少襲擊防暴警察同埋破壞公物事件,至於作客拖連奴嘅沙蘭力坦拿就響酒店被主隊球迷包圍,幾經辛苦突圍去到迪爾艾比球場,至發現對方無派隊,摸門釘.梳打埠大莊已經列咗禮拜四意乙賽序,但踢唔踢得成,開唔開到盤就重未知.
唯一安慰係無論喺意大利同埋本港都有唔少球迷嘅蘇拿有波入,協助卡利亞里贏卡坦尼亞三比○.
艾迪亞唔踢意甲夠情意
上個禮拜提過博洛尼亞想簽嘅艾迪亞,最終加盟意乙熱拿亞.據講,雖然博洛尼亞肯順佢意,對羅馬時唔使佢對番前屬球會,但佢始終難忘羅馬恩情——上季尾試過畀佢射十二碼等佢過入波癮(雖然唔入),又幫佢搞告別騷,實在唔想響同一級別聯賽侍從兩主,有情有義.
羅馬綁實薛比拿有理由
據報話羅馬想同後衞薛比拿續長約到二○○八年.呢個後衞水準不穩,同球迷嘅關係極差,試過場外遇襲,而喺場內就成日俾人噓,羅馬肯出長約利誘,無非怕佢出年約滿恢復自由身,到時渣都冇,而且隊波真係唔多夠後衞使.不過聽聞薛比拿唔多肯制,睇怕羅馬會人財盡失囉.
保斯尼治愛情事業皆不濟
澳洲龍門保斯尼治最近事業愛情兩失意,唔單止為服禁藥一事上訴焦咗,連同居女友莎拉早排亦捨佢而去,可謂衰到貼.就響佢呢個咁失意嘅時候,莎拉早幾日至發現有咗,正諗緊要唔要呢個BB.即管睇吓呢次「意外」,唔會唔令呢段情出現轉機,等保斯尼治有番啲人生希望啦.
賀斯菲特轉會如中安慰獎
前伯明翰射手賀斯菲特可謂當年球隊升上超聯嘅功臣,上季對維拉嘅中部打吡亦係入波英雄.但伯明翰似乎唔多領佢情,重愈簽愈多前鋒.幸好三十歲嘅佢,剛剛終以一百萬鎊轉會費過檔韋根,有一筆簽紙費收番,都算有番個安慰獎,好過好多人,包括隊中另一大後備約翰囉!


text:
人怕出名豬怕肥,有「新比利」之稱嘅巴西新星羅賓奴,由於呢排鬼咁紅,一時又話英超聯嘅車路士要佢,跟住又話已經同意加盟西甲嘅皇家馬德里;結果,佢嘅媽媽瑪蓮娜就喺上星期六俾兩名持槍男子擄走咗,𠵱家都仍未有音訊.
據巴西警官托拉沙話,瑪蓮娜係喺上星期六家庭聚會嘅燒烤會中,被持槍賊人擄走嘅;而兩名賊人重將其他人鎖晒喺廁所,等佢哋冇得追出嚟.不過,賊人至今仍未同羅賓奴家人聯絡,未知佢哋想點,但睇嚟都係想勒索.二十歲嘅羅賓奴知道消息後,冇晒心機,重暫時唔為球隊山度士踢波住.
唉!南美治安一向都唔好,綁架勒索球星嘅親人不時都會發生,所以之前巴塞隆拿話睇中咗阿根廷嘅神童拉美之後,拉美嘅媽媽就猛叫巴塞唔好得個講字,快啲接佢哋同拉美走人.睇嚟,拉美嘅媽媽真係有先見之明.
踢20分鐘被調冇面迪維基奧唔妥教練
羅馬前晚迫和AC,戰果理想但唔代表軍營氣氛好.話說迪維基奧難得踢正選,點知隊波一開始就俾AC壓住打,為咗頂住卡富,佢上半場廿分鐘左右就俾新丁迪馬天奴入替,冇晒面.睇佢離場時燶口燶面,重對住教練迪尼利口噏噏,擺明唔妥,希望呢個衝突唔會鬧大啦.
投馬略卡做小島奇兵大久保嘉人要爭氣
排西甲尾二嘅馬略卡終於要招兵買人救亡,決定向日本招攬新人,借咗大阪櫻花前鋒大久保嘉人過檔,希望解決球隊入球荒問題.自從去年洲際國家盃後,一直有傳「快馬」大久保嘉人最有機會到歐洲球會搵食,前人城彰二同西澤明訓過到西甲都冇表現,睇吓今次會唔會突破到.
基雲添丁「出門」一天替工夏柏即失4粒
紐卡素日前主場一比四慘敗予富咸,正選門將基雲突然變咗由夏柏出任,結果呢位長居後備嘅門將俾人四度破門.我求大俠賽後求證基雲為何突然缺陣,原來佢太座比賽當日臨盆,基雲做第一任老竇自然緊張,決定請假.對夏柏嚟講,有機會踢正選卻大敗,真係唔多夠運囉!
爛瞓送機尾賴鬧鐘蘭度夫點𢭃6億人工
早排先到同拓荒者簽咗一張過六億港元合約嘅NBA拓荒者主力蘭度夫,噚日因為瞓過龍,誤咗飛去多倫多比賽嘅班機,俾球會罰錢,佢事後嘅解釋係鬧鐘冇響.蘭度夫身為球隊靈魂,又𢭃老闆咁多人工,鬧鐘唔響唔能夠成為藉口;佢應該學吓人,用兩個鬧鐘作為保險.


text:
倒數約滿 繼續錄《放學ICU》
譚玉瑛返歸頭耷耷
(將軍澳→愉景灣)無綫準備改革兒童節目,為咗要年輕化,計劃將現年50歲,做咗32年兒童節目嘅譚玉瑛踢出局,一方面要佢由主持轉做顧問,但又遲遲唔同佢進一步傾新約,疑採拖字訣,等今個月約滿嘅譚玉瑛約滿後「自然流失」.呢件事曝光之後引起網民不滿,而前日無綫高層李寶安喺立法會出席兩台續牌會議嗰陣,仲有團體開聲叫無綫唔好搞譚玉瑛㖭.
俾公司搞到好迷惘好唔開心嘅譚玉瑛,前晚7點45分左右,喺將軍澳電視廣播城錄影完《放學ICU》之後,搭公司城巴去將軍澳港鐵站搭港鐵去中環,其間佢坐喺車廂度聽歌,頭耷耷愁眉深鎖,個樣好悶悶不樂,似乎為咗近日續約問題而煩惱.
譚玉瑛喺中環轉東涌線,去到欣澳站準備搭巴士返愉景灣屋企,記者上前問佢,前日新聞出咗街之後無綫有冇同佢聯絡傾續約問題,譚玉瑛就話:「因為我今日入廠,冇呀!寫字樓啲人今日都唔返工.」問無綫有冇責怪同傳媒講咁多而唔同佢續約?佢話:「都冇接觸.」記者話好多網民唔捨得佢,好想佢繼續做落去,譚玉瑛即刻笑番晒話:「係呀?我梗係好開心啦,咁多人支持我.係咪真㗎?」假如無綫唔續約,會唔會考慮去其他電視台發展?譚玉瑛話:「暫時我唔會諗咁多住,我會用平常心去繼續……唔好擾亂我生活先啦,唔會因為咁而令我諸如此類,我個人係咁嘅.」
採訪,攝影:畢紹基,朱志聰,楊浩賢
本來悶悶不樂嘅譚玉瑛,聽到好多網民撐佢之後即刻好醒神咁笑番晒.


text:
模範情侶表面恩愛
馮仁昭四圍超:大隻佬背住靚女紅星搞𡃁妹
圈中唔少情侶喺人前鬼咁恩愛,但冇人睇到就未必係呢一回事.馮仁昭有個朋友好鍾意去蒲的士高,佢早排就喺中環撞到靚女紅星嘅大隻佬男友「偷食」喇!
有影皆雙好高調
靚女紅星自從公開咗同大隻佬拍拖之後,佢好多時出席公開場合都有影皆雙,而且靚女紅星重話唔介意同男友拍檔演出,兩個嘅關係非常高調.之不過講就一套,實情可能係另一回事.
馮仁昭個朋友日前喺中環一間的士高,就見到大隻佬男友背住自己女朋友走去蒲,佢當時重攬住一名打扮性感嘅妙齡女子喺個舞池跳舞,兩個人好鬼親密,如果唔識佢哋,就真係以為係一對熱戀情侶㖭.大隻佬男友同妙齡女子不時又攬又錫,唔知如果靚女紅星睇到,佢對眼會唔會睜到「爆」呢?
宋康昊砌低裴勇俊
由韓國影帝宋康昊主演嘅電影《殺人的回憶》,噚日俾韓國電影評論家協會選為最佳電影,宋康昊再攞最佳男主角,打敗咗《緋聞——朝鮮男女相悅之詞》嘅裴勇俊,好彩《緋》片嘅李美淑得到女主角獎攞番個彩.《殺》片重獲邀以競賽電影嘅身份,參加意大利嘅都靈國際電影節㖭.
古仔拍三級片唔掂
繼《無間道II》同《大隻佬》兩部港片收過二千萬後,呢輪啲港片票房又弱咗,好似古天樂擔正嘅《豪情》,至前日上咗八日都係收四百幾萬,走勢同奇洛李維斯套《22世紀殺人網絡3驚變世紀》就好大距離.其實《豪情》上III級係會少咗班後生仔觀眾,如果多一個IIB版本可能會好啲.
周麗淇歎兩杯當品味
周麗淇日前獲一個商場頒贈「最具品味生活獎」,令佢好開心,因為可以同張天愛同埋琦琦一齊攞獎,對於生活品味佢自問都有啲研究,平時佢做完嘢都會即刻返屋企坐低飲吓嘢休息吓.不過馮仁昭覺得有冇生活品味唔係單憑一兩件擺設,而係要睇個人有冇呢方面嘅氣質嘅!
馬浚偉收警棍好興奮
馬浚偉日前獲委任為東區滅罪大使,參加咗東區警區及東區少年警訊合辦嘅「唱走罪惡滅罪歌唱比賽」,馬浚偉話好榮幸,重好興奮話:「大會頒咗一支香港警隊舊式警棍畀我,棍上面重有『花雞繩』,呢樣係頒畀英勇同有突出表現嘅警員㗎!」馬浚偉收到支棍都咁High,唔知佢細細個嘅志願係咪做警察呢?
王力宏做買餸義工
王力宏應「麥當勞兒童慈善基金會」的邀請做榮譽義工,佢話自己喺美國讀大學已經有做義工,帶啲病童去超巿買餸,重教佢哋煮意大利粉同沙律.王力宏話自己好早就體會到做義工嘅驕傲,希望幫到多啲人.原來王力宏咁鍾意幫人,唔怪之得佢早前都做「義工」帶少女去睇婦科醫生啦!
姚嘉妮膽粗粗做婚紗顧問
噚日姚嘉妮聯同一班名模好似Rosemary同周汶錡等去灣仔會展行婚紗show,工多藝熟嘅佢話行得婚紗show多,身邊啲朋友咁啱個個輪住嚟結婚,重爭住問佢攞着婚紗嘅意見㖭,佢講笑話自己大有條件做婚紗顧問,但係問到幾時輪到佢同男友林祖輝拉埋天窗,佢就話:「我哋𠵱家幾好吖,暫時都冇計劃結婚.」


text:
睇呢兩集《衝上雲霄II》,長嘅程度,比立法會拉布更甚.更令人覺得煩膠嘅係,呢120分鐘劇情,都係陳法拉所演嘅何年希向Sam哥無理取鬧,港女性格盡現.明明Sam哥憑其專業判斷知道何年希係唔適合做機師,先唔好講佢係咪鍾意淋雨攞嚟病又堅持要飛妄顧乘客安全,單係佢嘅情緒化五時花六時變成日吹無定向風,真係令人懷疑:何年希除咗有專業知識之外,佢真係適合做一個機師?
今集何年希向Sam哥無理取鬧部份,真係數不勝數.何年希參加評估試,係自己冒失犯錯,Sam哥話要寫report,但何年希質疑佢點解咁小事都要寫,於是Sam哥反問: 「係咪要等出咗事先寫?出咗事邊個寫?」 但何年希竟然覺得自己冇問題.
之前何年希問Sam哥呢個主考官,有冇out到人出局,Sam哥話: 「邊個都好啦,我都係根據民航處嘅準則嚟做事.」 所有嘢都有嚴格守則,但守則對何年希而言,係咪冇咩作用呢?
因為Sam哥認為Cool魔喺飛之前曾飲酒,唔適宜上機,何年希一返到屋企,又向Sam哥大興問罪之師,劈頭話Sam哥failed咗Cool魔,但冇話佢知.Sam哥反應係: 「呢個係一件公事,我唔使刻意交代俾你知,係咪?」 何年希反問: 「你係唔想刻意講,定係你刻意唔講呀?」 竟然以為Sam哥公私不分,更謂:「你唔同我解釋我會誤會0架!」於是兩個又嘈.Sam哥都話唔介意何年希去問Cool魔發生咩事,仲叫佢唔好將公事帶返家,以免公私不分,何年希成個彈起身,想返上樓,諗諗吓又唔忿氣,同Sam哥講: 「咁我以後都唔講嘢,咁我哋就唔會鬧交喇!」 仲好大力拍咗梳化一嘢,然後拂袖離去.
好喇,何年希淋雨跳開心舞整病咗自己,飛唔到,又遷怒Sam哥唔俾佢飛: 「點解幫我callsick?我0依家冇事囉喎!」 Sam哥都話保持身體健康係飛機師責任,跟住——何年希又發脾氣返上樓.
最令人睇到火都嚟,係Sam哥平心靜氣同何年希講佢唔適合做機師嗰幕.明明兩人只係離開酒店出去食飯,Sam哥好聲好氣問佢想去邊度食,但何就發老脾: 「冇所謂喎,不嬲都係你話要飛左就飛左,飛右就飛右.」 自己撩交嗌,但反過來話自己為咗遷就Sam哥,已經冇咗自己,又表示遷就佢遷就得好辛苦: 「你係一個飛機師,我係你下屬,你永遠高高在上,我要就晒你,但你知唔知其實同你拍拖都係一樣,做你女朋友我都要聽你講…但我已經盡晒力去就你,你仲想我做乜嘢呀Sam?」 Sam就話只係想佢做番自己,於是何年希就開始激動,漸變成歇斯底里: 「我咁嘅性格即係唔適合做飛機師…」 Sam哥解釋: 「咁有啲嘢係唔適合就唔適合嘛.」 何繼續激動: 「OK,即係我唔適合做飛機師,亦都唔適合做你女朋友.」 然後轉身離開.
點解《衝上I》阿Bell(陳慧珊)同Zoe(胡杏兒)與Sam哥相處時,冇呢個問題呢?阿Bell係有點執著同神經質,但唔係情緒化同歇斯底里.正如Sam哥曾受訪時都問過,點解編劇安排佢同何年希一齊?中間無甚舖排,欠說服力,今晚就咁睇兩集,網民已不停狂呼:「分手啦!」


text:
湊自由行熱鬧分一杯羹
馮仁昭四圍超:賭王,四姨太二千萬搞雜誌
賭王何鴻燊嘅四姨太梁安琪成立咗間多媒體公司後,呢輪正密鑼緊鼓搞一本自由行雙周刊,因為呢本雜誌係免費派發,創刊號會印十至十二萬本,𠵱家佢公司已經請咗四,五十人搞呢本雜誌,預計投資二千萬.
賭王全力支持
四姨太咁落本,睇嚟佢真係好有心想搞起間多媒體公司,聽聞自由行雙周刊成功嘅話,四姨太可能會再發展其他類型雜誌,佢似乎對傳媒業都好有興趣.
佢本自由行雙周刊預計農曆年開始出版,到時會有香港同澳門兩個版本,四姨太喺香港澳門都有生意,相信佢搞呢本雜誌,唔多唔少都會幫到旗下生意做吓宣傳,雖然呢間多媒體公司賭王冇份,但賭王背後就好支持四姨太搞呢本雜誌.
蕭正楠屎橋教蘭子
蕭正楠噚日去咗鑽石山,出席義賣曲奇活動.對於早前陳淑蘭唔見咗電話簿,蕭正楠就提議蘭子以後入電話可以用化名,就算下次再俾人執到電話簿,都唔會知道個電話號碼係屬於邊個嘅!
但係睇怕要打電話搵人時,連自己都唔記得佢係邊個,咁咪死火.
Rosanne唱歌撞爆牙?
商台噚日喺新元朗中心舉行「叱咤樂壇生力軍展望日」,一班有份競逐生力軍獎項嘅新人2R,吳浩康,林一峰,Sky,Boy'Z等都有出席,2R喺台上準備表演嘅時候,Rosanne被工作人員拍打頭部,手上嘅咪高峯撞親個嘴,事後問Rosanne有冇撞傷,佢話:「冇,我撞到啲門牙啫!」
舒淇為侯孝賢做波妹
舒淇繼《千禧曼波》之後,明年又將會同侯孝賢合作新戲《最好的時光》,原來早排佢哋兩個已經再見過面,當侯孝賢話想再同舒淇合作嘅時候,舒淇即刻表示非常願意.聽講新片中舒淇會做五,六十年代桌球室嘅計分女郎,但至於幾時開拍,以及男主角究意係邊個,目前就重未決定.
陳冠希何去何從?
陳冠希呢輪正忙緊錄唱片,英皇打算出年幫佢出碟,而最近就有雜誌話陳冠希會轉投EMI,經理人合約就由紅館公司同黃栢高嘅金牌公司共同擁有,噚日馮仁昭打電話畀紅館負責人,佢話:「冇咁嘅事,佢依然係英皇歌星,經理人約要同金牌公司瓜分就更加聞所未聞,陳冠希嘅經理人約只係紅館擁有啫!」
甄妮情傷愈再戰紅館
原本上月喺紅館舉行個唱嘅甄妮,因為同男友分手,要返美國療情傷,而將演唱會押後,點知後來甄妮同製作單位恒藝亞洲負責人丘亞葵鬧意見,搞到演唱會幾乎搞唔成,但馮仁昭聽聞甄妮同丘亞葵已經傾掂數,出年五月喺紅館開三場.不過,甄妮重會唔會搵番西城秀樹做嘉賓,暫時重係未知之數.
自從開放咗自由行後,不少內地遊客亦喜愛來港消費同娛樂.


text:
任賢齊(小齊)今年拍了兩部電影《飛鷹》和《花好月圓》,兩部戲佔了他七個月的時間,只因拍《飛鷹》時遇上沙士,不得不停止拍攝,最後花了半年時間完成此片,身為歌手的他今年好像沒有在樂壇上努力過,好像不太像樣?小齊說:「我都有啲覺得唔好意思,但係如果我拍嘅兩部戲成績好,咁我就可以有一啲唔同嘅收穫,所以今年有唔少內地嘅頒獎禮邀請我出席,我都唔好意思去,因為我諗諗自己今年好似冇乜歌,如果去攞獎好似唔知點咁.」
感激張艾嘉
小齊不知不覺來港發展已有五年,以往有不少台灣歌手在港發展都只是曇花一現,小齊卻依然保持吸引力,連他也覺得是個奇迹,小齊說:「我都覺得自己幸運,我又唔靚仔,廣東話又講得唔好,但有好多人支持我,真係好多謝香港嘅朋友同歌迷.」
小齊解釋:「可能我比較平民,我去到邊啲人都同我打招呼,好似當我朋友咁,同埋我同其他台灣歌手唔同嘅地方係我有電影keep住喺香港上映,所以先可以喺香港嘅娛樂圈咁耐.」小齊亦說要多謝張艾嘉,因為他當年到港發展時,都是由張艾嘉協助他揀劇本,他才不致揀錯戲拍.
「成日講粗口」
在港發展最辛苦莫過於要學廣東話,小齊憶述:「啱啱嚟嘅時候真係一句都唔識講,搞出好多笑話,成日唔小心講咗粗口,我記得嗰時同我經理人一齊出去傾嘢,人哋係咁同我講嘢,我都聽唔明,最後人哋都係同番我經理人講國語,都唔知幾瘀,所以我都好感激我經理人,佢都為我做咗唔少嘢,我哋最初人生路不熟,到𠵱家算係有小小成績,佢嘅功勞都好大.」


text:
民主黨早排啲電腦俾人入侵,中委會議程俾人傳到周街都係,結果要搵電腦高人返嚟睇過晒啲電腦,點知話口未完,上個禮拜好多民主派中人,又收到一份以民主黨同公民黨名義發出嘅電郵,內容係民主派會計界選委會選舉部署,好多人睇到呢份嘢都打個突,有乜理由連呢啲嘢都可以漏出街先?
八方問過民主黨中人,呢份嘢究竟有幾真先?據知收到份嘢嘅民主黨中人,曾經搵過負責呢個界別選舉統籌嘅譚香文助手了解,初步睇過份嘢,應該係流嘢,所以佢哋唔擔心,覺得成份嘢應該係有人作出嚟嘅惡作劇,所以唔使理佢咁話.
不過聽聞有啲收到呢份文件嘅公民黨中人,佢哋又唔係咁睇法.其中一個公民黨人話,文件入面嘅嘢,雖然唔算係乜機密,但係入面提及選情分析,如何接觸選民部署等,的確與某次內部討論會計界選委會選舉部署極之相似,直情好似係當日會議講稿咁,若然呢份文件係老作出嚟,作呢份文件嘅人好明顯有參加過嗰次會議,將會議內容變成文字,咁即係話公民黨,民主黨入面有內鬼,將內部討論包裝吓就放出街.
呢個公民黨中人話,今次算好彩嘅係,文件入面冇提及民主黨喺會計界選委參選名單,呢份嘢先係最機密,事實上北京唔少「中間人」,都諗盡方法想起民主派成份選委參選名單,但係民主派死都唔肯講,就算迫於情面,要應酬呢班「中間人」,都係求其講三幾個係人都知會出嚟選嘅人,交差了事.至於兩大黨秘密部署新秀,諗住借選委會機會,進軍政圈的「秘密武器」,就梗係打死都唔講,據知呢班人好多係業界年輕精英,有學歷(聽聞唔少係英美名牌大學畢業),又有資歷(唔少係業界年輕才俊),暫時唔公開佢哋個名,又或者同民主派關係,就係怕北京使橫手,迫佢哋唔好出嚟選,所以先咁鬼秘密.
話選委會選舉安排被外洩,唔理真假,民主派都要加強「保安」,據知一切機密材料,民主黨就盡量唔用未做過保安檢查嘅電腦搞,公民黨就只會喺一部唔可以上網嘅電腦處理,成份選委會參選名單,更加只有小數兩黨高層知,其他人只知同佢哋相關界別人選.不過,話得說回來,正如民主黨中人同八方講,當日同佢哋檢查電腦個高人已經話,若然係「國家級」高手要入侵佢哋電腦,只要喺佢哋附近租個單位,加一兩部儀器,已經可以乜都睇晒,根本防不勝防!


text:
(姐匙Talk)小花黐雀哥扮上菜
小花姐匙Talk雀哥
幾時都話近朱者赤近墨者黑,做朋友好,做夫妻都好,總係有啲嘢要啱嘴形先可以connect到!好似以膠面見稱嘅「雀哥」,佢嘅人緣有幾好,好多人都耍手兼擰頭!
查實咁入行咁多年,最多人講嘅雀哥,唔係佢做嘢有幾好,演技有幾咁出色,而係佢平時做人嘅態度,無論行內人點樣講佢,雀哥覺得啲人有妄想症,妄想人哋妒忌佢,甚至係利用緊佢,消費佢嘅名氣,又或者嗰啲幫佢做嘢嘅人,只要佢覺得你唔盡心盡力幫佢,有少少嘢唔係咁啱心水,雀哥都會毫不留情咁鏟到你上天,聽講啲說話仲去到好盡,幾刻薄㖭.
雀哥雖然人緣唔多好,圈中朋友亦冇乜幾個,不過冤豬頭都有萌鼻菩薩,好似俾人撞破佢同「小花」拍拖,雀哥最初喺人前人後都唔肯認,但係隔咗冇耐,出嚟嗰陣又會好不經意咁提起小花,但又講啲唔講啲,懶係神秘咁.相反升咗呢嘅小花,亦因為掛咗「雀嫂」個名,由本來只係路人甲乙丙,之後出席活動都博到有個相位仔.有一次小花接咗個活動,當然少不免被問感情嘢,但佢竟然即刻話:「同你熟啲先講啦!」搞到成班傳媒O晒嘴,結果梗係冇乜人想同佢熟,如非必要都唔想打攪佢哋.
撰文:Jessie
本欄逢周五刊登
我姐匙縱橫歌影視幕後,咁多年嚟冷眼旁觀,娛樂圈大小事都走唔過我雙眼,真係頂唔順要爆啦!歡迎大家嚟剝花生.


text:
求驗客手記:剪走爆炸頭迎牛一
費蘭尼冇晒霸氣
曼聯費蘭尼高柏尼爆炸頭
講起爆炸頭,車路士球迷當然就會即時諗起大衛雷斯同埋韋利安,阿仙奴球迷就會聯想到新秀古安杜斯,而曼聯嘅代表當然係比利時空中霸王費蘭尼.不過呢一切都已經成為過去,事關費蘭尼轉咗新形象,喺31歲生日之前鏟平爆炸頭,即時霸氣盡失!
費蘭尼下個禮拜四就迎接31歲生日,佢禮拜三就喺ig上載近照,顯示佢嘅招牌爆炸頭消失咗,換嚟嘅係清爽平頭裝.可能球迷會問,費蘭尼係咪受咗打擊,先至一嘢剪平頭裝?佢就冇講自己係咪受到打擊,只係話「新一年新形象」,仲加咗個「生日」嘅Hashtag,似乎想轉形象之餘,仲想轉吓運.
其實費蘭尼由標準列治出道嗰時已經留住爆炸頭,去到愛華頓同曼聯都冇大改變,只係試過梳過吓辮子頭,佢前幾年仲將個頭染金咗,化身成為金毛獅王.值得一提嘅係,年初佢同雜誌《GQ Style》拍寫真時,就將自己嘅爆炸頭紮咗做兩個髻,搞到成隻米奇老鼠咁,更加成為網民熱話.
話晒睇咗個爆炸頭咁耐,費蘭尼嘅一班隊友都好震驚,比利時國家隊隊友高柏尼仲好幽默咁話「一定係改過圖,肯定唔係真嘅」!梅頓斯同艾歷拜利都話一時之間接受唔到囉.
但另一邊廂,同樣以爆炸頭聞名嘅多蒙特中場韋素就好開心,因為已經冇人同佢爭比利時第一爆炸頭嘅美譽,佢仲好得戚咁話:「從此之後,比利時只係得一個爆炸頭!」
講番正經嘢,費蘭尼因為腹股溝受傷,冇獲比利時教練馬天尼斯徵召入隊出戰歐國聯.但離奇嘅係,費蘭尼喺禮拜日嘅曼市打吡正選上陣,但明顯唔喺最佳狀態,而曼聯最終以1:3落敗.有傳媒話紅魔同比利時爭用費蘭尼,不過馬天尼斯就話冇咁嘅事:「能夠見到佢踢晒90分鐘,真係好奇妙,對於我哋嚟講都係好事.」


text:
轆Book:「掟彎勁過波子」連凱的Mini藝術品
踏入中年嘅男人除咗容易發福之外,仲會改變口味,開始愛古董.修讀美術嘅連凱(Andrew)就視古董車為藝術品,不過就幸好未發福.悉心為珍藏加加減減,仲會慢慢洗刷最愛嘅電鍍配件,面對即將去北京發展嘅日子,呢部唯一鮮橙色愛車都唔捨得帶去「俾人寫字」.
記者:許維雅
攝影:伍慶泉
ClassicMini一向多Fans,但要搵到一架停產已久嘅心水車仔作珍藏,有時實在可遇不可求,所以連凱都大嘆買車好多時都要講緣份,「因為有時你專登去搵都搵唔到,呢架車係我5年前去九龍灣車場時遇到,一睇見就好鍾意,即刻買咗,大概十萬蚊左右.」估唔到牛高馬大嘅連凱唯一嘅車就係古董Mini,「我唔鍾意揸快車,我偏好睇外形,所以特別鍾情古董車,其實MG,Jaguar同Mini都鍾意,但頭兩者喺香港較難搵.呢架98年生產嘅MiniMkIV好難得仲保持到七十年代嘅懷舊外形,但就用咗當時最新嘅引擎,所以性能各方面都仲好好.尤其入彎,呢啲舊車唔係風油軚,轉少少已經Feel到,敏感度好高,加上重心低,試過喺金鐘紅棉道轉大彎都好穩,連波子都追唔到.」
6. 英國Moto-lita13吋軚盤$3,600
連凱16歲已經喺美國開始揸車,「以往讀書時期都係揸日本車居多,鍾意日本車點粗揸都好穩陣,唔似美國車有好多細零件易壞嘅問題.」對車絕對唔算沉迷嘅佢,改車都係偏愛揀一啲點綴式嘅配件,尤其係電鍍物料嘅懷舊配飾,因為佢當車係藝術品.「家我會當車係一件藝術品,得閒時就慢慢欣賞吓佢,幫佢加啲配件粉飾一下,所以都好畀心機保養佢.尤其係我架ClassicMini多電鍍配件,香港天氣又潮濕,要花多好多時間保養.古董Mini有好多嘢要注意,好似洗完車要抹得夠乾,唔係啲電鍍配件好易生銹,有時唔喺香港一個月返嚟,就要慢慢用去銹膏擦.Mini車頭細,引擎同水箱太近,好易水滾,要多啲睇住水箱夠唔夠水.最後就係比較易燒Fuse,撻唔着架車.」
7. 橙黑色內櫳全套(包括門板,四座椅)$3,800
不過對自己部珍藏細心呵護嘅連凱嚟緊都要逼於無奈同愛車分離,因為佢會去北京發展,做特技化妝,忍痛唔畀珍藏伴隨嘅原因竟然係「怕咗北京人愛寫字」.「一來要改左軚同埋手續麻煩,二來上到北京就唔會揸咁靚嘅車,珍藏唔使兩個月一定花晒.我有朋友有架好靚嘅四人車,型號好似係有個四字,點知俾人刮花,寫住『4×4=16』.又有另一個朋友架靚車嘅車頂俾人刮花,寫咗好大隻『好車』兩個字.我可能買架平車或者Jeep喺北京代步,總之就係點花點污糟都唔怕嗰啲.」原來同珍藏分開都係因為太愛佢.
■啲人投訴Mini司機位太窄,但身形高大嘅連凱竟然一啲都唔覺.
我覺得你越急佢就越易壞.我試過下午四點鐘喺紅隧入口死火,尷尬到暈,搞到要拖車,但之後竟然又乜事都冇,我覺得佢成日整蠱我囉.
引擎:1,271cc水冷直四
馬力:53ps/5,700rpm
扭力:9.3kgm/2,600rpm
傳動:四前速自動波,前驅
改裝查詢:MiniPit(23641666)


text:
Car通:台灣直擊安全體驗
Benz教路 衝水氹要揸實軚盤
近年,各大車廠都會為車主提供各種駕駛訓練課程,等佢哋可以學習更高層次嘅駕駛技術.德國Benz就喺台灣搞咗個「主動安全操控體驗營」,3位德國高手教導港台傳媒應付突發情況嘅駕駛技巧,原來衝水氹時軚盤會失控亂轉,好危險,司機唔單止要冷靜捉實軚盤,還要踩實Brake等ABS系統啓動,免致鎖轆打圈!
記者,攝影:鄭達基
一班來自香港嘅傳媒,被安排跟隨SLR專聘教練MichaelWeykopf學習駕駛技巧;Michael除擁有多年耐力賽經驗外,佢亦擁有多年駕駛訓練經驗.
我哋首個接受訓練嘅項目就係濕路急煞,學員駕駛新C-Class及E-Class房車,分別以40km/h及60km/h衝向遍佈積水嘅路面,並要落重Brake急煞;初時揸住新款C-Class嘅我,以時速40km/h進行練習時仲可以輕鬆應付,但改用E-Class以時速60km/h訓練嗰陣,由於遲咗踩Brake,搞到部車爭啲甩尾,好在有ESP,如果唔係?哈哈!
■身懷多年教學經驗嘅Michael,每完成一個課程都會同我哋嚟一次檢討.
■熄咗ESP,喺濕地完全唔咬地,卒之甩咗幾個圈先停到.
試玩完濕路急煞之後,小記特登問番教練Michael,對我喺課程入面嘅表現有乜睇法;佢話表現算唔錯,不過喺濕路急煞嘅環節上,仍有可以改善嘅地方.「你頭先喺濕路急煞訓練,加速衝向滿佈積水嘅路面嗰陣,速度就夠快,不過喺落重Brake之後反而揸唔實軚盤,可能同緊張有關,但咁樣會搞到部車甩尾兼失控,好易發生意外;日後喺路上遇到類似嘅緊急情況,一定要冷靜,踩實個Brake等ABS系統介入,將過度嘅制動力釋放之餘,等輪胎可以同路面有番抓着性,仲要揸實軚盤,停車都易好多㗎!」
至於緊急切線,都係同濕路急煞一樣,最緊要係唔好驚,喺臨到障礙物之前盡快睇清楚左右兩邊有無其他障礙物,如果無的話就要盡快Cut線,另外Cut線嗰陣一定要保持冷靜,亦要緊記揸實軚盤,免得因為咁而令部車失控.
■Michael話好多人忽略衝水氹嘅危險性,好淺嘅水氹都會出現鎖轆危機.
午飯後再玩濕路急煞,但路面改為瀝青加階磚,兩邊車輪喺唔同物料上,急煞難度更高,而我揸嘅係新款C-Class,喺亁地起步後好快加速到80km/h,跟足教練指示落Brake,發覺喺瀝青嗰邊嘅車輪咬到地,但階磚嗰邊就失控甩出去!由於兩邊咬地力差距太大,急煞難免失控,讀者若遇着呢類騎呢路面,真係要打醒十二分精神!
喺今次嘅訓練活動入面,大會安排咗我哋喺3位專業導師帶領下,學習更高層次嘅駕駛技巧.台灣嘅記者朋友James就好滿足:「平時無咩機會揸住部車咁樣練習,感覺好玩之餘仲可以提升駕駛技巧,最開心係試勻唔同款式嘅Benz,其安全系統喺唔同情況下嘅運用.」
■台灣車書記者James對今次活動評價甚高,仲話可以Upgrade自己嘅駕駛技術.
出發當日颱風韋帕吹襲台灣,令桃園機場關閉,影響航班,更延遲超過7個鐘先起飛,真係等得慘!好彩嚟到台灣,有得去誠品書店打吓書釘,跟住去埋一心堂品嚐炭燒烤肉,心情當堂好番晒.


text: 相信曼聯今季帶俾球迷唔少興奮同刺激,仲high過坐過山車,因為佢哋有8場比賽都喺落後下反敗為勝,仲有兩場係先落後兩球㖭,真係心血少啲都嚇死!好多人都大讚尹佩斯同查維亞靴南迪斯把握力好,又讚費Sir換人調動勁,講到曼聯係逆轉王,但場場都反勝,係咪真係一件好事?反勝代表球隊先失波,8次反勝,咁即係8次先失波,對於一支班霸嚟講,成日先失波係霸氣嘅表現?我覺得係反映到防線好有問題,只係好好彩咁,強大嘅攻力掩蓋咗呢個問題.睇番啲賽後報道,費Sir都有提到防線唔掂,話隊波上半場唔集中,但好多時傳媒都會側重報道費Sir點讚入波球員嘅客氣話,所以普通球迷或者唔知費Sir踩過條後防好多次!不過,費Sir明知有問題,家都解決唔到,因為曼聯防線老化兼多傷兵,中場亦欠缺強力防中.自夏格維斯做咗玻璃人之後,曼聯都未出到一個頂級防中,費查都算ok,但又怪病纏身,今季打唔番水準,前幾季條後防仲可以,全因尼曼查維迪同里奧夠勁,有足夠體能上前殺波,做到少少防中工作,但今季一個傷一個老,防中就得個卡域克,有時仲連卡域克都冇,搵史高斯做防中,好難唔失波.想減少失波,一係打雙防中,但咁就會犧牲曼聯前場嘅華麗陣容,喺無奈之下,費Sir揀咗寧要進攻,不要防守.文:咖喱


text:
求驗客手記:萬聖夜慘變皇馬二哥
C朗嚇鬼巴利
噚日萬聖夜,好多歐美體壇球星都好應節,其中勒邦占士就扮90年代美劇《Martin》嘅角色Jerome;而盛傳喺皇家馬德里冇咗一哥位嘅基斯坦奴朗拿度(C朗),冇因為咁影響心情,以吸血鬼造型慶祝萬聖節!
皇馬周日宣佈同加里夫巴利續約至2022年,巴利亦喺周一出席簽約儀式;英國傳媒話,「大聖爺」除稅前嘅周薪高達75萬鎊(約709萬港元),換言之年薪係3,900萬鎊,高過年薪3,600萬鎊嘅C朗.唔知皇馬係咪費事呢位葡萄牙球王嬲豬,堅稱巴利續約後只係同隊長沙治奧拉莫斯睇齊,成為隊中人工第二高嘅球員.好彩C朗喺上周六西甲連中三元,幫球隊作客反勝艾拉維斯4:1,所以心情依然好靚,賽後就以吸血鬼造型,同扮V煞嘅朋友齊齊慶祝萬聖節,兼喺社交網站祝球迷萬聖節快樂.
至於曾經喺曼聯同C朗做過隊友,家陣效力意甲祖雲達斯嘅法國後衞艾拉,就扮《娃鬼回魂》入面嘅恐怖娃娃查基(Chucky),而且仲跳埋舞;睇見Chucky扭晒腰,完全冇恐怖嘅感覺,反而仲有啲可愛.另外,利物浦陣中班巴西外援羅拔圖法明奴,菲臘比古天奴同盧卡斯就約埋一齊開萬聖節派對,其中法明奴相當有創意,同老婆以蝙蝠俠同蝙蝠女造型出席.
英超另一間球會熱刺亦有萬聖節活動,搵咗荷蘭前鋒雲遜贊臣,法國中場尼高杜同英格蘭後衞基爾獲加拍番套《屍殺熱刺》.佢哋三個輪流企喺個圓圈裏面,要喺60秒內用足球射死啲喪屍,結果雲遜贊臣成功射死啲喪屍,尼高杜就俾喪屍食咗;基爾獲加殺唔晒但就成功走甩,雲遜贊臣同尼高杜喺度食花生,笑到標眼水咁滯,認真賤鬼格囉.


text:
Sports Network:藍斯魔咒大發放
阿仙奴小將艾朗藍斯日前喺主場對韋根場波,射入自己今季第一個聯賽入球,助球隊大勝4:1.原本應該係一件值得開心嘅事,但係網民見到佢入波就即時心慌慌,紛紛討論「藍斯魔咒」下一個受害者.
話說2011年有唔少知名人士去世,網民無意中發現,佢哋死嘅日子同藍斯仔入波時間好接近,好似佢入親波都有大人物死一樣,即時被香港網民封為地獄黑仔王.網民們仲搞笑話藍斯好彩入波唔多,唔係人類就大件事㖭.而且佢幾次生日都多災多難,08年雲南昆明4.3級地震,正係發生喺佢18歲生日.
周二佢喺阿仙奴對韋根一賽中,71分鐘射入自己今季第一個聯賽入球,幫球隊埋齋;網民見到呢一幕即時嚇咗一跳,好似見到世界末日前出現嘅異象一樣!無論係外國,香港球迷都即時討論藍斯魔咒,外國球迷出惡搞圖叫大家小心,香港球迷就直情傾將會死邊嗰!唔少人主觀願望想689講bye bye,亦有人話隻Rubber Duck漏氣明顯就係多得艾朗藍斯.689雖然討厭,但係講句公道說話,做人都唔可以咁黑心.至於隻膠鴨就算啦,藍斯仔入波前佢已經漏氣,錯晒時間.
有網民話其實已經一早出現咗足下亡魂.邊個?咪就係韋根囉!韋根氣勢正旺,贏波可以博留班,但係𠵱家輸波降班,仲要因為咁而成為第一隊要降班嘅應屆足總盃得主,咁都死得唔夠冤枉呀?


text:
羊年就到,但呢隻羊有火.小布殊誓要鏟除侯賽因,香港傳媒都準備就緒,以防一觸即發嘅大戰打亂陣腳. 編輯記者惡補拍片
雖然未開火,但兩大電視台日日企喺巴格達報道,好似打到嚟咁.八方問有線電視主管趙應春,班手足幾時返嚟?佢話睇怕都要喺伊拉克過年,下星期先至班師回朝.講開今次申請去伊拉克,有線係向伊拉克駐北京大使館遞表格,聽講有唔少蝦碌嘢.
首先,大使見到Cable一字,重以為係間互聯網公司,後來先知係電視台.其次,就係Cable本來交咗張八人名單,前面係編輯記者名,攝影師同工程人員就排喺後面,點知大使館一個唔該,淨係批咗頭四人入境,搞到馮德雄同高劍青佢哋要漏夜惡補拍片同傳片.
無綫就好彩好多,兩個女高層同一個攝影師成功入伊,謝彩雲同譚衛兒噚日喺中國駐巴格達大使館預祝新歲,重唱埋歌㖭.
佢哋嘅老頂羅燦話,呢幾日一有飛機位,採訪隊就會返嚟先.
亞視播舊片俾人笑
其實去中東採訪,真係花費好大,亞視有高層就同八方講,佢哋「邊有無記同有記咁有錢吖!」乜唔係話陳永棋照住咩?至於佢哋啲片,係早前鳳凰衛視去採訪時拍嘅.不過,有人就笑話啲片怕且都拍咗一段時間,因為啲人着夏天衫,𠵱家巴格達已經好凍.
(圖)無綫嘅謝彩雲同譚衛兒𠵱家仍身在巴格達,但呢幾日都等緊機位,準備返香港.電視圖片
傳真︰2623-9278
電郵︰pf_[email protected]


text:
巴塞隆拿冇咗教練雲高爾後,真係處於非常時期,暫代教練歷斯治只係過渡人物,下屆邊個接任都肯定同巴塞大掃除.
據報二十年前教過巴塞嗰個阿根廷名教練文諾迪,已經坐緊飛機去巴塞,睇嚟好有機會成為魯營球場總舵手,我求大俠相信佢如果坐正,啲荷蘭兵就好謀定後路.
如果雲高爾以荷蘭人身份重用同胞呢個理論成立嘅話;文諾迪重用阿根廷人就冇乜唔妥,所以可以大膽推斷,文諾迪若執教,列基美可重見天日,沙維奧拿及門將保蘭奴可重拾信心.
但係我求大俠諗,雲高爾餘黨一日唔除,文諾迪都有排搞.
於是後防大患荷蘭嘅法蘭迪保亞,以及列斯加將好有機會離隊,而奧華馬斯重新打入冷宮,甚至同巴西中場洛咸碧克都係咁先,接上嘅係一啲「土炮」例如文迪達同丹尼,以及法國後衞基斯坦華.
講開文迪達,佢果然喺雲高爾離開後生猛咗,日前友賽更一箭定江山,以一比○勝主隊葡萄牙賓菲加,巴塞有咁好嘅重新開始,難怪得我哋榜首名家青蛙仔一早就講,禮拜六捧巴塞反底,作客力挫馬體會!
林柏特有料被傳媒利用
如果我求大俠話大前日車路士反勝列斯場波,係林柏特「科騷」,我諗反對聲音一定唔多.不過據講入場睇波嘅英格蘭領隊艾歷臣提早十五分鐘離場,睇唔到林柏特最後階段嘅精采演出.《太陽報》(我指英國嗰份)夠醒,將佢最後十五分鐘比賽過程輯成錄影帶寄比艾歷臣,表面就話撐林柏特,實際就盡收宣傳之效,認真高招.
朗尼考車牌筆試都肥佬
據愛華頓新貴朗尼嘅友人爆料,朗尼最近走去考牌,一心諗住考完牌買車過吓飛車癮啦,點知連筆試都肥佬,衰到要重考兼俾啲老友笑.據我求大俠所知,所謂筆試只係問一啲簡單駕駛理論,重係選擇題㖭.小朋友想實現理想,咪連背吓書都懶至得㗎.
風水輪流去俄國搵食
睇咁多年波,以前聽唔少蘇聯佬外流搵食事例,但無乜聽過其他國家球員調轉頭走去發展.曾經踢過國際米蘭,𠵱家教緊俄羅斯伊利斯達嘅前國腳沙林莫夫,近日就創造歷史,透過佢同意大利球壇嘅關係借到基爾禾中場柏斯桑尼同埋維琴察後衞迪簡度,我估邀兩意國兵到彼邦發展都係噱頭多於實際.
馬田謝菲遜攞佐敦出氣
噚日網隊兩名新星馬田同謝菲遜合力把米高佐敦盯死,搞到佢老人家全場只攞得可憐嘅八分.賽後馬田意氣風發咁話呢場波係要證明佢應該入選明星賽,謝菲遜雖然冇公開表態,不過好明顯,佢哋無非要將落選明星賽嘅不滿發洩喺波神身上,同時利用波神嚟證明自己嘅實力畀啲唔選佢哋入隊嘅東岸教練睇.


text:
Car通:包圍+尾冚越玩越型
蠱蠱惑惑揸雙龍
做咗新牌仔無耐嘅老死阿Ken,急不及待話要出車,佢一向要威兼有計,自有一套揀車態度.今日新車出巡,一睇,係韓國柴油PickUpActyonSports最新版本,果然唔隨波逐流.外形醒目夠搶唔在講,佢仲話經濟實惠又好力,最重要係內櫳又大又舒服,最啱約埋女友然後……嘩,見佢蠱蠱惑惑,究竟搞邊科?
記者:黎頌詩
攝影:陳偉強
Model:Suki,Ken
韓國車,柴油驅動,加埋PickUp小Truck,通通都唔係香港用家嘅揀車主流,不過C記絕對同意Ken嘅睇法,雙龍嘅ActyonSports的確揀得過;最吸引無疑係柴油驅動,比電油慳唔少,粗略估計大約6毫半就可以行一公里,比起用電油平成半,成日用車嘅話都咪話唔襟計.
講到呢類小Truck,近年更加係人氣勁升啦!勝在用途夠多,全家去Shopping,去旅行,運埋貨都仲得,咁先夠抵.最緊要係連個樣都睇得嘛!講真,無論架車幾好用,但係一副勞工Look嘅話,C記就點都唔Buy㗎!搞到去Shopping人哋就以為你去送貨,點算?ActyonSports本來個樣已經係幾醒,新版仲姿姿整整再加型仔陳設,車頭多咗防撞,左右兼車尾腳踏,貨斗又可以加埋冚.少少嘢,運動感即時提升唔少,難怪要威要型嘅Ken都睇中佢.
■美色當前點都要型,最緊要係新牌仔一樣可以操作得心應手無甩轆.
今次新版嘅ActyonSports,變身重點純屬外觀,至於內櫳,性能一切照舊,保留咗原來嘅優點.由於ActyonSports嘅車身比較長,而且夠高,所以唔會有一般PickUp兼顧得尾斗容量,內櫳就變得超窄嘅缺點,即使後排座位都比想像中闊落,中間位都照顧到,舒適度無疑勝過唔少私家車.睇阿Ken蠱蠱惑惑,點都要同女朋友仔留喺車內卿卿我我就知啦!
操控台鋪排以簡潔取勝,唔玩花臣,操作簡易,其實好啱新牌仔.睇埋尾斗,419kg載重量,今次加埋冚就更骨子又安全.美中不足嘅係,當C記坐上司機位準備試車時,發覺加咗尾冚後,由於有一定嘅厚度,會阻擋部份尾窗,後方嘅視野會受到影響,需要時間適應.
■貨斗容量不俗,加尾冚增加安全性,更切合香港環境.
曾經有很長的一段時間,由於環保埋由,政府不再發柴油私家車牌,加上柴油車嘅爆發力同寧靜程度,都遠不及電油驅動嘅汽車,所以一般人都唔會考慮以柴油車代步.直到近年,柴油車技術已不可同日而語,有車行嘅柴油車甚至登上賽車場,可見爆發力已經唔再係弱點.今日C記試揸呢架ActyonSports,可以話完全體現新一代柴油車嘅實力.
令人震驚嘅,唔單止點火時無傳統柴油車嘅雜音,行車時引擎比部份小房車更為寧靜,操控起嚟相當柔順,自動波箱初哥都搞得掂.不過柴油車由於避震較硬淨,所以穩定性始終不及房車,C記反而覺得震震吓幾過癮.仲過癮嘅係一入油站,即時吸引幾位入油哥哥走埋嚟研究,個個都猛讚佢型,搞到我連虛榮都有埋.無嘢講啦,揸咗呢轉,C記真係無辦法唔即時成為柴油車嘅新Fans!
引擎:1,998c.c.直4Turbo
馬力:141ps/4,000rpm
扭力:31.6kgm/1,800-2,700rpm
傳動:4前速自動波
查詢:雙龍汽車(21172287)
尾冚:$16,000
頭防撞:$3,500
腳踏:$3,000
尾腳踏:$2,500
全套:$25,000


text:
幾位朋友喺十年前攞咗十年車牌,眨吓眼就到期,要再攞過.建築邦嘅車牌九月到期,想唔到竟然收到運輸署通知提醒,打個電話去查問吓,運輸署竟有真人回答,有問必答,建築邦有乜嘢唔明,聽電話嘅全部解釋清楚.填表寄返運輸署後,一個星期就喺信箱裏面見到新嘅十年車牌.建築邦話:「原來運輸署咁好服務嘅,抵讚到極.」問番其他老友,個個異口同聲讚好;大記者就拉埋入境事務處嚟講,話入境處應該向運輸署學習.點解呢?原來佢與同學到台北度周末,同學大頭蝦,去到機場checkin,國泰唔准佢上機,因為佢本十年期嘅特區護照只剩番四個月就到期,台灣方面係唔准入境嘅.大記者話:「入境事務處可唔可以寄信提醒人呀?好似運輸署咁?」技術上係得嘅,不過有車牌嘅人一定少過有特區護照嘅市民好多,入境事務處要花多唔少時間.
但係如果你打電話去入境處詢問,一定被人耍到暈.冇滿意答案嘅,最叻就係叫你送張傳真過去(即書面提問),兩日後你就會收到傳真答案,服務水平同運輸署相比,差幾皮.
我哋小時候好怕去官府衙門,嗰陣時啲官不分大小,隻眼都係生在頭上,睇唔到在窗口前面排隊罰企嘅小市民.現在唔同晒嘞,英國佬留下一啲政府部門服務承諾,個個部門都跟住嚟做,態度甚好,最近先至留意到運輸署做得零舍十足十.來自大陸嘅商人最鍾意香港邊方面呢?一位大陸中型富豪曾對左丁山講過:「喺香港做生意,原來唔使巴結衙門,唔使請官員食飯嘅.我初初猛咁搵中間人介紹工商科技局啲官員畀我識,冇人敢制,啲官唔識我,服務一樣冇阻滯,好順利,𠵱家就知道香港同內地好唔同,慳番好多錢!呢樣我最鍾意!」香港自有特色,不純粹是中國另一個城市,咁就會有前途,最怕他日樣樣向中國看齊.睇完七月一日晚文娛大匯演之後,曾特首以後到會展聽演唱會,主辦單位會唔會特登喺特首旁邊放一個茶几,擺個有蓋嘅大陸茶杯響度呢?


text:
求驗客手記:新增數據投注啟示 單一球隊賽績消失
足智彩新介面咩玩法?
香港馬會足智彩星期二開始推出全新嘅「足球數據中心」,成個版面都唔同晒.雖然新版足智彩新增咗部份以前冇嘅數據分析,不過亦都有啲舊有資料冇咗,相信大家都要一段時間慢慢適應喇.
大家一撳入新版足智彩,相信都好易就見到大大隻字寫住「Powered By bettor logic」,其實bettor logic係一間專門幫博彩公司設計賽事資料數據庫嘅英國公司,佢哋嘅客戶包括好幾間知名嘅海外博彩網站,同埋好似英國《每日電訊報》呢類傳媒機構.
■舊版(圖)可以睇到單一球隊完整賽績,新版就得八場.互聯網
講番大家關心嘅足智彩,新版面望落顏色比舊版鮮明,而且字體都大隻咗,冇咁容易睇錯.另外,對賽球隊嘅部份數據亦都圖像化,都相當易明.而且好似神射手榜咁,資料詳盡好多之餘,家陣仲有埋球員個樣,成個版面都幾靚㗎.除此之外,數據版面亦都新增咗「投注啟示」同「勝負預測」呢類貼士,等大家落注前都可以參考吓.
不過新版面始終同舊版介面有好大分別,用家喺操作上幾乎要由零開始重新適應,加上版面暫時嘅讀取速度都幾慢吓,「做功課」嘅時間一定長咗.另一方面,用家如果要睇特定一隊球隊嘅今季賽績嘅話,已經再唔能夠好似以前咁一次過睇晒全季賽果,而且只可以喺球隊有受注球賽嗰陣先入到去睇近八場賽績.雖然大家仍然可以喺新版面度睇到個別聯賽嘅排名,不過由於聯賽嘅賽程同戰果係按月份顯示,大家要睇某一支球隊嘅賽程賽績就要連埋其他球隊一齊睇.
以用家角度而言,新版足智彩有好有壞,相信要經過一輪適應期,大家先會熟習佢嘅操作.不過對於本地傳媒嚟講都幾大件事,事關唔少本地傳媒機構都以馬會提供嘅資料作準,例如球員嘅中文譯名,喺新版足智彩入面就已經冇咗完整嘅球員名單,將來同一個球員可能就會有幾個名喇.
另外,好似「讓球」盤往績咁,新版就只有「全贏」,「輸半」,「全輸」呢啲資料,但係就睇唔到盤口,到底球隊之前讓幾多,受讓幾多完全冇得睇,未來傳媒要向讀者提供博彩資訊嗰陣亦都會受到一定限制,對讀者嚟講亦唔係好事.求大俠問過足智彩關於改版嘅事,足智彩就話「稍後會更新數據中心」同「已向第三方服務供應商反映瀏覽速度問題」.又睇吓會唔會有改善.


text:
有線娛樂新聞台主播陳貝兒,早排喺康城同兩位萬人迷木村拓哉及畢彼特(BradPitt)做訪問,真係恨死馮仁昭.
「王家衞瘋狂自私」
主持陳貝兒問木村幾時有時間嚟香港見吓fans,木村就用佢殺死人嘅眼神反問佢幾時得閒,重話只要佢喺香港,就係適當嘅時機,木村重同陳貝兒勾手指尾約定㖭!估唔到平時cool到震嘅木村,見到靚女咁鬼口甜舌滑.
問到木村對導演王家衞有乜睇法時,佢好抵死咁講:「哎吔!」跟住就話:「王家衞是一位很敏感,完美,優秀,有時也會表現瘋狂和自私的人,是非常有魅力的導演和畫家.」
木村話開頭拍《2046》嗰陣,對於王家衞冇劇本,唔知下一場拍乜同埋不斷改古仔嘅拍攝手法,覺得好不安同好難理解,拍到中後期先明白自己做緊乜.
另外,陳貝兒亦訪問咗畢彼特,問佢想做《無間道》入面劉德華定梁朝偉嘅角色,佢話要同里安納度狄卡比奧(LeonardoDiCaprio)傾過之後先至決定喎!
女生宿舍搵奚仲文搞形象
近期獲MusicNation力捧嘅四人女子組合「女生宿舍」(Elise,Macy,Toby及Bella),預計八月出唱片,七月就有新歌面世,唱片公司特別用咗十幾萬,搵咗形象設計師奚仲文幫佢哋印製咗個人簡歷,派畀各大傳媒,可以話係落足本.
周杰倫內地逐八獎
內地舉行嘅「華語音樂傳媒大獎」噚日公布入圍名單,周杰倫同黃耀明各得八項提名,認真威水,而王菲就有五項提名排第二.另外,黃耀明,陳奕迅,周杰倫同王力宏都有份角逐「最佳男歌手」獎.
吳彥祖幫張玉珊賣茶
吳彥祖同原島大地最近幫張玉珊做代言人,推銷竹葉茶飲品.張玉珊噚日喺電話度話:「搵吳彥祖同原島大地代言,係想配合大人細路都啱飲嘅形象,相信佢可以促」


text:
啱啱呢次拍地賣個滿堂紅,相信九龍城沙浦道地皮,下個月拍賣氣氛唔輸蝕.幅地由嘉華勾出,但唔少發展商有興趣.市場人士一直認為,華懋興趣最濃,因為佢哋兩年前買入隔籬幅地,如果今次得手,可以兩塊相連地一齊發展,規模大得多.
中原馬鞍山分行噚日開業,請嚟華懋吳崇武做嘉賓,送上「金算盤」畀吳生增慶,寓意打響如意算盤,重話呢幅相連地皮,千金難買.
點知,吳崇武話,年初估計,呢幅地皮樓面呎價值千七,𠵱家勾地價已經好貴,成二千蚊,或者到時只會舉一兩次牌,唔得就算數.
另外,對於長實投到馬鞍山地皮,華懋會留起馬鞍山迎濤灣單位,等到長實項目落成至出售.唔通今次華懋想明輸實贏.
珀麗吸引老外
馬灣珀麗灣果然夠吸引力,第一日收票已逾千三張.香港置業區域經理余祥話,連外籍客都唔執輸,入埋一份.
一對外籍夫婦,前日一早搵港置入票,佢哋係珀麗灣租客,覺得好住,想買番間.佢哋住緊嗰度,只係望園景,其實鍾情望海兼有露台嘅三期,重話要向西,唔知係咪想望到黃昏日落美景,日日浪漫一番呢?
據講,呢個客諗住買兩房單位,心目中價錢係二百四萬.
珀麗灣日前開始收票,噚日收五百幾,累積過千八張,果然強勁.重有唔少投資者同家庭客,總動員大手入票十張.
市場消息話,下個月十二號內購.


text:
爆機狂迷:畫面拍住《FF》新立體影像技術靚爆
講到PS2最出名嘅RPG,《FinalFantasy》同《DragonQuest》(勇者鬥惡龍)無疑佔有一個重要位置,今個星期同廠SquareEnix就推出咗另一隻RPG《GRANDIAIII》,已經係同系列嘅第四部作品,可見佢嘅受歡迎程度絕對唔比《FF》遜色,除咗故事精采之外,遊戲嘅畫面真係靚到「揼」一聲,難怪得到一眾RPG迷垂青!
記者:梁瑋瑜
機種:PlayStation2
類型:RPG
售價:$488
發售日期:8月4日
SonyStyle(23452966)
《GRANDIA》一直都由GameArts製作,首部作品於1997年喺世嘉SS上推出,當年已經有好多玩家認為可以同《FF》一比高下,之後《GRANDIA》再喺世嘉DC同埋PS上面推出續集《GRANDIAII》,同埋PS2上嘅外傳《GRANDIAX》,事隔幾年今年首次由SquareEnix作為發行商,推出第三集,更由《GRANDIA》全系列監製高橋秀信率領原班人馬製作,Fans一定唔會失望.
遊戲由「飛行王Schmidt」開始,傳說中佢駕駛着世界上最快同最豪華嘅飛機;雖然關於佢嘅故事,漸漸為人淡忘,但係自小鍾意飛行嘅男主角──16歲少年Yuuki,就為之十分嚮往,睇佢一身《Steamboy》造型,就知道佢真係好熱愛飛行,喺故事裏面,佢為咗去尋找傳說中「飛行王Schmidt」,而製造自己嘅飛機,誓要跨越大海一睹飛行王風采.
而女主角就係識得同聖獸Gurifu溝通嘅「神人」一族16歲少女Alfina,佢嘅哥哥突然下落不明,於是佢就獨自起程,去Arcliff神殿尋找哥哥嘅蹤迹.兩個人都喺和平嘅地方出發,故事發展落去講到世界開始變壞嘅時候,兩人就相遇,而且一齊去為世界嘅存亡而戰鬥.
■Alfina終於搵到哥哥,但係佢好似變咗第二個人咁.
一般嘅RPG,都離不開普通故事發展同埋作戰場面等等,《GRANDIAIII》更加改良咗同系列一向採用嘅「UltimateBattleSystem」特別作戰系統,每次出招之後,都會有精采嘅戰鬥畫面睇,增加遊戲嘅電影感,而且重有一個叫「SAS」嘅系統畀玩家配搭同伴之間嘅戰術,令攻擊更加有力量.今集又加入咗一種叫「ManaEgg」嘅物品,分成唔同嘅特性,可以合成唔同魔法,而每一個主角都有唔同嘅絕技可以出,大大咁增加遊戲趣味性,鍾意玩RPG嘅朋友一定唔可以錯過.
聽完《GRANDIAIII》咁引人入勝嘅古仔,已經令到好多玩家心郁郁,相信大家睇埋遊戲畫面,就更加認為非玩不可!整個遊戲嘅畫面都採用咗最新嘅技術製成立體影像,無論係人物定係背景,都畫得好有立體感,畫面非常出色,睇落比起好多同類RPG有過之而無不及,同《FF》絕對有得揮!
另一樣值得一讚嘅地方,係遊戲裏面嘅音樂十分之好聽,而音效方面亦都相當逼真,尤其是作戰場面嘅音效,令玩家更容易投入遊戲當中,原來遊戲所有音樂係由一向擔任《GRANDIA》系列音樂總監岩垂德行負責,難怪可以保持住出色嘅質素!


text:
後來請教過業內人士,發覺可能真係有用.𠵱家市面有幾個機構提供平安鐘服務,原來除咗老人家安裝,一啲獨居女子都有幫襯,如果有匪徒入屋,㩒一㩒個鐘就有人救援,唔少長期病患者同有幼兒家庭都有安裝,都係以防萬一,一旦有意外可以即時召人幫手.
既然平安鐘可以救命,如果姐姐仔喺做生意單位內安裝一個,遇有突發事故時話唔定可以保住條命,唔使好似𠵱家咁,要等姊妹打電話問候報平安,到搵唔到人時先報警就賊過興兵嘞.八方聽聞警方對呢個建議幾有興趣,不過姐姐仔就唔係咁樂觀,事關佢哋安裝平安鐘,就要向有關機構交月費,若然差佬玩嘢,指呢啲機構幫姐姐仔做生意,即係依賴妓女維生啦,可以隨時用呢個罪名控告有關機構,屆時冇人肯幫佢哋安裝,最終都係得個講字.
姐姐仔憂慮唔係冇道理,事實上警方以前試過使橫手,向幫姐姐仔洗毛巾舖頭,單位業主施壓,指可以控告呢啲服務提供者依賴妓女維生,搞到冇人敢做姐姐仔生意,變相趕絕姐姐仔,都幾絕.話分兩頭,有人同八方講,安裝平安鐘都唔一定保障到姐姐仔安全,事關𠵱家平安鐘運作係一㩒鐘就響,如果姐姐仔遇劫時㩒鐘,匪徒隨時痛下毒手,姐姐仔咪死快啲?八方認為呢啲只係技術上小問題,可以輕易解決,煲呔政府鼓勵發展社會企業,平安鐘正正係搞得成功嘅例子,鳳樓平安鐘呢個市場有潛力,八方希望官員拆牆鬆綁,畀個機會有心人幫姐姐仔,畀個安心全港性工作者.
mailto:[email protected]


text:
(李華華Online)陳啟宗除口罩開股東會 嘆視像開會8粒鐘搞到頸都痛
陳啟宗恒隆
疫症折騰 香港 咗幾個月,家陣上市公司開股東會多咗幾重防疫關卡,探熱,申報健康,隔開坐都不在話下,最大影響係Cut晒茶點小食,好多仲一早講明唔無伴手禮,搞到老友記們失去晒動力開會.好似恒隆集團同恒隆地產今朝搞股東會咁,第一場都仲有四十個股東到場,去到第二場就減到得返一半.
雖則棒場股東零落兼且生意環境窄窄地,但董事長陳啟宗心情又唔差喎.佢一開場就同股東講吓笑,完場仲有落台同大家傾吓計.不過,佢就話戴住 口罩 講野唔舒服,劈頭就問在場人士介唔介意佢除口罩開會,好在台上台下都保持到米半安全距離,所以唔見有股東耍手擰頭話怕怕,大家都由佢張嘴自由奔放咁主持會議,但包括阿囝陳文博在內嘅其他董事就嚴守紀律,口罩戴足全程.
笑笑口嘅陳啟宗仲有心情同股東分享吓佢疫症下嘅生活,話WORK FROM HOME查實都忙到飛起,同人網上視像開會八粒鐘搞到頸到痛.講講吓又話依家香港負能量太多,要同股東分享正能量,話武漢二百位恒隆同事響 疫情 下全Team都齊齊整整,當中有個女仔屋企人確診,後尾驗到佢原來已經有病毒抗體,即係感染後自己好返,所以佢決定請個女仔一家響疫情之後黎香港玩,到時仲會親自同佢哋食飯添.


text:
求驗客手記:棄用兩大狂人
意軍教頭斬纜醒目 - 求驗客
煮意大利粉唔好過冷河,但教波就應該喺適當時候,將有問題嘅球員過一過冷河.意大利國家隊教練柏蘭迪利點兵唔預迪羅斯,巴洛迪利,係就係同呢兩位最近躁狂嘅狂人斬纜,不過斷估係暫時性.問心,今時今日藍軍仲有幾多棋子用得着,柏蘭迪利心中有數囉.
喺柏蘭迪利前日公佈大軍名單前,已經好似人哋登晒廣告同某人脫離關係咁,事先張揚一定唔會召喺歐聯對薩克達向人開踭嘅羅馬中場迪羅斯,而曼城前鋒巴洛迪利上星期喺歐霸嗰腳穿心腿,累曼城以寡敵眾贏唔夠數出局,柏蘭迪利點會走漏眼?仲唔斬纜,容乜易好似文仙尼咁一身蟻?一如所料,兩個果然喺今次點兵名落孫山,即係歐國外對斯洛文尼亞,友賽烏克蘭都冇份踢.
當年柏蘭迪利教費倫天拿,簡直係球壇版正生書院,佢將好多失意或犯過錯嘅人,好似梅度扶番起身,所以處理問題球員絕對有一手.家陣意大利足球衰落,佢都冇乜兵可用,棄用巴洛迪利,迪羅斯,入番隊嘅都係卡斯辛奴,馬治斯奧等人,即係用嚟用去都係嗰班人.
今次新入選球員係嚟自切塞納嘅馬高柏洛路,喺香港,斷估唔會超過100人聽過佢個名.至於大軍又以祖雲達斯為「大戶」,總共有6個入選,睇祖記頹到仲要靠老兵迪比亞路死拼至打贏布雷西亞,可以想像柏帥手上棋子真係好緊絀.所以,相信迪羅斯,巴洛迪利喺不久嘅將來又會奉召入伍.唔怪得迪羅斯認衰之餘,語氣好似定過抬油:「係,喺國家隊係有一套道德規範,我冇遵守,做咗個被傳媒定為『恐怖』嘅行為.希望好快再入選番國家隊.」


text:
<
4e24
div class="chakra-container css-1xo1xlh">
(李八方online)恩恩豬認有喜 明年新年誕豬B
容海恩
恩恩豬親證有喜!上月下嫁同黨政策總裁袁彌昌嘅新民黨立法會議員容海恩,接受now新聞訪問嘅時候終於解開腹中係咪多嚿肉之謎,承認有咗BB已經4個月,預產期係明年二月農曆新年,即係會生個豬BB喎.自從傳出婚訊,恩恩豬都冇認過有B,明嘅明嘅,BB好小器㗎嘛,唔過3個月都唔可以公開㗎!
睇返訪問片段,恩恩豬身材仲係好fit,未見肚,相信日後都仲會係一名辣媽.今次奉子成婚,實有人閒言閒語,但恩恩豬喺訪問度話結婚完全係個人選擇,尤其係職業女性,有自主性咁話喎.
八方打電話畀恩恩豬,親自恭喜佢,佢話而家有孕吐情況,一早一晚特別唔舒服,多得屋企人都會多加照顧.到底BB係囝囝定囡囡,恩恩豬話要「保持神秘」,亦都未諗改咩名.唔知係咪潮流興搞baby shower,到時先揭曉呢.咁對BB有乜期望,話晒香港地競爭大,使唔使諗定細路讀乜幼稚園,上咩興趣班啊?本身係大狀嘅佢話,無諗到咁遠,最緊要BB身體健康,仲話已經入咗啲媽媽group,又會密切留意forum最新資訊,「而家仲諗緊買咩BB床咋!」
陀B唔容易㗎,仲要係身兼代議士一職,呢頭正式公布喜訊,恩恩豬就已經約咗立法會秘書處今日傾吓日後安排,佢話唔係要啲硬件嘢,「真係產假嘅安排,同埋投票啊!」驚住生仔嗰陣又要坐月幾個星期返唔到工,「希望投票嗰度行個方便」,仲話放十周產假簡直係奢望,但希望可以用大肚婆身份為一眾女性謀福利咁話,「始終社會傾咁多,去到14個禮拜,無理由立法會無㗎,自打嘴巴㗎嘛!」
恩恩豬有喜係一大喜訊,BB將會係立會第一B,各位議員同事都要幫手爭取啦!


text:
(獨家)「金牌丫鬟」轉行做管理 李彩寧離開大台:睇唔到前面可以點樣行
李焯寧金牌丫鬟
每一年娛樂圈都有唔少新人加入,男女老幼,燕瘦環肥,要邊類有邊類,但係唔知點解,每一日睇報紙,上網或者打開電視,睇嚟睇去係ABCD嗰幾個,淨番落嚟嗰啲演員,有啲係被淘汰,有啲係自然流失,有啲係自己執包袱,去另一個環境繼續發展.
李彩寧,99年加入無綫藝員訓練班,當年拍完《金裝四大才子》之後,多咗個「金牌丫鬟」之稱,好多套無綫劇都見到佢.做做吓又見佢走咗去拍電影,似乎前途邁向光明,點知轉個頭又唔見咗蹤影,直到2013年港視開台,又見番佢出嚟拍劇,不過隨住港視發牌夢碎,又再次消失!
由原名李明麗改名李彩寧到依家改名叫李焯寧嘅Karen,日前喺旺角接受《蘋果》訪問,原來佢當年離開咗港視之後,又走咗去讀書進修,家陣已經轉營做marketing,第一個project係「2015世界和平小姐」,嗰陣佢由rundown,舞台設計,交通安排到膳食,全部都係一個人做.
李彩寧笑道:「呢次廣告公司搵我幫手,真係做癲咗,不過事後真係好大滿足感,好似做演員一樣,劇集出街受歡迎,就算之前幾多晚瞓唔到,都覺得好玩!」
有咗呢一次經驗,李彩寧話嚟緊會返大陸做Management公司:「0依家會專注做管理階段,簽唔簽藝人係將來嘅事,其實喺TVB出嚟嘅人,無論係做乜嘢崗位,都有好多人鍾意問你意見,講真我得做演員呢個工作經驗,必須要做返呢一行,唔做幕前咪去做幕後.」
不過話晒做咗幕前咁多年,突然間轉咗去做幕後,難免會有人覺得你做唔掂先轉行,甚至質疑工作能力,李彩寧話:「我之前都試過俾人質疑我嘅能力,不過我會用自己能力去證明自己,佢哋知道我呢個女人係做嘢,知道我可以handle同Manage啲Event,我慶幸冇聽過啲難聽嘅說話.」
一切還是多謝無綫.「TVB唔止係一個訓練你拍嘢嘅地方,仲有係點樣教你爭取時間,紀律,你可以邊學邊做.機會係有好多,不過要睇吓你有冇運氣,咁我梗係希望兩邊keep住繼續做,我好welcome大家搵我拍戲,事實上我對拍戲好有熱誠,希望可以有新衝擊.」
當年李彩寧喺無綫係拎咗金牌先走,講到離開嘅原因,佢話:「其實係突然間叮咗一聲,最大嘅因素係覺得睇唔到前面,唔知前面嘅路可以點樣去行,雖然機會係多,但係始終冇運氣,所以諗諗吓咪決定出去闖吓,呢個係令我成長嘅一個地方,當你離開出嚟做嘢嗰陣,你會發覺有好多嘢可以應用到,做人會成熟,0依家有個底,感覺穩陣同有信心.」
歸根究柢,李彩寧話,可能佢輸蝕在唔識經營自己:「我唔識social呢樣嘢,可能因為我block咗我自己.嗰陣仲後生,只係覺得做番自己有乜問題,但係0依家睇番好明顯係我嘅問題,可以話係我嘅失敗之處.」依家37歲,起步還未遲吧.
雖然李彩寧嘅外表嬌滴滴,不過佢性格其實都好獨立,仲好正能量:「人生總係有唔同階段,有唔同嘅覺悟,有覺悟好過冇覺悟.尤其係呢2,3年.我嘅變化係最大,可能係我出咗嚟之後,好多嘢都仲未咁清晰,但係當你有好多嘢要自己去做,要見唔同類型嘅客,你會明白呢樣嘢係必須,唔係叫『假』或者『虛偽』,總之朋友又好,客又好,都要建立一個良好嘅合作關係,嗰個關係係指大家食飯,同吹吓水.」
即使工作上遇到問題,李彩寧話自己從未出現過負面情緒:「我嘅人生好正面,做人好開心,永遠都係向前看,唔會向後睇,如果向後睇,只會睇自己做過嘅嘢.當做每一樣嘢都係當學嘢,上咗一個課堂,之後日子都可以準備充足,反正發生咗嘅嘢永遠都改變唔到,所以唔開心兩日,又或者瞓醒先算,再拖落去都冇意思.」


text:
方中信同舊愛陳淑蘭(蘭子)都係卓悅彩光美容嘅代言人,方中信前日四十歲生日,佢哋前晚喺尖沙嘴出席卓悅集團嘅春節晚宴,順便同「壽星仔」方中信慶祝生日.
蘭子傍住方中信切三層嘅生日蛋糕嗰陣,佢哋兩個好似新娘同新郎切結婚蛋糕一樣,蘭子重向方中信獻上birthdaykiss.
蘭子錫完方中信之後,因為記者影唔切相,蘭子又應要求再錫多舊愛兩啖.蘭子重話要祝方中信快啲結婚,連生貴子,老婆仔生完BB後可以幫襯卓悅收身咁話.
求婚唔認數
蘭子話:「我呢個祝福係出自真心.」蘭子以前曾跟方中信女友 唔妥,兩個女人亦曾公開罵戰,蘭子話:「人大個咗,世事冇絕對嘅.」
問方中信俾蘭子錫面珠,唔驚莫可欣呷醋咩?佢話:「我都係嚟做嘢啫,我同女友之前都一齊慶祝咗生日,佢送咗個LV旅行袋畀我,我好開心,我試過醉酒同女友求婚,但我事後就唔認數.」
採訪:駱華齡 攝影:陳慧安
林嘉欣對劉燁有Feel
林嘉欣噚日喺台灣擔任鑽石諮詢中心代言人,着住吊帶裙嘅嘉欣戴住鑽石鏈出場,非常搶鏡,重充滿女人味.有傳林嘉欣介入劉燁同女友嘅感情,導致二人分手,嘉欣以國語話:「他們的感情事與我沒有關係,最初拍戲是對劉燁有感覺,但時間長了,感覺就沒有那麼強烈.」
何韻詩睇中安仔條泳褲
許志安同何韻詩噚日出席商台「903idclub拉闊音樂會」記者會,佢哋呢對梅艷芳嘅入室弟子,將會喺下月十四日首次喺舞台上合作,不過佢哋噚日就喺記者會上互讚,何韻詩話最欣賞安仔條泳褲,搞到安仔唔知好嬲定好笑.
靜婷俾中環洪金寶踩場
老牌歌后靜婷,吳鶯音同江華,喺下月二十五同二十六日,喺紅館舉行兩場「靜婷金禧演唱會」.噚日成班人喺中環陸羽茶室舉行記招,其間「中環洪金寶」曾治平走咗入嚟,重企喺靜婷身邊唱歌,之後重用國語同佢講:「你真美麗.」真係俾佢嚇一跳.
莫文蔚讚GiGi大躍進
莫文蔚噚日去屯門,出席「捐血助人愛心大行動」,佢同一班好可愛嘅小朋友齊齊呼籲市民捐血.對於張堅庭批評好友梁詠琪嘅歌藝,莫文蔚話:「係咩?咁得意?講笑啫.我自己親眼睇過個騷,感覺同氣氛都好好,比上一次演唱會有好大進步.平時GiGi實在太忙,搞到個人好緊張.」
Beyond演唱會多諗頭
踏入樂壇二十年嘅Beyond將會喺五月二日至四日喺紅館開三場演唱會,主辦人丘亞葵噚日宣布加開五月一日一場,即係總共開四場.丘亞葵重話,Beyond三子隔咁耐冇一齊開演唱會,今次佢哋有好多諗頭,好似佢哋想同歌迷近距離接觸,所以想喺觀眾席搭多個台仔,但咁樣會冇咗九十八個位,一場唔見差唔多四萬蚊,四場就冇咗十六萬,咁搞法實超支啦!


text:
所謂「有諸於內,形諸於外」,列斯前鋒阿倫史密夫最近表現跌晒Watt,原來係同佢對球隊心淡有關,佢喺日前接受英國報紙訪問時,重話喺列斯浪費咗黃金四年,連主力都咁講,列斯今次真係危矣!
列斯目前喺聯賽榜得三十四分排十五位,即係倒數第五,球星又買少見少,同列斯續咗約冇耐嘅阿倫史密夫就忍唔住話:「我以為今屆我哋會有所作為,點知原來係四年嚟最差嘅一屆,球星走嘅走,眼白白睇住呢三,四年建立嘅嘢毀於一旦,你話唔心淡就假嘅!」
而喺季初被列斯炒魷嘅前領隊奧拉利更喺呢個時候伸球隊一腳,佢好風涼咁話自己帶隊嗰時球隊都冇咁差,如果有乜需要幫手,叫列斯隨時開聲!咁都得?
費Sir雲格互罵討厭
曼聯領隊費格遜同埋阿仙奴領隊雲格,堂堂兩個大男人,加埋重要有百二歲,但近日為咗爭做超聯一哥而你鬧我,我鬧你,真係令我求大俠覺得好煩.所謂「講多無謂,行動最實際」,佢哋兩隊會喺下個月十五號嚟一次超聯生死大戰,到時邊個贏邊個咪做英雄囉,唔該咪再日日喺度潑婦罵街!
費歷哥夫擦鞋想做紅魔
呢個世界真係無奇不有,布力般喺上個禮拜六贏咗阿仙奴後,佢哋隊長費歷哥夫就猛讚一個人,不過唔係入球功臣杜夫或者領隊桑拿士,而係曼聯領隊費格遜!佢話多得費格遜喺賽前某份報紙嘅專欄中大讚布力般,令佢哋有信心打贏「兵工廠」.費歷哥夫咁擦費Sir鞋,唔通想博轉會?
拉雲拿利免費踢打比郡
迪肯尼奧同韋斯咸就搞到好唔愉快,但另一名喺英格蘭搵食嘅意大利前鋒拉雲拿利就不知同甲組打比郡關係幾好,佢重話雖然自己季尾就會同打比郡滿約,不過如果打比郡需要佢嘅話,佢唔介意下屆免費幫打比郡踢波.佢話:「錢並唔重要,最重要係有波踢,加上我家人喺打比郡都安頓晒,我哋根本唔想走!」
域奇戴維斯博三雙核突
NBA騎士隊嘅主力域奇戴維斯喺前日大炒爵士嗰場波,為咗攞個人職業生涯首個三雙成績,竟然將球專登射失而搶籃板「湊夠數」,佢呢次行為結果唔能夠得逞(因為計錯數),又惹嚟被指自私嘅批評.但我求大俠認為,既然球隊出線季後賽冇望,球員以成績提升自己嘅身價都好自然啫,其實NBA裏面呢啲情況都好平常,只不過無域奇戴維斯咁核突啫!


text:
Thursday:電競乜乜乜 - 咖喱
足球李嘉誠世界盃傑斯普捷天奴施丹干地電競活動
五位曼聯「92班」名將周四訪港,除咗宣傳贊助商,手機應用程式Ballr之外,其中一個活動就係去「超人」誠哥舉辦嘅電競活動.
李嘉誠基金會搞咗個電競擂台嚟做慶回歸活動.誠哥向來鍾意投資高科技,亦睇好電競發展,例如佢投資遊戲設備公司Razer(雷蛇).誠哥眼光好,佢睇中嘅行業應該有得發圍,值得我哋參考吓.對於本報以至大部份傳統媒體嚟講,電競等同打機,除咗副刊科技版間中會報吓出咗咩遊戲之外,都唔會點提;近年頂多係港聞會做吓啲機手嘅故仔,講吓佢哋點樣靠職業打機為生.不過,傳統媒體係唔會教人打機,提供遊戲攻略,甚至係報道一場遊戲比賽.因為傳統媒體覺得打機攻略根本唔係新聞,兼好似教壞細路咁.
不過,唔止誠哥投資;當亞運列咗電競做比賽項目,電競產業越做越大,香港選手仲有能力贏世錦賽時,我哋係咪開始當電競係正式運動去看待呢?作為體育版嘅一分子,我哋係咪都要了解電競嘅玩法,同埋為電競迷報道遊戲嘅最新消息同埋一啲攻略呢?就好似報道田徑咁,我哋既要報道頂級選
手嘅新聞,亦要教普羅大眾去玩呢種運動.作為體育新聞工作者,教人正確地跑步,好合理,但講到教人打機打得叻,就好似怪怪地.我哋要用一種咩態度去報道電競呢項運動?視而不見定係深入報道?值得老細同各從業員深思.文:咖喱


text:
(獨家)鄭希怡為梁浸浸換新床 情有獨鍾逾3萬蚊「屋型床」
鄭希怡梁學儲
鄭希怡(Yumiko)嘅囡囡梁浸浸喺網上一直人氣高企,呢個真係要多得佢阿媽Yumiko無私嘅分享,搞到大家好似一直陪住佢成長!唔經唔覺,梁浸浸已經2歲半,喺Yumiko嘅悉心照顧吓,慢慢滲出一陣少女味,Yumiko仲話囡囡0依家好鬼貪靚,成日都偷偷地拎佢支唇膏嚟搽.
之不過話晒梁浸浸年紀仲係好細,暫時都唔可以孖住媽咪去shopping,於是乎呢個重任暫時都係交俾老公梁學儲(Andy)相伴.日前夜晚8點幾,Yumiko單拖揸住嗰架70幾萬嘅電動新車Tesla,一個人去中環歌賦街嘅Homeless睇傢具,不過Yumiko主攻嘅傢具當然係同梁浸浸有關喇!
Yumiko一直對擺喺門口嗰張屋型床好有興趣,見佢同個店員喺度密密斟,過咗大約10分鐘左右,老公Andy同埋一男一女友人去咗嗰間舖頭,大家都似乎鍾情呢張床,逗留咗冇耐,Andy先陪朋友離開,跟住再返去會合Yumiko.佢哋兩個繼續主攻呢張屋型床,行咗入去舖頭最角落一齊研究,其間Yumiko行出嚟,拎住部電話影張床,再喺wechat同人密密斟,睇怕係叫啲朋友俾吓意見!
咁老公Andy又喺度做乜呢?梗係全程交晒俾老婆決定,不過佢都有行嚟行去,望吓張床啲間格兼俾吓意見,結果睇到咁下上,佢哋似乎決定買呢張3萬幾蚊嘅屋型床俾囡囡!冇耐Yumiko發現有記者喺度影相,不過一啲都冇影響心情,Yumiko笑笑口同記者打個招呼之後,繼續專心買嘢,今次佢主攻熊啤啤嘅小擺設同用品,大約揀多半個鐘左右,佢哋揸車離開!唔知梁浸浸見到呢張床,會唔會唔肯落床呢?


text:
(咖喱牛腩)電競乜乜乜
曼聯李嘉誠電競咖喱牛腩五小福訪港
五位曼聯「92班」名將周四訪港,除咗宣傳贊助商,手機應用程式Ballr之外,其中一個活動就係去「超人」誠哥舉嘅電競活動.
李嘉誠基金會搞咗個電競擂台嚟做慶回歸活動.誠哥向來鍾意投資高科技,亦睇好電競發展,例如佢投資遊戲設備公司Razer(雷蛇).誠哥眼光好,佢睇中嘅行業應該有得發圍,值得我哋參考吓.對於本報以至大部份傳統媒體嚟講,電競等同打機,除咗副刊科技版間中會報吓出咗咩遊戲之外,都唔會點提;近年頂多係港聞會做吓啲機手嘅故仔,講吓佢哋點樣靠職業打機為生.不過,傳統媒體係唔會教人打機,提供遊戲攻略,甚至係報道一場遊戲比賽.因為傳統媒體覺得打機攻略根本唔係新聞,兼好似教壞細路咁.
不過,唔止誠哥投資;當亞運列咗電競做比賽項目,電競產業越做越大,香港選手仲有能力贏世錦賽時,我哋係咪開始當電競係正式運動去看待呢?作為體育版嘅一分子,我哋係咪都要了解電競嘅玩法,同埋為電競迷報道遊戲嘅最新消息同埋一啲攻略呢?就好似報道田徑咁,我哋既要報道頂級選手嘅新聞,亦要教普羅大眾去玩呢種運動.作為體育新聞工作者,教人正確地跑步,好合理,但講到教人打機打得叻,就好似怪怪地.我哋要用一種咩態度去報道電競呢項運動?視而不見定係深入報道?值得老細同各從業員深思.


text:
(回歸廿年)
香港英殖郵筒剩番幾個?59個打卡蒲點等你去
佐治五世郵筒去殖
相信大家去台灣,日本呢啲地方旅行,見到啲造型特別嘅郵筒,都會同佢打卡影相,但其實大家又知唔知,全香港1500個郵筒入面,都隱藏住好多特色郵筒?
記者:倩宜
九龍城南角道嘅呢個郵筒,以前因為有個郵票售賣機係隔離,所以有個花名叫「揹仔郵筒」.
佢曾經為兩名警員擋子彈,不過當年個彈孔,依家已經搵唔返.
中環皇后像廣場外嘅橢圓雙口仔,到底係點解會運咗嚟香港,至今仍然係個謎.
位於九龍塘玉蘭路嘅呢個郵筒,屬於佐治五世嵌牆型,係全香港服役中嘅郵筒入面,其中一個年紀最大嘅郵筒,大約有80年歷史.而佐治五世嘅郵筒,全香港亦係得返7個,當中4個係嵌牆型,另外3個就係柱形.
長春社高級公共事務經理李少文先生,為我地導航,介紹英殖時期留下嘅郵筒.
位於九龍城南角道嘅呢個揹仔郵筒,全香港只得一個,佢最特別之處,除咗係側邊有呢塊曾經係郵票售賣機嘅板之外,佢仲曾經救過兩名警察.因為80年代有好多搶劫案,當年有賊係持槍打劫金舖,咁啱俾兩個巡邏警員見到,於是雙方展開駁火,兩名警員因為企咗係郵筒後面,郵筒幫佢擋子彈,兩個警員先無受傷.
以上信封位置,就係仲係香港服役緊嘅59個英殖時期郵筒.
呢個位於中環皇后像廣場嘅橢圓雙口仔,又係全港只得一個.除咗外形特別之外,佢嘅身世亦都好離奇,因為佢身上印住嘅係蘇格蘭皇冠.當年蘇格蘭皇冠郵筒係喺英國同蘇格蘭使用,而當時英殖時期嘅香港,用嘅都係英國皇冠,所以呢個郵筒點解會運咗嚟香港,至今仍然係一個謎.


text:
蔡思貝負評多
捲入假學歷事件兼涉危駕
26歲嘅蔡思貝係2013年港姐亞軍,當選後即被大台力捧,除此之外,佢仲係新聞人物,唔止喺娛樂版見到佢,甚至喺港聞都見到佢嘅新聞,其中仲有唔少係同車有關,睇嚟佢真係一黐到車就冇好嘢,麻煩纏身.
2015年《蘋果》踢爆國力書院事件,而當中仲牽涉到一位港姐,唔使問,講得嘅就梗係蔡思貝啦!佢被踢爆喺2013年10月即係當選港姐冇耐,透過國力書院報讀菲律賓比立勤國立大學嘅工商管理學士課程,仲喺11月完成該課程,兼係兩個月後就畢業兼拎埋證書.雖然喺佢嘅入學報名表嘅報名日期同比立勤國立大學所發出的課程紀錄都列佢大約喺2010年2月至3月入學,不過喺2010年蔡思貝正喺德國留學,直到2013年先至返港.
之後,蔡思貝再被踢爆透過國力書院報讀美國威斯康辛州協和大學嘅工商管理碩士課程,而幫佢撰寫推薦信嘅公司東主Tong Suet Ha疑似係其母,而信中未有申報佢哋嘅關係.
喺去年3月,當時仲係「P牌仔」嘅蔡思貝同男友麥秋成去筲箕灣攞電單車,而當麥秋成同老友DJ朱薰嘅老公譚健榮一齊揸車遊車河時,蔡思貝就揸住架深藍色甲蟲車尾隨,而係行駛途中蔡思貝仲多次拎住手機伸出車外影男友揸電單車,牙煙到呢!
喺早前有報道指蔡思貝嘅車上面車牌號碼前後不一,前車牌最尾個數字由「6」變咗「9」,而當時蔡思貝就解釋話係之前拎車去整,車房老闆份人好好,見蔡思貝車牌刮花咗,就幫佢換咗個車牌,點知換咗一個錯嘅數字上去,而蔡思貝自己都唔知道,亦冇檢查車牌.


text:
對荷蘭人嚟講,木屐係佢哋嘅傳統民間工藝,當地嘅小朋友每逢聖誕節都會用木屐收集聖誕禮物,係令人聯想到喜慶嘅嘢,因此話木屐唔老利,啲荷蘭人都晒頭.長江中心管業處回應《南早》時承認拒借場地,但淨係解釋因為個展覽唔適合喺長江中心搞,但就冇進一步交代係咪同風水有關.咁都得?好彩英國人打骰嘅太古集團冇嫌棄,個展覽下個月會喺太古旗下嘅金鐘太古商場第三期舉行.
新正頭唔好買鞋呢個習俗好多人都知,但擺啲木屐出嚟會影響風水就恕八方孤陋寡聞,為此惟有請教玄學家麥玲玲.麥師傅話,個展覽只會舉行好短時間,唔會影響風水,除非擺好大件嘅銅或石製雕塑品,仲要擺成幾個月,先會影響風水.佢相信,今次應該係心理作用多過實際風水影響,尤其係潮州人,台山人,客家人,福建人,零舍多禁忌.
眾所周知身為潮州人嘅長實主席李嘉誠向來篤信風水,更何況長江中心係誠哥嘅大本營,可能管業處啲職員揣摩上意,費事佢老人家返到嚟見到啲屐唔老利,就自把自為.不過,同樣係香港大地產商嘅新地,恒地,華懋同南豐就似乎唔信邪,因為呢四個大地產商旗下將軍澳中心舊年11月先搞咗個「荷蘭聖誕木屐美術館」展覽,展出過百對荷蘭木屐,仲為期個半月.
八方唔識風水,但就最叻駁古,你話鞋令人聯想到「嚡嚡」聲,我就話木屐「屐屐」聲,寓意開心到笑「騎騎」就真.
mailto:[email protected]


text:
好多人話意大利波唔好睇,主要係太注重防守,同埋電視直播角度唔夠正,但係我求大俠就覺得最大問題係球員嘅態度.就睇前晚祖雲達斯贏安玻里場波,實在有太多插水博犯規,場波就猛咁停,點會好睇吖.結果我睇完半場到西甲一開波,就即刻轉台.
好似迪比亞路每次同人埋身接觸幾乎「老馮」跌低,博到犯規,計我話十次裏面至少有四次唔使吹.查實呢個現象喺意甲好普遍,尤其班大牌球星慣晒姿勢係唔係都跌.
最慘係佢哋出到去歐洲賽都係咁有性格,之但係外國球證使鬼畀面你咩?真係跌死都博唔到犯規.執法尺度唔同,應該都係意大利喺世界盃鎩羽,同埋意甲球隊近年喺歐洲賽唔掂嘅原因之一.意足總真係要做番啲嘢,咪再畀班球證寵壞班球員囉.
簡奴救番施文
阿仙奴龍門施文前日對保頓又出洋相,俾好日都唔入吓波嘅費華利傳中笠死,好自然令人諗起佢喺世界盃俾朗拿甸奴笠死嘅醜態.好彩,又有差唔多半年無入波嘅簡奴喺補時射入,幫阿仙奴攞三分,令到施文唔使做失分罪人.唔怪得施老伯賽後攬實簡奴,當正佢係寶咁啦.
雲尼斯達羅獨食費Sir有責
曼聯領隊費格遜日前批評荷蘭前鋒雲尼斯達羅太獨食,叫佢要交多啲波畀隊友.雲尼斯達羅係就係要改善吓,不過諗落又唔可以完全怪晒佢,鬼叫費爵爺之前成日用「四五一」陣式,搞到佢慣咗孤立,自己搞掂晒咩,爵爺要畀多啲時間人哋至得㗎.
孫繼海獲選最佳球員
愈嚟愈覺得孫繼海無得頂!前日曼城無作客輸畀韋斯咸,多得繼海兄幫手救出個必入球.雖然有啲英格蘭傳媒覺得佢重需要改善,起碼賽後由曼城官方網站搞嘅投票,有五十四個巴仙球迷選佢喺曼城該仗嘅最佳球員,比第二位嘅安歷卡多十個百分點.真係威過威士忌.
打足6粒鐘為國家搏盡
噚日阿根廷小將納賓迪安同阿諾,喺台盃雙打苦戰接近六個半小時以三比二贏咗俄羅斯「雙雄」沙芬同卡菲尼哥夫,為祖家追至一比二,但最令我求大俠感動係,呢兩對小將同球星為咗國家榮譽,可以咁認真,睇怕個啲只顧個人名利拒絕為國家效命嘅球星都應該汗顏囉.


text:
永泰亞洲嘅九龍塘豪宅陶源,上個禮拜透露短期攞到滿意紙再推出發售,但近日仍有成交消息傳出.樓盤頂層共有兩個複式單位,聽利嘉閣分區經理林松偉講,一名廠家出價每方呎超過八千蚊洽購,但發展商就堅持要一萬蚊呎先肯賣.𠵱家係買家嘅天下,發展商有生意都唔做,要好夠勇氣至得.
呢兩個頂層複式單位,每個面積近二千九呎,四房(連套房)及工人套房設計,樓底有成十四呎高,望鯉魚門同維港景,重喺豪宅區,有咁多優點,難怪發展商咁惜貨.陶源已經賣咗二十幾伙,剩番唔夠五十個待沽.
永泰亞洲企業拓展總監李簡鳳玲喺月中已講過,陶源頂層複式單位呎價大概要一萬蚊,而中高層都要六千到七千蚊一呎.重話陶源嘅買家較成熟,發展商唔使減價賣樓.睇嚟有興趣嘅人士應知道點做!
信和禮多人不怪
每逢大節日,好多公司都會互送禮物聯誼一番,蘭西嘅部門中秋節前亦收到相熟公司送來月餅或果籃,在此講聲多謝!
喺咁多公司中,信和都算大手筆,上個禮拜搵專人送來幾個果籃.唔知係咪忙中有錯,有同事一連收到幾份,有名收件人重係大家都唔識嘅,叫送嚟嘅人攞番走,佢又唔肯,同事們索性分甘同味.並代信和捐番啲畀蘋果慈善基金,在此替受惠者向信和講多句多謝!
新地恒基高層街坊裝睇樓
新地蘇仲強同恒基張炳強前日以街坊裝,拖男帶女,扶老攜幼,一行七人,去探九倉黃光耀(Ricky),為佢打氣.Ricky就帶佢哋睇碧堤半島現樓頂層,張炳強重話阿媽起碼要入一張票喎.而且又抵死咁話,要用一個屯門愛琴海岸交換一個碧堤單位.唔知人哋制唔制呢?
另外,Ricky之前講過,已預留碧堤8座1個頂層單位,畀自己嚟收租或自用.聽講原來大姐Ming(林建明)都對8座頂層D單位有興趣,隨時會同Ricky做鄰居.大姐Ming老公原來係九倉高層,聽講職員買樓有2%折扣.
興業佣金唔易賺
好多發展商賣樓都鍾意搵代理幫手造勢,有啲鍾意自己做,唔畀代理踩場,總之各師各法.但係好似香港興業嘅做法就矛盾咗啲,一方面將愉景灣海澄湖畔交畀代理做,一方面又對佢哋諸多限制,講明無客帶唔准入售樓處,唔准喺現場兜客,每間行只可派小量經紀駐場,重只可企埋一邊,閃閃縮縮好似做賊咁.
這無非都係驚班代理撬晒啲客,惟有限住佢哋,結果係點?好無癮囉,班代理被綁手綁腳,點搞都搞唔旺個場.
美聯好心做善事
美聯物業做生意之餘,都不忘做善事,佢哋成立咗兩年嘅「美善會」,在中秋節前去「麥當勞叔叔之家」派月餅;早前搞嘅繪畫比賽噚日就喺九龍塘頒獎,有幾百名家長同仔女一齊出席.
美聯執行董事兼美善會主席林鳳芳對蘭西講,今次嘅繪畫比賽,收到超過千份作品,選出咗百幾份得獎作品.
據林鳳芳講,美善會每個月都會有活動,經費來自籌款,義賣物品及違規同事嘅罰款.美聯執行董事張錦成重透露,美善會呢個名,係武俠小說名家查良鏞(金庸)幫佢哋起嘅.
另外,小欖愛琴海岸嘅內購同公開銷售,美聯促成最多,攞到冠軍,獲發展商送贈一百五十萬獎金.新界區營業董事布少明就喺今晚擺二十圍祝捷,每圍價值3880蚊.
達隆名居開放示範單位
中秋節前地產商及代理齊齊大搞宣傳,百花齊放.今個禮拜市況就唔同嘞,注意力應該集中番深井碧堤半島.但唔代表其他盤冇動作,只係少啲咁解.今日就有個單幢樓盤,開放示範單位,保華地產發展嘅上環永樂街達隆名居,示範單位設喺附近永樂街148號南和行大廈3樓.照睇呢個盤買家都係街坊客居多.


text:
趕拍《流星花園II》冇覺好瞓
馮仁昭四圍超:F4累到棟篤「釣魚」
成名要付出代價,呢句說話一啲都冇講錯,就好似台灣人氣組合F4咁,前日雖然係中秋佳節,不過F4嘅言承旭,周渝民,朱孝天同吳建豪,依然要繼續趕拍《流星花園II》,冇得放假唔在講,最慘係連覺都冇得瞓.
Fans做臨記
F4四子前日喺台北嘉義嘅中正大學拍攝畢業戲,由於佢哋呢大半年嚟日忙夜忙冇覺好瞓,前日又要一早六點開工,結果拍到行畢業禮嗰場戲時,佢哋四個企企吓攰到好似就嚟瞓着咁,企住嚟「釣魚」,真係好嘢,相信冇乜邊個可以做得到.
講番前日F4拍嗰場戲,製作單位為咗隆重其事,特登租咗一黑一紅嘅Toyota跑車,又請咗一百五十個臨時演員着晒畢業袍嚟拍.原來有唔少臨記都係F4嘅忠實fans,拍攝嗰日雖然係中秋節,但啲fans寧願做臨記陪F4拍戲,都唔返屋企做節,可想而知F4嘅吸引力有幾大!
成龍日薪八百萬
香港電影市道雖然吹淡風,但身在美國發展嘅成龍,就片約不斷.馮仁昭聽聞除咗荷李活之外,就連德國都對成龍有興趣,出到成一百萬美金一日(約七百八十萬港元),搵成龍開拍新片,套戲預計工作天係十四日嘅話,成龍已經有成億袋落袋,可惜佢大哥唔多鍾意個劇本,所以將劇本退番畀對方,等劇本修改完至決定喎!
女歌手白鴿眼竟扮可憐
有位女歌手最近翻舊帳,話當年同男歌手拍拖嘅時候,俾一個女藝人撬牆腳.但呢個圈好多人都知,嗰位女歌手都幾白鴿眼,當年佢同男歌手拍拖,男歌手重未走紅,女歌手就嫌男歌手冇出息,所以主動飛人,但當男歌手紅咗之後,女歌手就話俾人撬牆腳,所以呢位女歌手𠵱家點樣喺人面前扮可憐,都冇乜人會同情佢.
影后搵影帝慰寂寥
影后唔好彩嫁咗畀個同性戀外籍老公之後,一直都好唔開心,所以佢同影帝搞埋之後,總算可以得到一啲慰藉,不過影帝唔知點解死都唔肯同個女星女友分手,搞到影后好冇癮,因為佢都有唔少追求者,但佢又偏偏對影帝情有獨鍾.其實影帝個女友都知佢兩個有嘢,但因為佢自己要出嚟搵食,經常同啲男人出雙入對,所以佢其身不正,當然唔敢話個男友,最後佢哋咪各有各玩囉!
小齊投入角色愛得短暫
任賢齊(小齊)之前喺台灣接受張小燕訪問時,唔覺意透露曾經愛上合作拍戲嘅對手,小齊日前去咗大馬做宣傳,即刻俾當地傳媒追問佢有關鍾意對手嘅事,不過小齊就話要做個好演員,必先要令自己投入角色,但係戲一拍完就會識得抽離個角色,小齊重話:「呢個係我對工作嘅尊重嘛.」
松松食騎呢火鍋
陳松伶(松松)早排去上海做嘢,佢嘅朋友帶佢去上海好出名嘅「皇城老媽」食四川火鍋.松松話去到見到啲奇形怪狀嘅食物,好似海馬,毛肚同豬喉管咁,真係打咗個「突」,懷疑啲嘢係咪食得,點知食落肚之後簡直食唔停口,所以話有時啲嘢真係唔可以淨係睇表面㗎!
奇女子年老色衰被嫌棄
有個選美出身嘅過氣女藝人,當年因為佢嘅年齡同身材,曾經都紅過吓,啲人重叫佢做奇女子.𠵱家佢年老色衰,冇晒市場價值,惟有喺內地登台搵番些少過活.其實奇女子一直唔想放棄香港市場,最近返嚟搵咗幾個相熟嘅記者,影咗幾輯相,不過報館啲阿頭話奇女子冇晒新聞價值,冇一份肯登,馮仁昭都戥佢慘.
劉綽琪借錢狂買飾物
女藝人通常都好鍾意花錢扮靚,劉綽琪早前去咗雲南同昆明拍攝旅遊特輯,當然唔會放過買嘢嘅機會,花咗成二千幾蚊購買民族小飾物,重搞到要問人借錢,返到嚟香港只係淨番二十蚊喺銀包度,真係千萬唔好睇小女人嘅購物慾.


text:
金喜善放假唔去威
身為唔少亞洲少女頭號整容模仿對象嘅金喜善,今年又戴到周身鑽飾去威,未搵到男友嘅佢,重拖埋型男張東健現身,肯定照晒成個場啦!不過睇真啲,其實佢兩個只不過係拍緊MiniGold首飾聖誕廣告,現實中金喜善話有假期都只會留喺屋企,唔同人迫,而張東健重慘,早排佢拍戲整親條腰,聖誕要留喺醫院同護士一齊過!
安倍麻美佳節憶舊愛
安倍麻美今年啱啱出道,就惹埋唔少負面新聞,所以佢話今年聖誕要乖啲,唔係返鄉下北海道,就會同fans一齊度過.不過麻美接受雜誌訪問時,透露以前聖誕節收過前度情人送畀佢嘅CD,見佢咁回味,應該唔會係有份賣麻美啲舊相到雜誌嘅舊情人啩?
尊尼三子等女仔過節
三個尊尼仔JimmyMackey,東新良和同風間俊介,一邊布置聖誕樹,一邊發白日夢,Jimmy話:「最好個女仔五點鐘準時到我屋企,我哋一齊睇電視同食火雞!」而風間就話:「我哋一齊出街睇愛情片,個女仔着住白長褸,肯定令我心跳!」至於東新又點呢?佢話:「最好就係我做完嘢返屋企,個女仔布置好晒畀驚喜我!」佢哋三個都好純情啫!
李孝利底褲賀聖誕
李孝利同權相祐呢一對,好似金喜善同張東健咁走埋一齊擺個咁冧嘅樣,梗係叫大家消費救市啦!如果各位買唔起金喜善啲貴價鑽飾,買李孝利做代言人嘅底褲都幾好㗎,夠香豔嘛!


text:
無綫劇集《皆大歡喜》的一班演員薛家燕(好姨),林文龍,趙學而,廖碧兒,謝天華,陳彥行(行姐)噚日喺將軍澳廣播城度開Party,成班金家人喺派對上大玩小朋友遊戲「爭櫈仔」.成班演員一見到行姐着咗件桃紅色冷衫鬼火咁靚,就即刻夾計,諗住迫到佢冇櫈坐,實行要搞到行姐接受大懲罰,諗住將佢綁實,淨係畀佢用個口叼嘢食!
「掂到嘴會生BB」
不過好可惜,好姨,學而同謝天華嘅奸計唔得逞,重要俾人玩番轉頭,結果三個人都要受到大懲罰,好姨要同謝天華食埋一條蛋卷,重好唔覺意咀咗一啖,即時引起哄動,班人大叫:「嘩!掂到嘴,會生BB!」
成個攝影廠嘅人,都忍唔住即刻笑咗出嚟,全場充滿熱鬧氣氛.不過,好姨同天華就應該唔會尷尬嘅,因為佢哋唔過電嘛.
趙薇紅噹噹𠱁日本客
早年趙薇因為着日本軍旗服裝影相而引起軒然大波,搞到俾人淋屎,不過一樣冇影響佢同日本人嘅合作,好似最近佢為日本著名化妝品牌資生堂旗下嘅Aupres系列做代言人,噚日佢重應客戶要求喺北京着到紅噹噹咁出席㖭.趙薇話有好多人搵佢做化妝品代言人,但佢最後揀咗自己最鍾意嗰隻,咁識講嘢,難怪𠱁得啲日本人咁開心啦.
Kelly怕是非唔去電台
陳慧琳(Kelly)喺港台頒獎禮只係攞咗一個獎,原本佢噚日應該到電台接受訪問,但記者去到先知取消咗,主持人周國豐話:「本來噚日朝都話會嚟,但夜晚就改咗.Kelly唱片公司轉述佢經理人鍾珍,話唔想咁多是非.」馮仁昭心諗今年第一個頒獎禮已經咁多是非,嚟緊咁多頒獎禮,唔知會點收科?
無綫員工明年繼續捱
無綫職員凍薪已經凍咗超過兩年,直至噚日上晝佢哋班員工又再收到管理層通知,話今年無綫因為沙士影響業績,未來一年所有人又要繼續凍薪.另外,無綫人事及行政部總監陳偉鏗亦會喺二月十一號離職,至於助理總經理黃應士今年底將會退休,但佢會幫新聞部做顧問做到三月底先至離開無綫.
翁紅蝕百三萬濕濕碎
翁紅喺美國結完婚後,𠵱家重留喺嗰度蜜月緊,不過佢喺香港渣甸山嘉雲臺嘅千六呎單位終於甩手,早兩日以一千一百五十萬賣咗呢個單位,九六年翁紅用一千二百八十八萬買呢間屋,𠵱家甩手,帳面就蝕咗約一百三十萬,但比起其他人,蝕呢個數目已經算少喇!


text:
前星期某日,左丁山自山光道馬會坐的士返中環,適值下班時間,道路擠塞不堪,的士司機破口大罵政府無能,罵到梁振英頭上.記得上一次坐的士聽的士司機罵特首,好像已是2004年,當日的士在紅磡隧道慢如蟻行,司機又係用粗口問候董伯伯.
今次罵得較有新意,就係司機猛講:「成街都係私家車,塞死晒,點解唔抽私家車重稅呀.」左丁山回應:「大佬,私家車首次登記稅已經係好高嘅嘞,買架50萬嘅車,首次登記稅共37萬2千,係74.4%.仲唔夠重稅?」司機竟然好似愕然咁話:「乜咁高稅嘅咩?」
當然係咁高,但重稅只能降低私家車增長率,不能阻止增長,睇數據就知道香港人對私家車有鋼性需求.其實香港公共交通十分便利,搭火車地鐵去地方,容易過鬼,只係香港人口增長雖然緩慢,但絕對數值(730萬左右)並不低,所有公共交通工具在高峰繁忙時間皆用到盡,逼到爆燈,全無多餘空間,下午六點幾在電車路見到長長嘅排巴士人龍都幾得人驚,有錢買得起車用來代步嘅,邊個唔想?
正因為車可產生空氣污染,有環保團體建議中環德輔道中改為無車區變成行人專用區.左丁山日日在中環出入,覺得一啲環保人士真係過份理想主義,堅離地,完全無視中環之經濟生活.德輔道中由環球大廈至西港城一段,當然係交通災區,但呢段路若不准汽車行,沿路嘅商舖,商業大廈如何搬貨運貨?最簡單係每日工人運蒸餾水上寫字樓,每桶咁重,運水車不准駛入德輔道嘅話,叫工人用推車由畢打街行到萬宜大廈?做死人咩.中環德輔道中成為電車專綫區,並不實際,若然將皇后大道中,德輔道中,干諾道中由花園道至摩利臣街一段劃為電子道路收費區,還可以商量,即有錢人就可以每日交路費一百至二百蚊揸車出入中環,冇錢嘅唔該借歪少少,貨車的士van仔收一半,電車巴士免費,咁樣做或者可以減輕中環交通之堵塞程度.電子道路收費講咗差唔多30年,至今電子儀器硬件及軟件比30年前不知進步了多少倍,技術上完全可行,擾民程度就遠遠不如「德輔道中」成為行人專區咁大.環保團體內不乏聰明人,但似乎佢地已將環保理念轉化為環保宗教信仰,自己啱晒,其他人講吓開發綠化地/郊野公園就係腦生癌,呢啲咪叫做思想專制專橫囉!


text:
呢場波喺溫哥華上演,KD歸隊後只係參加咗勇士三課操練,狀態肯定麻麻,佢上陣19分鐘九射兩中得九分;居里都係未上力,三分球五射中得一球,只打上半場拎八分,打得最醒神係K湯遜,有16分進賬.
勇士球員打得相當輕鬆,有時仲玩吓嘢,好似伊古達拉(Andre Iguodala)喺第一節完之前引球突破,俾兩個對手夾擊下諗住後手交畀杜蘭特,點知冇晒尺寸,個波飛咗去坐喺後備席嘅居里度;居里一於唔客氣,接住個波就起身射個超遠三分,不過都係唔入.勇士上半場投射命中率只得37.5%,教練卡爾(Steve Kerr)下半場就派晒後備球員出戰,最終輸畀速龍四分.勇士全場有成21次失誤,除咗四條煙冇乜表現之外,其他球員表現都係一般.今季新兵中鋒麥伊(JaVale McGee)算係比較搶鏡,上陣16分鐘有三次封阻,仲貢獻五分四籃板.
杜蘭特賽後話:「手感一般,但𠵱家唔需要太急,兩隊喺場波都有呢個情況.」KD選擇離開雷霆過檔勇士,俾唔少人視為叛徒,呢場熱身賽亦都有觀眾向佢柴台.居里賽後就替KD抱不平,質疑班球迷為乜要噓佢:「我高度懷疑到底場上有邊一位球迷,係有俾KD轉會嘅決定影響到.」KD就回應話冇所謂,覺得聽到歡呼聲仲多啲.


text:
𠵱家成街係貨,市民可慢慢選擇,發展商同代理推銷一手樓時,送少啲優惠買家都會蟬過別枝,估唔到此風氣蔓延至拍賣場,卓先地產率先提供優惠畀顧客.
卓先將會喺下周日(29號)舉行拍賣會,今次總共推出31項銀主貨,主要喺港島區,兼係第一次推出拍賣,好似鰂魚涌太古城海景花園青松閣,北角樂嘉中心同薄扶林學士臺單位等.當中除3個舖位同2個車位之外,全部都係住宅單位.
卓先方面話,到時投到物業嘅買家,有啲交易費用可以獲得豁免.咁重唔止,卓先已經喺九龍香格里拉酒店訂咗地方,在10月1日國慶日當晚,免費招待呢批買家睇煙花,等佢哋唔使迫.
至於點解要揀禮拜日舉行拍賣,聽講話係就啲有興趣買家,等佢哋唔使請假.
代理咁做都係向銀行顯示誠意,證明佢哋好盡力,打好啲關係.咁樣落去以後每逢過時過節,拍賣行使唔使搞搞新意思,好似發展商咁大送優惠呢?
商廈成交九成租賃
工商物業近期以舖位較旺,有唔少筍盤成交,回報有啲重有成一分㖭,但係點解咁正業主都肯賣呢?中原陳雁樓話有啲係業主想換馬,但好多都係被迫賣嘅,好似公司手緊或者為銀主追數.
陳生又提到𠵱家寫字樓市道好差,靠做租務為主,比例已經接近九成,好彩都可為到皮.佢老細施永青就話,寫字樓九成做租都生存到,但住宅就唔可以嘞.因為好似啲細單位,月租四千蚊,好彩收到兩邊夾埋一個月佣都係四千,但一個唔覺意就隨時得番一半,而且要跟進嘅嘢又唔少得,真係做埋都唔夠蝕.
工廈轉數據中心無前途
工廈市道呆滯,不少發展商原想將工廈轉型成數據中心,準備吸引科網公司承租,最後都係無做,大家都唔知點解,答案𠵱家揭曉.
規劃署早前做咗個有關資訊科技對規劃影響嘅調查,發覺本地資訊科技公司規模唔大,一般唔超過20人,主要承接大公司旗下嘅科網設計同管理等外判工序,為遷就班客及公司嘅門面,寧願租寫字樓而唔揀廠廈,就算廠廈租金平好多都唔諗.
調查訪問咗50間大公司,地產發展商就有合和,怡和,嘉里,信和,新地同太古地產,佢哋加埋有唔少廠廈樓面,夠晒代表性啦.咁𠵱家嘅問題係啲廠廈點處置好呢?


text:
朗拿度重認得同埋好關心中國國腳李鐵?係真唔係呀.話說國內傳媒前日(二十二日)訪問二十六歲「牛一」嘅朗拿度,當記者提到李鐵,哨牙仔即刻話好關心呢位曾經喺世界盃碰頭嘅「老友」.可信性有幾高,留番看官判斷.
當記者問朗拿度認唔認得李鐵時,朗拿度唔止答認得,重話好關心李鐵嘅近況,希望記者代佢問候李鐵㖭.我求大俠並無貶低中國球員嘅意思,但係朗拿度同過咁多球員交手,而以李鐵性格點計都唔似踢場波就同人交心.到底係因為記者問題有引導性?抑或係朗拿度虛偽扮認得同好關心「老友」呢?
再講吖,喺世界盃中,巴之戰同朗拿度接觸最多嘅應該係負責「嘜」佢嘅李瑋峰,話唔埋哨牙仔撈亂「雙李」身份都唔定喎.
古柏「辣」親贏波抵番
國際米蘭喺禮拜日飽食驚風散,先至憑列高巴完場前入波贏到里賈納.據講當中村俊輔為里賈納射入十二碼扳平一比一後,國米教頭古柏即刻騰晒雞,里賈納球迷重話古柏肉緊到幾乎俾煙頭「辣」親隻手㖭,好彩列高巴生性,喺吹完場雞前幫國米攞晒三分,古柏就算「辣」親都抵囉.
史密夫當旺唔係大晒
列斯喺前日輸咗畀布力般,爆出小冷門,原來關鍵係阿倫史密夫射失一個十二碼.當時係下半場,平時為列斯操刀嘅夏迪同埋維杜卡已經被換出,本來應該輪到保耶,但或者係阿倫史密夫最近當旺,改由佢射,結果俾費度擋出.所以話射十二碼呢家嘢,唔係話個球員當旺就實食冇黐牙㗎.


text:
貪佢床上夠狂野
馮仁昭四圍超:天王,天后一夜情
有個天王級歌手,平時唔多緋聞,但原來間中都會偷食,好似佢之前喺台灣就曾經同一個天后級歌手有發生一夜情,好多知情者都好奇怪,唔明佢點解忽然品味變晒,因為天后級歌手點睇都唔算係靚女,真係唔知點解天王會搭得上呢個天后?
後來有個圈中人同馮仁昭講,呢位天后歌手不但止喺舞台上好奔放,喺床上一樣好狂野,所以對天王級歌手嚟講,相當有吸引力.不過佢兩個都係玩一夜情,因佢哋本身都有另一半,當然只係貪過癮啦!
見面扮唔識
天王歌手事後重同人講話同台灣天后有一手,而且重講得幾回味咁,其實天后一早已經心儀佢,但天王歌手一直冇睇佢上眼,如果唔係因為一齊喺台上合作,天后都冇機會畀天王歌手睇中,不過佢𠵱家見到天后就扮唔識人.唉!娛樂圈嘅關係真係複雜!
書生歌手信錯老友
書生歌手去咗外國歎世界,最近再闖樂壇出唱片同開個唱,本來佢間唱片公司都好睇好佢,佢又有幾位好朋友幫手,諗住應該好順利.點知書生歌手太信老友,而佢老友又急於幫佢發圍,諗埋好多嘢就自己揸咗主意先,書生歌手聽晒個老友話,好多嘢自把自為,搞到唱片公司好頭痛,點知書生歌手重受人唆擺,周圍同人講話同公司溝通不足.書生歌手再咁落去,好易玩完.
伍詠薇呻冇得Kiss
伍詠薇及譚小環等噚日喺電視城為新劇《推理家族》試造型,伍詠薇結婚之後拍少咗電視劇,不過佢話唔係因為揀擇,佢話:「我不但止kiss戲,床上戲都會照做,今次劇中同郭晉安一對,冇得錫佢真係嘥咗.」
而譚小環噚日以一身鮮紅色旗袍造型現身,劇中佢飾演一個精神錯亂嘅女子,假裝鬼上身,小環話:「聽講新廠好猛鬼,我會帶定符,水晶同玉傍身,重會叫定啲猛男陪我收工.」
左慧琪保采芬密密斟
左慧琪同保采芬經過一輪爭奪後正式成為明珠大使,一直有傳佢兩個鬼妹仔不和,但估唔到佢哋會坐埋同一條船.噚日佢哋兩個喺電視城出席活動時都有傾有講,有如好姊妹一樣,唔知佢哋真正做節目時會唔會爭風呷醋呢?左慧琪話:「唔會,反而做節目就兩份驚.」
小雪買咗Benz唔敢揸
小雪噚日去旺角周生生出席港台活動,即場扮售貨員以普通話sell客,不過佢就自認普通話講得麻麻,以後會多多練習.小雪噚日好開心咁講終於攞咗車牌,而且重係考一次就搞掂,連小雪都話自己好彩,佢話:「因為我喺黑色星期五考路試,原本諗住實唔得,但最後都pass咗.而我喺未考車牌之前已經用二十八萬幾買咗架Benz,不過暫時都唔敢揸出街住.」
女藝人老公肉麻當有趣
女藝人嫁咗個後生過自己嘅老公,早排成日傳佢哋婚姻有問題,話佢哋經常嗌交,馮仁昭知道佢兩個成日耍花槍,但係床頭打交床尾和,其實佢哋感情好好.佢老公係鬼仔性格,有時重會當街當巷錫佢老婆,重咀到啜啜聲咁,完全當其他人冇到,真係有啲頂唔順.


text:
張衞健(健仔)前晚同女友張茜,蘇永康等去灣仔君悅酒店飲完嘢,噚日就出席沙田「敬老護老愛心券」開售禮,有人問佢張茜留喺香港係咪住喺佢屋企,點知健仔好坦白咁話:「梗係啦,咁嘅時勢重租酒店咩,慳得就慳啦.」
亂咁賠錢
健仔噚日同班婆婆跳健康舞,班婆婆好鬼熱情,重攬住佢嚟錫.之後,健仔去咗黃大仙為《齊天大聖孫悟空》宣傳,由於要等埋由馬來西亞返嚟嘅Twins,活動遲咗二十分鐘先開始,令到現場噓聲四起.不過,當健仔佢哋派《齊》劇毛公仔時,現場反應又好鬼熱烈,混亂中重有個婆婆跌親,好彩冇乜大礙.健仔真巴閉,連婆婆都俾佢搞到神魂顛倒.
另外,健仔又話,前晚佢去完商台做訪問之後坐保母車走,點知隔籬部車撞埋佢部保母車度,嗰架車個司機一見到健仔,即刻拍一拍佢膊頭,然後又猛讚健仔.搞到健仔鬆毛鬆翼,唔理對方啱定錯都照賠錢.
余文樂晨早趕場博攞獎
余文樂同麥浚龍等噚日一早八點幾去觀塘出席活動,余文樂同麥浚龍前晚都係由無綫高層何麗全通知,先知要出席活動,不過余文樂重要九點幾趕去廣州攞環保之星同「十一月城市主打星」獎座.問佢係咪怕影響年底頒獎禮得獎嘅機會,先唔敢缺席?余文樂話:「唔係,我以為單嘢八點半會趕得切嘛,頒獎禮大家都有機會嘅.」而何麗全就話:「完全係度期問題啫,我係同樂仔熟,同Juno都OK,唔好咁敏感啦!」
盧巧音東東情未了
盧巧音(Candy),陳曉東同鄧健泓噚日喺黃埔出席活動,佢哋重整陶瓷,東東同Candy四隻手搓嚟搓去,有啲《人鬼情未了》feel㖭,Candy一邊玩一邊甜笑,個樣好冧咁.事後問佢係咪好有feel?Candy話:「好有感覺,好熱嘅感覺呀,一男一女玩係幾浪漫.」東東就大讚Candy對手好滑,問佢鄧健泓對手滑唔滑?東東話:「我分唔到係泥定係佢隻手喎!」
鄭伊健俾導師嚇窒
鄭伊健噚日去海下灣出席活動.伊健重比同行嘅導師整蠱,話說伊健好好奇咁摸吓棵紅樹,導師見到就好嚴肅咁話:「呢種植物係有毒,掂咗之後十分鐘皮膚就會開始麻痹.」嚇到伊健即時縮手,重睩大眼唔知點算,於是導師就笑住話:「講笑咋.」伊健先識笑番!
陳慧珊扮型鬥阿姐
陳慧珊(Flora)噚日喺奧海城同班fans聚會,見佢趕頭趕命咁,原來Flora為無綫台慶當晚着嗰件晚裝而煩惱,大家都知年年台慶個個阿姐都要鬥靚衫鬥行頭,淨係首飾贊助都話過千萬,不過Flora就話想着得型啲,唔知係咪費事同啲阿姐硬碰呢!


text:
講開香港電費,差唔多全城都只得一個答案︰「貴!」
普遍不滿情緒,令到爭取減電費成為一個完全沒有政治風險嘅立場.政客公開要兩家電力公司考慮民生,電力公司又可以點樣回話?「減價對唔住股東」,「利潤管制已經賦予電力公司加價權力」等等理由,無錯係事實,但政客玩嘅係另一套規則,好聽就叫依從民意,難聽一點就叫民粹.
當然,如果電力公司本身沒有道德包袱,又邊使怕民粹政治.所謂利潤管制協議,其實就係政府畀電力公司壟斷市場,而且保證肯定投資回報率.喂,必定賺錢喎!點解個利潤協議唔係同我簽?點解個發財機會唔係我?點解要係中電同港燈?一句講晒,電力公司幫唔落.
減幾多先至夠?問政客就一定話減多多都唔夠,呢種行為思想一啲都唔公道.老實講,政客都唔可以當市民無知,要求減價都要有個合理嘅基準.用政治主導價格問題,就係百分百民粹,用政策去決定價格,定義叫做計劃經濟,兩個都係唔應該嘅方法.政客捨易取難,寧願漫無目的叫減價口號,都唔肯實實際際爭取將兩電聯網.唉!如果出口術可以有效,呢個世界就真係和平,又幾時輪到街頭政客領功.
其實只要有競爭,你估兩電唔會鬥平鬥服務?電訊服務嘅例子已經證明咗開放競爭,俾消費者有選擇係促使服務供應商減價最直接嘅方法.政客要真正幫市民爭取減電費,第一步應該做點功課研究如何供電和發電,因為呢個先係聯網同引入更多競爭嘅關鍵.
靠政府發達的方程式
政客唔明市場運作,政務官亦唔識做生意,佢哋識就唔從政啦!佢哋天真以為唔係必賺就無人投資,所以特別容易俾人搵笨.其實就算如利世民之流,只要有利潤管制協議咁嘅必賺保證,閒閒哋集資一兩千億根本唔係難題.
各位如果諗到有邊啲行業又諗到個理由去游說政府畀個壟斷加利潤保證權,都唔好話唔肥仔!自從17世紀開始,皇室御准同政府保護嘅專利壟斷,一直係股民最愛.香港過往成功例子亦有電力,港交所同公共交通運輸,相信日後環保同廢物處理都有啲潛質.利世民人如其名利世民,今日將呢條發達方程式公之於世,當做2006新年禮物,祝各位好運!
利世民


text:
投資特攻隊:捧侯城平手越「城」牆 - 藍鑽石
侯城今季嘅演出,同球會會徽入面隻兇猛老虎差好遠,排到英冠尾2真羞家,禮拜六主場對前列隊卡廸夫城照例稍被睇淡.之但係,侯城炒完領隊表現有進步,客軍進襲隨時逼虎跳牆,或被反咬一啖,「讓球」平手可撐.藍鑽石
上星期推介「黑貓」新特蘭,幸不辱命,食髓知味再攻英冠.睇晒今輪賽序,總覺得侯城對卡廸夫城平手盤,主隊諗得過.侯城班主皮雅臣賽前講到不成功便成仁,大大聲叫球迷入場打氣,仲不惜將門票價錢一律減到5鎊(約75港元),擺明想靠大聲嚇人.
呢隊波早排炒咗領隊羅賓遜,搵教過保頓同埋打比郡嘅菲爾布朗做暫代領隊,上場作客中游球隊普利茅夫都係僅僅輸1球,據講防守表現明顯有進步.香港球迷對呢隊波唔慌熟悉,其實仲有中場班比,呢,即係踢過熱刺,米杜士堡,愛華頓同埋利物浦嗰個前英格蘭國腳撐場.菲爾布朗上場將佢推前,同另外兩個攻擊球員組成三叉戟,近期亦頻操呢個進攻模式,希望到禮拜六交到貨啦.
卡廸夫城話就話排緊第3,其實係表面風光,近5場波未贏過;上場主場對中下游嘅葉士域治,兩度領先都終被扳平2:2,似乎跌咗watt.威爾斯國腳中場派利長唞,而史堤芬湯臣,祖柏最近亦冇斬獲,吓吓要靠後衞佩斯數糊,唔化算.侯城擺明唔係大藍籌,唔值得長揸,筆者忽然起勢睇英冠軍情只係博呢鋪,希望今次平手盤有斬獲,補埋佢哋贏波開W.
講完雙「城」戰講雙「普」戰,普雷斯頓作客連輸兩場,禮拜六主場鬥普利茅夫有權贏番場.我信兩個要點,首先係普利茅夫近3場作客得兩分咁大把;其次係佢哋後防主將兼隊長禾頓上場對侯城勇戰傷膝,要長唞.
侯城擺明唔係大藍籌,唔值得長揸,筆者起勢睇軍情只係博呢鋪,希望今次平手盤有斬獲,補埋佢哋贏波開W.


text:
噚日,中電002升咗4.16%,全(股票市)場嘩然.一眾公用股分析員被問及中電大升嘅原因時,都個個口啞啞.有一個無奈嘅分析員,仲話可能係因為向中海油買天然氣嘅消息出籠,所以先至會大升,不過聽佢嘅語氣,好似佢自己都唔相信.
孫柏文話,其實係因為周日舉行咗場特首選舉委員會選舉及其連鎖反應,先至係中電大升嘅理由.大家可能會問:「有關係?」有關係!表面來睇真係冇乜關係,不過,睇深一層,唔係冇道理.
首先,噚日完全冇新聞或公司公布,可以解釋到中電點解大升,不過,噚日係有市場傳聞話,有私募基金privateequity想打中電主意.私募基金係乜?就係一啲好有錢,不過冇投資項目限制嘅基金.私募基金資金來源,可能係大學嘅信託基金,有錢家族,甚至保險公司.今次,我話私募基金睇中中電喺特區嘅發電業務,有穩定嘅回報,所以喺呢個低息環境之下,想高價買該業務. 咁點解中電想出售特區發電業務?因為嘉道理家族,可能睇到特區政府就快要檢討,特區發電公司一向有嘅利潤保證…sorry,Imean「利潤管制」計劃,而檢討結果可能對特區發電公司不利,所以先至想出售業務畀啲私募基金.
咁點解政府檢討特區發電公司嘅利潤管制,會對發電公司不利?其實,我哋特區發電嘅利潤管制,一向以來都係發電公司加電費嘅理由.所以如果有用電者要求減電費,利潤管制分分鐘會冇咗.而喺特區,因電費過高而去投訴得最厲害嘅用電者,就一定係一班冇發電業務,不過有好多喺港島商場嘅大地主.
咁點解政府會聽佢哋嘅說話,減電費?理由係周日舉行咗嗰場特首選舉委員會選舉,「港島區發電派」候選人失利,「民主派」大勝,僅有嘅「可以講數派」委員就會變得非常矜貴,佢哋要港島減電費,政府一定會檢討發電公司嘅利潤管制.雖然目的係打擊港島電費,不過,後果就係一竹篙打一船人,中電都會遭殃,所以,嘉道理家族先至想高價賣盤.結論係,中電就會一樣,變成香港民主概念股!最後如果真係賣盤,我衷心希望嘉道理家族可以全數派息,跟住好似佢哋19世紀喺上海生活嘅祖先一樣,大手,大手買白銀!


text:
煲呔的後特首生活 - 李八方
煲呔口口聲聲話要「做好呢份工」,其實個心已經飛咗去第二度,佢噚日去紅磡海逸豪園做家訪騷時,突然爆響口話慌自己退休後冇咁好環境,擔心將來養老住過世間屋,隨時細過𠵱家豪宅個廚房!煲呔有感而發有迹可尋,佢前兩晚去過貝沙灣VIP之夜,話唔定睇完豪宅後心郁郁.不過呢啲嘢遲啲諗未遲,今次家訪失言又冇做足功課,𤓓爆指數爆燈.
海逸豪園算係中產「上車盤」,不過對住慣禮賓府嘅煲呔嚟講,應該睇唔上眼.佢噚日家訪探望戶主梅先生時,話自己平時因工作關係接觸好多有錢佬,亦不時探訪基層,不過好少搵中產傾偈,之後佢無厘頭話有錢佬間屋好大(唔通佢想講梅生間屋細?),最奇係佢未連任就諗退休後路,自嘲第日養老間屋,可能細過大孖沙豪宅個廚房.煲呔失言,梅生梅太唔識搭嘴,因為唔明佢搞邊科.
煲呔同梅生兩公婆傾咗20分鐘左右,梅生個仔見到煲呔好興奮,成日用手篤煲呔胸前襟章.梅生有兩個細路,一個四歲,一個兩歲,煲呔叻唔切sell政績,話佢搞嘅(偽)學券制呢鋪啱用啦!點知梅太話,細路學費36,000蚊一年,過咗上限冇得資助!煲呔明顯冇做足功課,好似唔係幾信,反問:「咁貴?係全日定半日?」梅太話係半日,但佢哋唔想因為咁就轉校,因為讀緊嗰間都幾好.
𤓓爆嘅煲呔撞咗板即刻狂兜,話其實學券都幫到九成幾嘅家長,如果真係用佛利民嗰套,資助有錢人嘅學校就會俾人鬧,所以政府都好難做㗎!講教育開口夾着脷,唯有叉開話題講醫療遮醜,煲呔今勻老老實實,話香港空氣唔係幾好,生活又咁緊張,香港人長壽,都係多得香港醫療制度唔差!
煲呔走咗之後,八方問梅氏夫婦點睇.梅生話佢哋支持曾蔭權連任,但始終希望快啲一人一票普選特首,希望政府同民主派快啲傾到普選共識;梅太就話煲呔個偽學券制冇佢份都幾唔開心,政府好似唔理中產咁,最想政府大方啲,等佢哋兩個細路都得益.
另一候選人梁家傑噚日場騷係去藍田探訪長期病患者,啲病人不滿煲呔唔嚟,個個都話要選傑哥.袋巾喺網誌度話,有個16歲𡃁仔寫信畀佢,話為咗支持2012年雙普選,特登捐咗201.2蚊畀袋巾,袋巾話2012年,呢個細路已年過18歲,希望到時佢有得投票選特首.


text:
急景殘年,每逢呢個時候,香港就會出現奇景,周圍撞口撞面都係拖篋人.奶粉,曲奇,朱古力同各式年貨乜乜乜固然搶手,但原來喺香港地,真係連遮瑕膏都可以賣到斷市.
港女同事敏敏話,早兩日佢去旺角IPSA個專櫃買嘢,貫徹佢向來厚多士作風,一路買一路同啲sales傾呢樣,問嗰樣,但其間不停有內地客過嚟問:「有冇嗰隻三色遮瑕膏(圖)?」sales姐姐次次都好有耐性咁答話:「唔好意思,賣晒,要遲啲先有貨.」對方惟有失望而回.據了解,好多內地客買嚟唔止自用,仲係代購,即係大批掃貨買返去轉賣.
費清孤陋寡聞,唔明點解遮瑕膏都要落香港買.奶粉就話毒奶粉陰影未除,唔敢畀BB食國產貨,學法官大人話係「國恥」箒.咁遮瑕膏買唔到呢隻可以買第二隻,照計唔使專程嚟掃㗎!
原來,呢個日本護膚化妝品牌喺北京,上海等大城市都有分店或專櫃,但喺華南地區,得福州有,連深圳,廣州都冇,所以最近都係來香港買.至於為何獨搶呢款遮瑕膏,就係因為有內地美容blogger在網上大讚,所以熱賣.據sales姐姐話,內地客好信blogger講啲嘢,佢哋點sell都冇用,blogger講一句好過佢哋講十句.
順帶一提,日元低水,好多日本貨都賣平咗;呢個牌子唔例外,好多產品都平咗幾十蚊喎.


text:
隔牆有耳:大作印杯墊周圍派
龍友徐立之晒花 - 李八方
港大校長徐立之下月底交棒畀新校長馬斐森之前,噚日佢最後一次為傳媒新春團拜主禮,一塊桃花圖案杯墊,同埋一棵喺香港罕見嘅盛開山櫻,揭開咗校長係龍友嘅秘密.
徐校長話自從宣佈唔撈港大後,好多人搵佢加盟,例如法國生物科技公司,不過佢話下年4月先開始考慮.佢對新工作有四大要求,表明「唔想有咁大責任工作」,其次係要有報酬,自己鍾意做同埋提供住宿.至於會唔會好似馬斐森咁去烏干達服務吓,佢坦白話冇咁嘅打算.
點解咁想新工提供住宿?係因為佢喺港大一直住校長宿舍,冇喺香港置業,年薪約400萬都慨嘆香港樓租貴,怕離職後住唔起,好彩加拿大仲有個竇口,暫未定會留港定返加拿大.
徐校長2002年上任,接替干預學術自由落台嘅前校長鄭耀宗,結果自己又因11年慶祝百年校慶「818事件」引發限制言論自由風波,孭鑊而傳被勸退.佢噚日話,歷史總在重演,冇感到遺憾,即使冇818都未必留低.佢表明對政治冇興趣,不過佢其實好有政治敏感度,噚日多次被問及佔中問題,都唔肯表態,只係話關心選舉事情.
港大派畀傳媒嘅杯墊,圖案係徐校長喺京都所影嘅桃花.
講番徐校長龍友生涯,聽講佢早喺09年已經開始鍾意晒作品畀人睇,噚日仲勁,除咗送畀記者嘅杯墊用一張佢喺京都影嘅桃花相做圖案外,喺記者答問會大廳嘅電視機,又不停播放佢嘅作品,相片係唔少龍友必影對象——花,有菊花,聖誕花,白蘭花,荷花,梅花等,直頭將個團拜變成攝影展.
唔講唔知,徐立之一早加入「龍友」陣營,噚日臨別團拜展出佢多幅影花作品.
佢今年至愛係幾年前先種喺官邸花園嘅山櫻,即同嘉道理農場山頂嘅吊鐘櫻桃一樣.原來校長都知道嘉道理山櫻林好靚,話想去睇睇.可惜今年花期已過,要等下年囉.再有一點證明徐校長「很龍」,就係答問會後,佢攞部手機出嚟玩全景拍攝.影乜?咪係在座成百個記者同攝影師囉,留個紀念嘛.


text:
早幾日出席舊同學團拜時講到情人節,咁啱席中只有一位姊妹係單身,好自然佢就成為眾人「關心對象」.「有冇人追呀?幾時拍拖呀?」經過一輪炒鬧後,有人索性勸佢主動出擊,去美麗華酒店(071)搞嗰個party,貪佢女士免費入場,去咗又唔會蝕.
世界上有三種人係唔需要慶祝情人節,一種係唔想慶祝情人節嘅情侶;第二係男女是但一方當日唔得閒嘅人;另一種就係單身人士.當全世界都瞄準堅持慶祝嗰班人個市場時,想突圍,出位又邊有咁易?反而如果成功吸到一班當日原本唔諗住消費嘅人,乖乖交出佢哋嘅銀包,就算係成功開拓一個藍海.
點睇都行唔到「浪漫」路線嘅翠華(1314),聽日會推108元情人節套餐.大家可能質疑,要慶祝都唔會去翠華啦.不過如果一對老夫老妻諗住當晚去翠華求其食個飯,咁啱見到呢個餐,佢哋可能又會即慶應下節叫嚟食.所以相信翠華今次只係想吸第一類人.
至於美麗華今次就叻啦,選擇搞single party,菲菲認為肯定可以一次過吸納到第二同第三類人.團拜當晚有人就話當晚男友唔得閒,與其自己過,不如去呢啲party「見識」下世界.
所以話,多得商界嘅創意,乜人都可以過情人節,唔一定要留喺屋企,酸溜溜的唱「其實自己一個更開心」.
Fifi
本欄逢周二,四刊出


text:
(360度高空飛轉)林峯完美爆肌有代價 日日要食…
林峯林峯Heart Attack 世界巡迴演唱會
林峯噚晚喺廣州國際體育演藝中心舉行《林峯Heart Attack 世界巡迴演唱會》廣州站.每次佢演唱會都見紅流血收場,今次都唔例外,喺綵排用嚟同觀眾近距離接觸嘅高空吊臂,鎅傷咗林峯隻手,佢話:「都慣晒,次次演唱會都一定有,唔見紅唔安樂咁.佢哋有叫過我用皮手套,但係要拉實個圈轉,太滑拉唔住,所以都係冇用,照頂硬上.」
佢已經有4年冇喺廣州開演唱會,場館只可以容納一萬人,但聽講噚晚就超額坐咗近萬三人.大會將林峯香港演唱會原汁原味帶到廣州,隨團人數有成180人,主要幫佢整呢個號稱廣州最大嘅四面台,除此之外再用過百萬整咗360太空吊臂,佢話:「我哋新加個太空吊臂,可以畀我喺場館上空360度高空飛轉,同觀眾近距離接觸,我都係第一次做演唱會覺得自己似拍緊超人戲咁,可以吊到咁高,飛到咁遠,又可以倒轉同下面嘅觀眾握手,其實幾好玩,但係我有畏高,被吊上去嗰一刻,我覺得都幾驚,觀眾應該都好開心,因為佢哋不停咁尖叫,狂叫,我喺上面都聽得一清二楚.」
為咗今次演唱會林峯花咗好長時間去操肌,所以唔少得就係有淋水濕身,撕衫騷肌嘅場面,真正符合演唱會「Heart Attack」嘅主題,唔少女歌迷睇到大叫.阿峯又話為咗最佳狀態,已經3,4個月冇啖好食,日日都係食蕃薯做代餐,所以巡迴演唱完咗之後,一定會食番夠本,狂飲香檳慶祝.
花費過百萬整咗360太空吊臂,令林峯可以近距離同fans接觸.


text:
(中超)3個月主場不勝 河南建業請道士開壇即贏波
中超風水河南建業山東魯能玄學足球
中超一向都千奇百趣,啱啱嗰輪河南建業主場2:1擊敗山東魯能,拎到3個月以來第1場主場贏波就唔出奇,不過原來球隊喺呢場波之前兩日,特登請15個道士嚟主場開壇作法,祈求轉運,結果而家即刻搞掂,係咪咁靈呀?
上次建業主場贏波,已經係6月17號3:1贏延邊富德,而且呢場波竟然係球隊成季唯一一次主場贏波,難怪球隊搞到要護級,有見及此建業一於搞搞新意思,開壇作個法,大大支旗寫住「建業驍勇善戰,旗開出奇製勝」同埋「天意建業必勝」
天意都出埋,而且有球迷影到真係有道士裝束嘅人坐喺看台手郁郁咁,建業結果開波26分鐘已經由列卡度同埋胡靖航各入一球,魯能最後靠加斯安奴柏利追番粒,不過建業都順利拎到今季主場第2勝.雖然之後嗰位道士仁兄就喺微博話,自己真係球迷黎睇波,本身一季都現場睇多過20場咁話.
之前廣州富力嘅越秀山主場,都曾經因為翻新後啲座位由金色變咗藍色,然後球隊幾場不勝,所以球會即刻將座位變番金色,又即刻贏到波.
不過,中國傳奇前鋒郝海東就批評呢種玄學態度係對球員嘅侮辱:「呢啲係21世紀中國?我以為係咩朝代,如果作法有用,咁山東輸波後又要咁做?咁中超以後變晒道士,和尚就得啦!」


text:
(同網民數度「互動」)梁烈唯拍信用卡廣告引發關公災難
梁烈唯剪卡災難信用卡廣告
一個藝人除咗人氣之外,形象都好緊要,事關要有呢兩樣嘢先至有人搵你拍廣告,做代言等等.咁又點先可以有好嘅形象呢?
梁烈唯早前多次喺網上同網民「開拖」,仲講話:「我真係要同嗰班網民講,你哋實在太膚淺.」,「可能有啲人覺得我同樂小姐(樂易玲)friend,同Sandy(余詠珊)friend,我今日話俾你知:我係擦鞋呀,你吹呀!?你咁叻你擦俾我睇下!」等等嘅偉論.
而喺兩年前佢就為MasterCard拍廣告,當時呢個信用卡品牌仲用梁烈唯嘅廣告照喺fb專頁叫大家一齊參加遊戲贏獎品,不過似乎大家對獎品興趣唔大,反而對梁烈唯呢個廣告表示反感,當時仲引發咗一場公關災難,有唔少網民仲post相表示「卡已剪」,雖然剪卡相是真是假無從稽考,不過當時梁烈唯一於少理,喺佢微博同大陸網民互動,share佢嘅MasterPass廣告fb link,仲cap埋圖,叫大家click一click欣賞下佢兩條廣告片.
不過眾所周知,大陸係睇唔到fb,而梁烈唯最後唯有轉貼YouTube link,至於信用卡品牌個參加遊戲贏獎品嘅post喺冇耐就喺專頁消失咗,估計當時喺隱藏咗個post,而當時嘅share link係可以搵返個post.而梁烈唯嘅廣告照就再冇喺呢個專頁出現過.
(以下cut卡圖,均來自當時MasterCard香港官方fb之網民留言)


text:
角色自由調校 殺入新賭城碰運氣
末世打核戰係好多遊戲嘅題材,今次《Fallout:NewVegas》預言中美發生衝突,一場毁滅性戰爭後,世界格局大變,新重建嘅維加斯仍保持賭城嘅特色,玩家出去打完敵人同怪物,仲可以去賭番兩手試吓運氣.
記者:許福合
好多玩家對《Fallout》系列,最有印象都係佢哋打起來自由度夠高,想做破壞王嘅可以隨便將場景內物件打爛佢,而想玩故事嘅玩家,又可因應遊戲進度而進入不同結局.今集連個名都轉埋NewVegas,當然係用新發展賭城做背景.玩家一開始會在賭城外圍探索,而進入城內後,會發現本來嘅不夜城,在戰爭後滿目瘡痍,甚至因為核輻射而出現一批異形怪物.城內間中會見到似曾相識嘅賭城地標,而且仍然有賭場,可以賭番兩手,幫補吓裝備,補品嘅費用.
講到玩法,《Fallout》更係有其特色,就係任你調校,除咗勇闖過關之外,仲要好好計劃主角「發育」方向.雖然遊戲係以射擊為主,不過戰鬥時會獲得經驗值及升級元素,可以學似RPG玩法,設定角色發展方向.在網上討論區中,有唔少玩家就公佈自己嘅見解,如提高角色游說能力,遇到麻煩時都比較易搵到幫手;升級開鎖及潛入能力,方便偷偷地走入敵方基地,唔使打又可以慳番彈藥費;仲有個科學能力仲勁,變身黑客經電腦控制對方機械人或炮台幫手,不過講到尾,角色本身都要有番起碼嘅戰鬥力,唔係都幾難爆到機.
■使用Vault-Tec輔助瞄準系統,會先預估攻擊效果.
這類射擊遊戲,主要睇玩家嘅反應同射擊準繩度,今次新版《Fallout》仲會加大挑戰性,要照顧埋角色嘅起居飲食,新加入嘅「Hardcore」難度,要注意補充角色食物同水份,咁都唔止,仲要安排佢瞓覺,最難玩仲係加入負重限制,無法帶晒全部裝備,出發前要好好規劃一下喇.今集仲有個比較有趣嘅系統,就係可玩名聲,賭城有三大主要勢力:新加州共和國(NCR),Caesar'sLegion(奴隸商人)以及NewVegas居民,只要穿上佢哋制服做事,就有機會提升對應組織嘅名聲,好處就係可以叫人幫拖同買嘢有折扣,不過,着住制服遇到敵對組織時,就要準備開戰了.
主機:PS3/Xbox360
開發商:ObsidianEntertainment
遊戲類型:射擊角色扮演
遊戲人數:1人
推出日期:10月19日


text:
陪買陪食陪返歸
王菀之貼身箍男友
(九龍城)最近人氣急升的王菀之(Ivana)同Figure王蘇卓航(Eric So)撻着,雖然相戀嘅時間唔係好長,但有指已進入半同居階段,佢兩個亦越嚟越有夫妻相,不約而同都係矇豬眼,真係天生一對.
王菀之同男友Eric So前日喺九龍城拍拖,Ivana十指緊扣箍實男友,認真肉緊.
前日4點幾,Ivana同Eric一齊喺男方位於九龍城嘅屋企出嚟,兩個全黑打扮好合襯,Ivana戴咗冷帽,不時刻意耷低頭,但唔少街坊都認出眼望望.Ivana同Eric睇嚟啱啱起身,一落樓先去附近嘅點心店醫肚,坐低即叫嘢食,Ivana邊食邊同男友傾偈,似有講唔完嘅情話.
食咗成個鐘,Ivana同Eric就轉去其他地方,不過都係屋企附近嘅泰國食品店,見Ivana買咗唔少材料,似係打算返屋企煮飯仔撐枱腳.一向為食嘅Ivana食完點心都唔夠飽,再拖Eric去咗一間有賣傳統小食嘅麵包舖,又買咗啲小食,跟住仲唔夠喉,再去麵包舖買包,最後同Eric返屋企過二人世界,見佢哋成日蹺住手又傾唔停,Ivana仲十指緊扣咁貼身箍實男友,認真肉緊.
拍拖之餘,Ivana亦都努力工作,噚日佢着低胸裝喺尖沙嘴出席演唱會記者會,問佢個唱上啲歌衫會唔會仲性感?佢笑話:「如果少布就係性感,咁就會更性感!」有冇問准男友先?Ivana話:「男友都有讚我喺《金雞sss》嘅演出,佢話最緊要專業.」
採訪:李志明,藍文浩
攝影:徐錦池,陳慧安


text:
自從阿信屋崛起,唔少人都視佢為抗衡大財團嘅希望;而佢能以單一品牌踩入唔同市場,靠嘅就係深得民心,所以如果阿信屋商譽出任何問題,真係隨時Game Over.
早幾日同人傾開偈,先知原來網傳阿信屋間化妝品店Kawaiiland賣假貨.有網民話喺舖頭見到美國牌子Urban Decay眼影組合其中兩隻色,係連品牌官網都搵唔到,懷疑係假嘢.菲菲當然搵林老闆求證,佢隨即大呻冤枉,話早就再三查證,可以肯定啲貨珍珠都冇咁真!
佢話批貨經香港一間大型代理攞返嚟,點知上架冇幾耐就見有人咁傳,佢當然拿拿臨將所有貨落架,然後搵個代理問清楚.個代理就誓神劈願話貨的確係Urban Decay出品,於是佢哋直接走去問生產商;但生產商過咗好耐後,只係send個網址畀阿信屋,指出美國有賣上述兩隻色,只係現時已落架,咁就解釋點解官網冇顯示.
事件雖證實只係虛驚一場,不過林老闆都話今次事件令佢驚驚.佢話雖然知代理今次冇跣佢,但佢始終係新仔,都係要保守啲好,所以要提高警覺,以後減少經香港代理採購.阿信屋業務越做越廣,自然得罪唔少既得利益者,當中仲有唔少大財團對佢虎視眈眈,未來亦有可能再傳出負面傳聞,到時就要睇林生點見招拆招.
Fifi
本欄逢周二,四刊出


text:
今年跑少咗,所以寫少咗跑,最近開始跑得郁,先發現原來唔跑嘅日子,miss咗好多嘢.原本,作為一個更投入嘅球迷,呢個球季係令人好唔得閒嘅,英超嘅瘋狂,西甲嘅強勢,世界盃嘅就快到,真係氣都唞唔切,尤其係喺完場前後,大家仲要喺虛擬世界繼續開波,大腳抽人又有,俾人大腳抽番轉頭更多.球員落場之後,球迷們接力出場,徹夜不眠分秒必爭,作歌改圖食字反話刀光劍影,從球迷參與嘅活躍程度嚟睇,呢個可能係史上最好嘅球迷年代,但慘就慘在,我哋呢班球迷,鬧完一輪之後冇一個係贏家,亦冇一個人或一個組織,可以將各自為戰嘅所有熱血球迷們,凝聚番埋一齊.所以,呢個可能係最差嘅球迷時代.
本是同根生,大家香港仔,其實一支有代表性嘅香港隊,就有權將大家擺埋一齊,一家人齊齊整整,好似西班牙嘅皇馬巴塞馬體會嗰頭打餐死,呢頭喺國家隊就即刻攬頭攬頸,球迷們接收到嘅信息係,死對頭其實可以係老隊友,但香港嘅環境呢,死對頭就永遠都係死對頭.
有感而發係有日,自己po咗個message話咁多人被炒,點解仲未炒大sam,點知被球迷甲一個reply:「唔使降班仲唔心足呀?」又係喎,因乜我可以要求咁多呢?而我發洩講兩句又對呢隊波有咩影響呢?情形就好似一個儍佬對住個井係咁講粗口,發洩完之後一啲得着都冇,仲要口都乾埋.
同一日黃昏我走去跑步,本來想偷懶hea行就算,點知發現喺運動場上嘅,個個都係正能量大合唱.第1個圈撞見一位從政嘅後生仔,估唔到佢除咗西裝竟然有6嚿腹肌;第2個圈我見到一對夫妻,老公在喘氣,老婆在打氣;第3個圈遇着長青藝人,步履輕快過唔少後生仔;第4個圈,我決定唔畀自己停……多謝跑步,提醒我運動原本就係應該散發汗水,而唔係掛住抽水.
KEYMAN
now TV主持


text:
(爆相爆片)越南女偷衫失手 跪求阿Sir放一馬
盜竊6IXTY 8IGHT荷李活商業中心
人來人往嘅旺角荷李活商業中心發生偷衫案,周一(5月7日)下晝4點幾,陳先生同家人嚟到買衫,當時佢哋行到去商場地庫打算搵女裝睇吓,就喺呢個時候見到好多人企喺專賣女士服裝嘅6IXTY 8IGHT外面,佢好奇咁望入去,就見到有幾個阿Sir同Madam圍住個中年女人,當時個中年女人個樣愁到爆,嚇到面青青,係咁喺度同阿Sir求情,佢話當時聽到個女人用大陸口音嘅廣東話講咗幾次「俾次機會我,放過我啦.」
佢話,當時有阿Sir同Madam喺度,兩個阿Sir喺玻璃門旁邊Guard住個女人,個女人當時好驚青,一味喺度向阿Sir求情,講講吓仲突然跪低,見到呢一幕,佢同在場圍觀人士都嚇咗一跳,阿Sir亦即時俾唔到反應,「隔咗一陣至同個女人講,叫佢唔好咁樣,快啲起番身,有咩事番差館先講.」
佢話,聽在場小道消息話,個女人好似喺呢間6IXTY 8IGHT裡面偷衫,點知俾職員發現,當場被人截住人贓並獲,職員即刻報警處理.
陳生話,當時見到其他阿Sir同Madam喺店舖裡面同其他女職員了解事發經過.件事擾攘咗10幾分鐘,最後阿Sir幫個女人鎖上手扣拉咗,將佢押上警車帶番警署調查.
《蘋果》分別向警方同6IXTY 8IGHT了解,涉事嘅6IXTY 8IGHT職員就話唔方便回應.
警方話,噚日下晝4點幾,警方接獲荷李活商業中心一間商舖嘅女店員報案,話發現價值600幾蚊嘅衣物失竊,其間截停咗一名43歲越南籍女疑人,當場人贓並獲.警員到場調查後,以涉嫌盜竊拉咗女疑人,帶番警署繼續調查.
查翻以往報道,發現越南幫偷衫情況近年相當猖獗,好似舊年3月警方破獲一個活躍西九龍的越南偷衫黨,由主腦接order後,安排持行街紙的同黨到目標店舖偷竊,並安排贓物放喺加裝錫紙的手挽袋內.前年12月,便裝探員喺太古城H&M分店捉住一個越南拖篋男,喺篋內撿獲8000蚊贓物,經調查發現他持行街紙留港,唔排除他係受聘作案.
其實咁多單盜竊案都同越南人有關,難怪巿民對該族裔有誤解,有蘋民甚至留言:「越南黨專職偷衫,南亞專搶刧.」 而融樂會倡議主任彭婉儀指,有唔少巿民會誤會本地生活的南亞人都係好食懶做,其實大部分已落地生根,有啲會從商,進修到博士生,亦有人做地盤或服務業等基層工作,只係大家對他們了解不足所致,認為政府應該做多啲族群共融的教育宣傳.


text:
區選除咗泛民同建制派之爭,其實建制派內部亦頻頻「開拖」,當中暗戰最激烈嘅非鄉事派同民建聯莫屬.花生友聽聞,有民記區議員今屆參選前,因為受到村民壓力,最終被迫退出民記後先至參選,據聞來屆元朗區議會主席之位,亦激起兩陣營惡鬥.
花生友聽聞,鄉事圈子流傳,有人不滿民記立法會議員,現任元朗區議會主席梁志祥,近日透過有勢力嘅好友,屏山鄉事委員會主席曾樹和出言「威嚇」區議員,又以太平紳士職位交換選票云云,仲決定就事件向廉政公署舉報喎.
花生友就上述嚴重指控向梁志祥查詢,梁志祥明確否認曾利用太平紳士職位交換區議員支持,話自己向來都會推薦有能力人士畀政府考慮;但最終係咪委任,由政府決定,自己根本冇可能用此作為選舉交易.梁志祥又話,曾樹和一直支持佢連任區會主席,但從冇威嚇區議員支持佢連任.
至於連任主席嘅信心?梁志祥表明係有嘅,𠵱家主要爭取緊游離票,自覺好適合出任主席:「因為我冇任何地區利益,冇乜嘢好申報,元朗好多涉及土地嘅嘢,如果由不涉及土地利益嘅人士做主席,會畀人感覺公正好多.」對於突然傳來連串負面消息,有民記消息反指,鄉事派計劃派出嘅挑戰者喺十八鄉囤積大量土地喎.花生友不知誰是誰非,只知泛民一定冇機.


text:
喺《小王子》世界入面,主角小王子悉心照顧星球上唯一嘅玫瑰花,代表住一份獨一無二嘅愛情.本地花店Le' Sean Seasons Florist早排將呢份愛情帶嚟香港,用保鮮玫瑰花製成一朵朵保護喺玻璃罩下嘅精美「小王子花」,受到唔少惜花人追捧.
保鮮花技術早喺10年前由法國人發明,再由日本人改良同發揚光大,現時幾乎所有保鮮玫瑰,都係嚟自日本投資嘅厄瓜多爾花田,每月產量只有40萬朵,最頂級嘅20%更只係供應畀日本本土.
但俗語話「天涯何處無芳草」,嘅然市面上都有唔同嘅保鮮花,點解大家都咁單戀呢「一枝花」呢?
花店老闆Sean同費清講,佢本來之前喺日本攞嘅都係普通貨,但因為自己有設計底子,又專門讀過花藝,整出嚟嘅花靚到日本方面都注意到,仲派員親自飛嚟香港簽訂協議,成為日本境外唯一頂級20%保鮮玫瑰嘅代理.短短半年,Sean已經由1間分店擴充到5間,每個月營業額有成200萬咁多.
電影版《小王子》嚟緊嘅聖誕喺香港上映,花店就同法國合作推出限量版1,000朵嘅「真‧小王子花」,以大紅玫瑰襯淡綠繡球花及小王子公仔,每個賣1,680蚊;連玫瑰花香香水及2張電影戲飛嘅套裝亦有1,000套,每套賣2,080蚊.
仲有大半個月先到聖誕,但相信唔少男士已經訂好晒位,準備平安夜同另一半撐住枱腳慶祝.喺呢個咁浪漫嘅場合,可以考慮吓送「小王子花」,既有意思,又唔會好似普通鮮花咁放幾日就謝唔夠環保.
而且繼費清話,保鮮花最大嘅好處係可以擺幾年,亦即係話幾年之內都唔洗再煩送咩花,簡直可以話係一勞永逸嘅方法.
費清#要生計,也要生活#毋忘初衷


text:
(馮仁昭四圍超)
賭王生日打牌 超蓮鬆章
馮仁昭四圍超生日香港蘋果賭王全家福三太超蓮超雲台灣牌散章
賭王何鴻燊噚日農曆生日,佢一早就預告咗會同三房一齊過,點知今年更加特別,三太陳婉珍知賭王鍾意熱鬧,特別請埋舊伙計返屋企慶祝生日,超蓮噚晚就放咗啲相上微博,見到賭王好開心,同成班伙計一齊切蛋糕,超雲同猷啟都有喺旁邊陪住唱生日歌,祝爹哋身體健康.
凍住食私房菜
馮仁昭都有搵過超蓮,佢喺電話度話:「爹哋今晚好開心,伙計猛話要同佢集郵,搞到爹哋好忙,我同家姐同媽咪要佢錫錫我哋,佢就講笑話錫到抽筋,佢好開心精神.今晚會同佢打台灣牌,爹哋好鍾意食大牌,我哋會鬆章畀俾佢食,擺定隻牌等佢自摸,食嚦咕嚦咕食幾廿番.」
超蓮仲爆佢同哋三姐弟送咗件比cashmere更暖嘅大褸做禮物,三太除咗如常送賭王生肖雞嘅擺設做禮物外,仲送咗頂帽畀賭王.三太就吩咐工人煮咗賭王最愛食嘅家庭小菜,佢仲透過助手就回應話:
馮仁昭都有搵過超蓮,佢喺電話度話:「爹哋今晚好開心,伙計猛話要同佢集郵,搞到爹哋好忙,我同家姐同媽咪要佢錫錫我哋,佢就講笑話錫到抽筋,佢好開心精神.今晚會同佢打台灣牌,爹哋好鍾意食大牌,我哋會鬆章畀俾佢食,擺定隻牌等佢自摸,食嚦咕嚦咕食幾廿番.」
超蓮仲爆佢同哋三姐弟送咗件比cashmere更暖嘅大褸做禮物,三太除咗如常送賭王生肖雞嘅擺設做禮物外,仲送咗頂帽畀賭王.三太就吩咐工人煮咗賭王最愛食嘅家庭小菜,佢仲透過助手就回應話:「因為天氣凍,冇特別出去搞,喺屋企同親友食飯都一樣,何生好開心.」
撰文:馮仁昭


text:
屋邨妹升呢港姐實錄 楊思琦慳家買豪宅
徐淑敏陳庭欣楊思琦張秀文林莉
屋邨以往畀人嘅印象,大多係低收入家庭住嘅地方,但係,英雄莫問出處,好多時喺屋邨都出過唔少名人明星,其中「屋邨港姐」人數唔少,仲有好多都入到三甲,一啲都唔失禮.
01年港姐冠軍楊思琦,係著名嘅「屋邨港姐」,小時候居於石硤尾大坑西邨,楊思琦係圈中出名嘅慳妹,佢平日賺埋賺埋,儲錢置業,現時手上已有數個物業揸手,當中包括至少3個千萬單位,有傳合共市值半億.
05年港姐季軍林莉,於青衣邨出身,佢當選後喺大台發展平平,做吓主持同綜藝節目咁,直至10年,佢挾住「港版林志玲」之名,喺模界大展拳腳,出寫真集同拍廣告,又去台灣同韓國發展,更喺唔聲唔聲之下,原來已行天橋行到去巴黎,升呢國際名模,佢舊年更走上巴黎高訂時裝周天橋,展示法國名師Julien Fournié嘅新裝.
10年港姐冠軍陳庭欣早年被揭自其任職公務員嘅爸爸退休後,一家人被安排入住九龍灣啟晴邨,由於佢始終係港姐冠軍,所以佢出入上址時,都顯得十分低調,而佢亦不時放聲氣打算「上車」做業主.
同陳庭欣同屆選港姐,並獲得亞軍名銜嘅張秀文,同樣係公屋出身,佢曾經向傳媒表示過唔會為住公屋而感到自卑,亦唔覺得會輸蝕畀其他人,而佢亦坦言想盡快搵到錢買樓.


text:
張敬軒被爆遭內地封殺,喺湖南衛視節目《歌手》被消失,於是大家再關注呢個節目!上個禮拜播出嘅第一集,唔少網民都金睛火眼去搵軒仔喺邊.結果就算CG點勁,劇組點努力剪走有佢嘅片段都好,總會喺畫面某個角落,發現紅頭髮嘅軒仔!
由於軒仔喺第一集已經被消失,所以前晚出街嗰集《歌手》畫面睇落舒服好多,少咗突如其來嘅大特寫,又少咗啲偏左偏右冇中間嘅鏡頭,而且仲可以見到一班歌手坐定定喺休息室wide shot.
不過有啲嘢,點都唔會變,就係台下觀眾嘅反應!
當歌手們喺台上獻唱,台下觀眾都表現得勁入戲,都唔知佢哋係咪真係聽得明.無論係迪瑪希,定係林憶蓮唱緊歌,觀眾照舊如痴如醉,喊晒口,唔講仲以為節目叫《我是觀眾》.
大陸歌唱節目嘅特色,點可以唔提「X叫」!歌手聲嘶力竭地飆高音,台下觀眾跟住high!第一集唱《一個憂傷者的求救》嘅迪瑪希,喺第二集佢又揀咗俄羅斯歌手Vitas嘅作品《Opera2》,相信台下都冇乜邊個聽得明歌詞.不過迪瑪希多次「X叫」硬爆高音,連升3次Key,觀眾就high到企晒起身,完全符合國情!
反觀一向被公認唱功一流嘅林憶蓮同杜麗莎,喺冇「X叫」加持之下,都係輸畀迪瑪希.賽果係迪瑪希第1位,第2位係譚晶,第3位係林憶蓮,第4位係獅子合唱團,第5位係杜麗莎,第6位係袁婭維,排第7位嘅光良於首輪淘汰賽出局!


text:
(三個女人一個墟)與林芊妤夏尉喻合作做節目 崔碧
4842
:成日俾人白眼
ViuTV崔碧珈林芊妤《胸x計》
崔碧珈,林芊妤(Coffee),夏尉喻(Barbie)最近合作為ViuTV拍攝一個全新整蠱節目《胸x計》,講到明係胸x計,即係要佢哋度吓計仔去整蠱人,睇吓佢哋係咪波大冇腦,抑或係身材與智慧並重!
日前佢哋喺銅鑼灣接受訪問,雖然今次係以身材做話題,不過佢哋覺得反而係考驗佢哋嘅演技,急才同合拍性,仲搵咗整蠱專家Kevin Boy做軍師,陳柏宇,游學修及李靖筠等分別獲邀請節目.Coffee話每一次拍攝前,大家會坐低傾一傾內容,但係佢哋太多嘢講,搞到成日俾人白眼,崔碧珈仲話:「我哋諗咗好多橋同計出嚟,不過KB成日都會話唔得,我哋就要再不停掟橋,由於太多聲音,每次開會都開好耐.」
佢哋三個仲話次次開工都好好迷失,唔知道究竟係佢哋整蠱人定係俾人整蠱,好似第一集嘅整蠱係陳柏宇,崔碧珈:「過程中要扮受傷害呃同情心,但係喺途中我已經喊到失魂!」Barbie亦話每次拍攝都有啲預料之外嘅事情發生,所以極佢哋需要有默契,慢慢仲可以有默契咁互補.
經過總結,佢哋覺得智商高低同男女,樣貌身材冇關係,不過明顯男性同情心較強易中計,唔知最後可唔可以平反波大冇腦?佢哋好有自信話:「咁要睇節目先知.」點知轉個頭問佢哋喺現實生活中俾人整蠱嘅經歷,Coffee話讀書嗰陣試過有一個身型瘦削但係肚凸凸,同佢講話有咗BB,但係Coffee話之後佢仲繼續打籃球,到幾個月先承認係講笑!喺側邊嘅崔碧嘉突然問:「你個同學係男定女?」不過好快知道自己問咗啲傻問題!


text:
因為有補習天王官司新聞,先知道補習天王可以月入一百萬元,追得上一啲專科醫生,但醫生多數係會考尖子,補習天王只係D級學生加大學三級榮譽,能夠賺咁多錢,實在係收入與讀書成績不相稱.當然,商場富豪級人馬使乜大學畢業吖,但補習算係教師之另類,教師唔係要靠讀書嘅咩?
點解收入咁高?原來天王可與補習學校六四分賬,補習月費四百元,扣除10%行政費,餘下三百六十元之六成即係二百一十六元,有五千名學生,便可以月入一百零八萬元.點解有咁多學生,拜科技所賜啦,靠影音上課吖嘛!諗諗吓,諗到呢啲賺錢辦法嘅,實在係一流頭腦企業家,睇準本地教育提供之商機,抵佢哋發達.
每個月交補習費四百元,學生一學年支出三千六百至四千元,家長願意畀,好似冇人去過消委會投訴過補習費太貴噃,而且四百元只係補一科英文啫喎,補齊中英數理化嘅話,條數咪好襟計?可以係千幾二千蚊一個月嘅噃!足證香港家長但求子女會考成績好,升上大學,用錢一於冇計.但矛盾嘅係,做乜每年消委會都出個報告,話教科書太貴?買齊一學年嘅書,由二千幾到三千幾,平均三百蚊一個月好未?與補習費相比,算係乜錢,啲家長點會投訴呀!或說有人畀唔起噃?哈,書簿津貼費正係為咗幫助基層家長嘅.有錢送子女去畀補習天王們補習兩三科嘅,千祈唔好申請書簿津貼.此外,家長送子女學鋼琴,學小提琴,學長笛,學芭蕾,學劍擊,學跆拳道,學網球,每個月又要幾多錢?最好有個調查機構做一次研究,睇吓一位學生之每月總支出係幾多,百分比分配如何?


text:
夏日求驗客:巴利冇傷都冇份鬥拜仁
施丹:早走早着
夏薩特着50號?皇家馬德里上星期六踢今季首場友賽,喺美國侯斯頓嘅國際冠軍盃鬥拜仁慕尼黑,新加盟巨星夏薩特「地標」竟然着50號波衫,不過原來係紀念50年前美國太空人杭思朗(Neil Armstrong)成為登陸月球第一人,不過皇馬最後以1:3輸波,另一球星加里夫巴利冇傷都俾教練施丹踢出大名單,仲講明叫佢早走早着.
皇馬今場有夏薩特打正選,佢着咗件50號波衫,話紀念1969年7月20日嘅人類登陸月球50周年,唔知係咪因為莫迪歷唔肯讓出件10號,7號仔馬里安奴戴亞斯又未離隊,所以要搵個理由頂住先.
拜仁嗰邊有19歲新兵艾比打右翼,湯馬士梅拿打前鋒,狀態明顯較皇馬好,中場哥倫天杜利素15分鐘就開紀錄,夏薩特喺上半場就冇乜表現,結果皇馬下半場已經換晒11個,其他新兵盧卡祖域,洛迪高高斯,費蘭特文迪同埋「日本美斯」久保建英都有落場,不過拜仁分別由後備上陣嘅羅拔利雲度夫斯基同基拿比一人一粒,贏到3:0.
去到完場前六分鐘,洛迪高高斯單刀俾拜仁龍門烏里治鏟低,烏里治就領紅被逐,高斯親自主射罰球破蛋,皇馬就咁輸1:3.不過更精采係賽後訪問,由於今場波皇馬大軍有成28人,但冇傷嘅30歲威爾斯球星巴利都唔喺陣中,一向唔重用巴利嘅施丹,仲講到明叫巴利快啲走︰「我哋希望佢可以快啲離隊,咁樣對所有人都好,我哋正為佢嘅轉會努力,佢轉會一事,家陣已經搞得七七八八,可能一兩日內會搞掂.」施丹就冇講巴利去邊,不過強調係對事唔對人︰「我係教練,必須要做決定,我哋要變,巴利離隊係教練嘅決定,我好肯定對所有人都係好事.」
火箭後衞夏登(左)都有入場,仲搵咗莫迪歷(中)集郵.
巴利同皇馬仲有三年約,有傳佢正正就係會加盟拜仁,拜仁中場堤亞高艾簡達拿已經講明:「如果巴利想過檔,或者任何頂級球員想嚟拜仁,我哋都好歡迎.」
皇馬同拜仁星期二都會喺美國再踢國冠盃,「銀河艦隊」會鬥阿仙奴,拜仁就對AC米蘭,唔知到時巴利會唔會已經着起拜仁波衫?


text:
馮仁昭四圍超:
TVB化妝間有賊 周家怡失手袋報警 - 馮仁昭
無綫女藝人周家怡噚日凌晨五點幾喺微博度話自己好唔開心,原來佢前晚喺電視城錄影完《變身男女ChokChokChok》之後,喺電視城一廠嘅化妝間唔見咗個手袋,佢話錢雖然唔係唔見好多,但全部證件都喺晒裏面,仲有記事簿寫低每日嘅schedule同一啲私人嘢,希望報警之後可以搵番啲失物.
手袋被偷,周家怡當然好唔開心,不過最擔心都係個人資料外洩.
資料圖片
噚日下晝,周家怡又喺微博留言,佢自我安慰咁話:「因無咗個袋同私人物件而唔開心,不停諗點解,但當我諗到偷嘢嘅人可能好需要錢先至咁做,惟有寬恕佢,望佢唔好再偷嘢啦,因被偷人會無咗好多買唔返嘅嘢而好唔開心㗎!」
好多朋友都留言安慰周家怡,好姊妹佘詩曼話:「我希望偷你個袋嘅人,終有醒悟和內疚嘅一日.」曹永廉就話:「希望小偷有良心將証件放在郵箱,我會叫《法證先鋒Ⅲ》的黎耀祥幫你查查.」
周家怡前晚錄完《變身男女ChokChokChok》,發現放喺化妝間嘅手袋唔見咗.
事後周家怡喺電話度話:「真係好唔開心,六合彩又唔見我中,真係好黑仔,不過都係一個教訓,我一世都會有陰影,但係都希望我呢個教訓可以令其他同事知道,要小心自己嘅財物.」外事部曾醒明話公司會配合警方嘅調查,希望所有藝員同事小心保護自己嘅財物,公司亦會加強保安.
周家怡在微博留言希望自己嘅慘痛教訓可以警惕其他人小心保管財物.


text:
樂隊Beyond噚晚喺紅館舉行尾場演唱會,其實每晚都有好多朋友嚟捧佢哋場.前晚Beyond成員黃家強嘅兩位舊愛林珊珊同甄楚倩都有去睇騷,陳見飛,江欣燕,陳思慧,余文樂,關心妍,原子鏸同男友鄧健泓都有到場.
林珊珊大前晚同前晚都有捧家強場,甄楚倩前晚就同好友江欣燕一齊坐喺第一行.Beyond表演時,家強都不時會喺甄楚倩前面經過,但甄楚倩全晚就好鬼cool,就算有記者主動同佢打招呼,佢都完全冇反應.
謝已故女友
而Beyond另一成員葉世榮前晚突然喺台上多謝已故女友許韻珊,佢話:「佢雖然喺天堂,但因為佢畀我勇氣,令我可以勇敢面對.」黃貫中面對熱情歌迷就有感而發咁話:「我冇話要賺大錢,只希望香港有人記得有隊rockband叫Beyond.」
吳文忻扮鬼靈符傍身
吳文忻噚日一身女鬼打扮,喺九龍城啟德舊機場拍攝有線劇集《靈異偵緝檔案》.吳文忻今次會客串兩集,重一人分飾兩角㖭.由於《靈》劇拍攝以嚟,唔少工作人員喺啟德都聽過一啲怪聲,所以吳文忻扮女鬼時都自備護身符.佢重話以前見過一次靈異嘢,當時嚇到喊起上嚟,搞到成晚都瞓唔着.
宋慧喬李秉憲擬拍港產片
韓國女星宋慧喬同李秉憲拍完韓劇《今年》之後,人氣更上一層樓.噚日有當地報章指宋慧喬獲香港片商垂青,被邀演出《夕陽天使》第二集同《火拼時速》第三集,更有傳港商力邀宋慧喬同李秉憲以情侶檔合演港產片,不過一切都係初步計劃,仍未落實.
梁朝偉話《2046》有Feel
近日成為內地「熊貓」手機代言人嘅梁朝偉,早排接受訪問時話自己有份參演嘅電影《英雄》同《無間道》有咁好嘅成績,佢都覺得好光榮.偉仔又話電影《2046》短期內會拍晒,重愈拍愈有感覺,所以好期待呢部戲上映.
陶喆唱麥記主題曲
陶喆最近為麥當勞作咗隻叫《我喜歡》嘅主題曲,佢重會親自主唱.早前陶喆就去咗上海拍呢首歌嘅MV,原來拍攝當日天氣好凍,陶喆着咗件好薄嘅衫,不過佢好有專業精神,仍落力同一班小朋友又唱又跳.據知當年張學友唱麥當勞主題曲有成百幾二百萬港幣酬勞,相信陶喆今次收入會更好.


text:
今個聖誕,意甲一班球星有啲選擇返家鄉省親,有啲就去咗其他國家度假執番條命,亦有人將假期回饋社會,大發善心,各自各「精采」.
國際米蘭嘅馬達拉斯就去咗受到海嘯影響嘅馬爾代夫,幸好據國米會方表示,馬達拉斯已跟球會聯絡上,目前仍在當地等待回國,所以參加唔到周二重新展開嘅操練課.
祖記門將保方及AC米蘭中場加度素,就同時利用假期去探訪家鄉所在地嘅監獄.其中加度素更喺平安夜「拋妻(未婚)棄女」,同班囚犯踢波,成為囚犯足球隊其中一員,對地方球隊踢友賽,結果重幫球隊贏波.睇呢位「鬥牛㹴」外表粗獷,估唔到咁有善心喎!
聖誕被飛結唔成婚艾列頓變帶女洪郎
效力史浩克04嘅巴西前鋒艾列頓呢排真係新聞多多,記得喺上季尾佢同不來梅捧盃後,就應承與同居多年兼生咗兩個女嘅墨西哥女友羅麗達行禮,並定咗喺今個聖誕結婚.點知喺聖誕期間,羅麗達淨係將兩個女送咗去巴西同艾列頓一齊,自己則留喺墨西哥,睇嚟呢次佢有排煩.
老費出口術擺明維護英足總今處置朗尼
曼聯前鋒朗尼涉嫌喺星期日對保頓嘅聯賽中用手推保頓賓咸姆塊面一事,英足總今日會有定案,睇下起唔起訴朗尼.不過,曼聯領隊費格遜就即刻出口維護朗尼,話賓咸姆扮嘢,又話有人針對朗尼.老費咁講,明顯想足總放過朗尼.老費咁做係咪有用抑或弄巧反拙?今日就知.
連車仔賓菲加都唔吼羅賓奴決心等皇馬
巴西新星羅賓奴經理人日前證實,已經婉拒咗車路士及賓菲加嘅邀聘,其中車路士重係出價一千萬歐元(約一億六百萬港元)轉會費畀其球會山度士㖭.皇馬亦對佢有興趣,聽個經理人口風,連車路士都唔去,係因為決心加盟皇馬,睇吓可唔可以做到「新朗拿度」啦.
黃蜂博新人首選權?賣韋士利益晒火箭
NBA嘅黃蜂隊原本已經俾傷兵搞到潰不成軍,點知噚日佢哋居然將正選韋士利交易到火箭,換嚟老將占積遜同尼治巴.唔通得勝率唔夠一成嘅黃蜂咁早放棄,博攞下年新人首選權?呢次交易對火箭就有利,因為平均攞十三分嘅韋士利肯定可以加強球隊後場威力啦!


text:
喻可欣一向都鍾意用佢同劉德華嘅情史做話題,講咗二十年重未夠喉,佢重把心一橫寫埋書.呢排華仔做咗金馬影帝威盡台灣,喻可欣就順勢將佢親自撰寫嘅洋洋八萬字情書《情海星空──我與劉德華》嘅部份內容交畀台灣一本周刊轉載,真係識得揀時候做宣傳.
喻可欣喺書中將佢同華仔嘅相識經過,熱戀到分手嘅過程一一道出,重分成十一篇章,登埋當年佢同華仔嘅合照,廿年前嘅喻可欣確係清純又有氣質,大有林青霞嘅影子,同𠵱家成日騷胸嘅佢簡直判若兩人,唔怪得之華仔嗰時會咁愛佢,華仔喺兩人嘅照片後面,重以「最最最最最……愛妳的華仔」嘅署名,向喻可欣寫上「等到痴」,「想到迷」,「愛到狂」嘅字眼㖭.
「熱吻的唇緊緊糾纏」
不過喻可欣喺書中寫嘅嘢就十分大膽露骨,喺第九篇「十年之約」內,喻可欣就寫「擁抱得兩人都喘不過氣來,兩張熱吻的唇緊緊的糾纏着,舌尖感覺到鹹鹹的淚水」,「由上往下啃噬着他的臉頰……在到脖子……」,馮仁昭睇完都嚇一跳,俾佢嘅用詞嚇親.而華仔都知道喻可欣公開佢哋嘅陳年戀事,不過佢都係嗰句,冇回應!
趙薇南京速閃被罵
趙薇今年真係唔知想點,日前佢至聲稱主動同資生堂解除廣告合約,諗唔到佢日前喺南京出席羽絨服宣傳活動時,竟然比原定時間遲咗個幾鐘至到場,但都贏得大班市民支持,不過佢出現咗五分鐘就臨鬆人,激到班等好耐擁躉猛咁鬧佢.
河利秀俯身唱國語歌
韓國變性藝人河利秀噚日以一身性感打扮,酥胸半露咁喺台灣宣傳首張唱片《狐狸女郎》,佢透過繙譯話:「我以韓文拼音來學唱國語歌,平均一天錄一首,都很輕鬆,我平常都會唱卡拉OK練歌.」河利秀又話自己用過衞生棉,減低着牛仔褲時皮膚嘅摩擦.
譚詠麟撕賽果一時失控
譚詠麟(阿倫)擔任Roadshow《紅人館》嘅嘉賓主持,噚日重請咗新人王苑芝同劉浩龍等做嘉賓.阿倫喺新城頒獎禮上撕爛勁爆男歌手嘅賽果,佢話係即興喎,係突然失控先會咁做,阿倫重勸各大單位唔好再亂咁請佢頒獎,因為連佢自己都唔知會亂做啲乜嘢!
梅雪詩拍賣新碟賑災
梅雪詩(阿嗲)噚日喺尖沙嘴開記者會,佢話早前推出嘅限量版粵曲大碟《紅樓雪影夢成詩》,居然錄漏首歌就攞去賣,佢話:「隻碟印咗一千隻兩日就賣晒,但班戲迷打電話嚟話少咗首歌.」佢話應該做後期時出咗問題,𠵱家已補印一千隻同戲迷換番.阿嗲又話呢批碟每隻有唔同編碼,𠵱家會攞啲幸運號碼碟嚟拍賣,捐畀最近嘅印尼地震受害者.
鄧建明免費伴奏有苦衷
雷有暉同鄧建明噚日接受商台訪問,雷有暉近日出碟,碟內有三首歌由佢親自創作,分別送畀太太,囝囝同朋友.雷有暉重搵咗老友鄧建明義務幫佢彈結他,但鄧建明就講笑話:「我邊敢收佢錢呀!佢知我咁多秘密,就當掩口費囉.」


text:
求驗客手記:球星傷癒兩個樣 大哨脹爆 艾辛弗爆 - 求驗客
日前睇到「大哨」朗拿度喺哥連泰斯練習賽嘅相,我求大俠真係嚇咗一跳,然後得啖笑.點解?因為大哨肥咗幾個碼,個肚仲大到好似就生得咁.據講,大哨都知道自己肥,同正在養傷嘅巴西中場卡卡喺微博傳情,互相鼓勵話要一齊重返巔峯喎!不過,我求大俠就建議大哨學車仔中場艾辛狂踩單車,操番「弗」身形好過.
因小腿傷而唞咗3個月嘅大哨,早前終於復操,而效力哥連泰斯嘅佢,日前就同預備組進行咗一場練習賽;不過由於大哨身形暴脹,佢喺練習賽中不知走得幾辛苦,上氣唔接下氣!賽後大哨話:「我都知自己肥,亦因為咁而影響咗活動能力,但係我有信心喺15日後可以操番fit.」
佢之後仲喺微博度講:「我知道有好多笑我肥嘅笑話,但唔好質疑我,我一定會又一次衝過難關.」而受膝傷困擾嘅卡卡就回應話:「咁我可唔可以同你攜手重返巔峯呢?」大哨答:「當然可以.」
雖然睇到大哨同卡卡兩師兄弟互相勉勵,我求大俠都好感動,不過齋講始終唔係辦法,要身體力行至得;我求大俠就建議大哨,可以向車仔中場艾辛學習.話說艾辛最近迷上踩單車,仲決定連200幾萬港幣嘅林寶堅尼跑車都唔揸,一於踩單車去練習,將單車泊喺車仔隊友嘅名車旁邊,睇到隊友眼都凸埋,仲幫佢起咗個叫「Lance」嘅花名;因為環法單車賽之神岩士唐個名,就係叫LanceArmstrong.
隊友咁叫自己,呢名加納中場不知幾受落,上屆因傷長唞嘅艾辛仲話:「上季季尾我開始迷上單車,覺得踩單車好有趣,踩住佢四圍去欣賞風景,更加係賞心樂事;而且踩單車仲可以幫助我傷癒之後,回復最佳狀態㖭!」


text:
求驗客手記:紅魔嫌棄唔使驚
維迪出走國米
尼曼查維迪俾曼聯當係草,但就畀國際米蘭當係寶.呢位32歲塞爾維亞中堅禮拜四宣佈喺今夏約滿唔再做紅魔,聽聞係曼聯唔肯畀新合約佢,佢先至有咁嘅決定.但佢唔愁冇出路,事關據報國際米蘭力邀佢加入,仲願意同佢簽兩年約㖭.
家陣係曼聯隊長嘅維迪,係費格遜喺06年1月由莫斯科斯巴達用700萬鎊買返嚟,仲係費爵爺領隊生涯其中一個最有眼光嘅收購.英國傳媒話係佢拒絕同曼聯傾續約,但另一個版本就話係曼聯嫌佢老同呢幾年成日受傷而唔畀新合約,佢先至決定喺今夏以自由身走人.維迪喺聲明中表示:「今年係我喺曼聯嘅最後一年,頭頭尾尾喺度踢咗8年.可以效力一間咁偉大嘅球會,肯定係我踢波生涯最光輝嘅日子.我從來冇諗過可以贏到15個錦標,而且唔會忘記嗰晚喺莫斯科發生嘅一切(08年歐聯決賽贏車路士).但係,我決定喺今季完結後離隊.我想接受新挑戰,希望喺未來幾年喺足球事業上有另一個高峯.」莫耶斯證實維迪將會走,但佢喺下周日對富咸場英超都會踢.
維迪仲話一定唔會留喺英超:「我唔會考慮留喺英格蘭,因為喺呢度,我只係想效力曼聯一間球會.」維迪斷咗自己後路,即係話會去西甲,德甲,意甲或法甲搵食,消息指國米最有機會簽到佢.雖然國米開畀佢嘅周薪只得5萬鎊,比佢家陣喺曼聯𢭃嘅10萬鎊少一半,不過一畀就畀到兩年合約,所以據報佢都肯降格到聖西路踢波.
另外,曼聯中場傑斯同埋名宿加利尼維利想買非聯賽球會沙福特,之後再投資搞青訓.家陣喺美國邁阿密搞波嘅碧咸,佢隊波如無意外會喺2017年開始玩美職聯,睇嚟佢好有可能同傑斯及加利仔連線,搵佢哋幫手彈啲有潛質嘅年輕球員畀佢.


text:
初戀男友拿出證據
馮仁昭四圍超:阿嬌見合照怒吼「博宣傳」
鍾欣桐(阿嬌)近排同佢嘅Twins戰友蔡卓妍喺台灣宣傳新碟,喺當地知名度日增,惹嚟一個自稱係阿嬌初戀男友嘅陳冠良(Allen)上電視節目,大爆同阿嬌嘅舊情.Allen話兩人喺澳洲墨爾本讀書時識,拍咗四個月拖,後來阿嬌一腳踏兩船,Allen俾印尼華僑朋友撬牆腳.Allen又話阿嬌入行後,起初都有同佢用ICQ聯絡,但阿嬌紅咗之後就好少上ICQ.
清純肥妹仔
阿嬌前日同記者講唔識得呢個人,重話冇同一個叫Allen嘅人用ICQ聯絡過,不過,Allen就畀咗佢同阿嬌嘅合照傳媒.相入面Allen同阿嬌都幾親暱,重搭住阿嬌嘅膊頭影相,而阿嬌當年就係肥妹仔一名,清純得嚟重好卡娃兒㖭.
阿嬌話睇完相之後,終於記得Allen係佢以前嘅同學,佢噚日話:「我記得佢,但一定冇同佢拍過拖.我好嬲,我覺得佢好似想入娛樂圈,想做宣傳,點解佢要咁樣話我?咁樣傷害我?」
鄭中基成立阿Sa熱線
鄭中基同楊愛瑾(Miki)噚日喺大澳為電影《龍咁威2》拍一場踩單車嘅戲,兩個重着埋情侶裝.最近有傳鄭中基女友蔡卓妍(阿Sa)被人見到喺大澳出現,問Miki有冇見到阿Sa,佢話:「吓,冇喎,係咪認錯我係阿Sa呀?」鄭中基即刻插嘴話:「見到嗰個人係咪有近視呀?見到(阿Sa)記得通知我.」鄭中基打個電話畀阿Sa咪得囉,使乜人通知呀?
五月天返老還童闖伊甸園
樂隊五月天近排幫台灣一個金飾品牌拍廣告,其實之前佢哋都拍咗情人節廣告,做咗機械人同超人,今次佢哋喺廣告裏面變身伊甸園中嘅baby,重喺花園裏面好認真咁討論要送乜畀媽媽,結果就話送金飾.馮仁昭覺得呢個廣告搞到伊甸園BB好似好市儈咁,都幾搞笑.
阿倫着泳褲先剪毛
阿倫譚詠麟噚日去港台擔任頒獎嘉賓,佢話現時體重一百六十五磅,希望舉行個唱時可以減到一百四十八磅.問阿倫有冇信心着性感泳褲見人時,佢好得戚咁話:「我就好有信心,亦都夠膽着,自己重會修埋邊㖭.」
伍佰歌聲震冧頂
台灣搖滾歌手伍佰日前去咗美國舊金山為巡迴個唱作準備,佢到埗後做嘅第一件事,就係去密爾比達市歎台式麵線,佢重大讚間舖富有家鄉味道,𠱁到在場嘅食客非常開心.伍佰重話當地嘅歌迷好熱情,當佢知道表演場地用鐵皮興建時,佢已經勁high咁話要以歌聲唱到屋頂飛起喎.
實力新人時裝白癡
新藝寶新人葉宇澄(Eugene)噚日去商台接受訪問,只得十九歲嘅佢會喺樂壇走實力派路線,其實Eugene兩年前已經開始為加入樂壇而準備,佢嘅鋼琴技術重已經到達演奏級,真係好犀利.不過加入娛樂圈後,最令Eugene唔慣係置裝問題,因為佢對於時裝完全唔識,搞到公司要請個形象師幫佢執衫,佢承認呢方面自己比較蝕底.
Allen同阿嬌都影過唔少相,睇嚟唔止同學咁簡單.


text:
Game事撻:難玩過《孖寶》10倍變雞變肥婆玩死你
二十幾年前,一隻堪稱超級難玩嘅《魔界村》,打到機迷痛不欲生,玩到媽聲四起;不過世人就係咁犯賤,愈難玩就愈要征服,久唔久就有續篇登場,一樣大受機迷歡迎.最新一集《極魔界村》搵PSP投胎再世,唔好意思佢依然係咁惡啃,加入變雞,變肥婆等更多惡搞花臣,更易GameOver.你話《孖寶兄弟》難玩?有機迷喺網上更評論佢難玩10倍!
文:陳福榮
《極魔界村》的確令人又愛又恨,唔少機迷等到頸都長,但玩上手又媽聲四起!所以之前試版推出嗰陣已經有人話如果《新孖寶》嘅難度係1,咁《極魔》就一定係10!雖然聽起嚟好鬼恐怖,不過正因為咁先至有挑戰性,唔會玩兩嘢就玩晒冇貨賣.
秉承住CAPCOM平面動作遊戲優良傳統,《極魔》係以十幾年前嘅《超魔界村》作為藍本,再加幾個極之啜核嘅全新系統所組成,故此老手會發覺同以前一樣咁啱Feel,玩多兩玩先發現裏面天外有天,當佢係完全新作看待都冇問題.今集有3種唔同玩法畀你揀,分別係盔甲硬啲,死咗會喺嗰度出返嚟嘅初學者模式,比較正常嘅原創模式,同埋盔甲一擊即爆,死親都要由頭打過嘅街機模式.筆者玩咗好耐都仲未過到街機第一版,可想而知佢有幾難頂!
以前每集都有個魔法師,專登將你變成鴨仔或者青蛙咁樣阻頭阻勢,中咗招就要係咁避班敵人,想還拖都唔得,真係慘情.喺《極魔》都有類似嘅設定,但變嘅嘢就多元化好多,包括肥婆,骷髏骨,飛蛾,草蜢同埋甩毛雞,其中只有肥婆同骨仔可作有限度攻擊,另外亦會變大或者縮水影響行動.至於武器則多到有啲誇張,除咗長矛同刀仔外其他舊嘢全部冇得留低,變成新加入嘅穿心矛,散彈弩,火燄瓶,炸彈同最有用嘅荊棘鞭等.回力刀同鞭仲可以執埋寶物,加上PowerUp,變化可謂相當之多.魔法方面終於同武器分家,以前嘅魔法係跟住武器嚟出,今次就各顧各仲會計埋魔力消耗,全部10款要執晒嚟用都幾係嘢.
人哋三部曲就話打生打死爭隻魔戒啫,估唔到《極魔》都嚟玩呢套,但佢嘅要求就真係麻煩至極.雖然《魔界村》系列不嬲都要玩二周目至算爆機,今集佢就仲癲,打贏隻最後大佬至同你講,搵齊22隻戒指先好搵佢打多鑊,一下子吹你返去由頭嚟過!唔少人都話之前先執得嗰幾隻,其他點搵呀大哥?當然佢唔會無條件咁難為大家啦,只要留心版面內每個地方,應該發現有啲寶箱甚至戒指係放喺好無厘頭嘅地方,正常係點都去唔到.想要呢啲正嘢,當然係借助飛龍之盾等道具幫你飛過去執,但由於部份特殊物品要喺遊戲後段至到手,換言之屈你打二周目又好似幾合情合理嘅.
■放火魔法已經夠勁,着住霸王甲使出就更惡,掃低大量敵人一流.
《魔界村》由最初響機舖出現,已經係21年前嘅事,唔計嗰啲唔啦更外傳佢只係推出過3集,分別係紅白機版出得仲屈機嘅初代,增設黃金盔甲出魔法嘅《大魔界村》同埋唔少人為佢而買超任嘅《超魔界村》,即使每集難度依舊令機迷叫苦連天,但亦因為咁佢嘅江湖地位先至有增無減.CAPCOMAsia向來都好關照熱心擁躉,之前送過PSP黑色十字掣等大家唔使捽到手指痛,𠵱家亦會隨《極魔》贈送PSP白色十字掣,佢較適合白機用戶使用,咁玩起嚟就自然更加得心應手啦.
遊戲類型:動作
對應機種:PSP
遊玩人數:1人
開發廠商:CAPCOM
行貨售價:$288
(C)CAPCOMCO.,LTD.2006ALLRIGHTSRESERVED.


text:
立法會繼續朝9晚12審議截聽條例,議員官員同八方可以行出行入蛇吓唞唞氣,難為主席范太一把年紀,坐到腰骨都痛,最慘仲係悶到嘔仍然要煞有介事,兼且又要睇住長毛呢亭反斗星搞搞震.八方昨日見范太仍然面帶笑容,真係EQ爆棚,令人寫個服字,唔怪得話他日佢唔玩,人大常委都有得做.
咁究竟個會幾時完?自從范太嚇大家話要開通宵之後,班尊貴議員當堂醒晒,進度明顯加快,白鴿黨阿涂話,最快可望周六深夜完成,如果唔得,星期日一定掂.張超雄亦改口話星期日應該可以如期飛(佢要去聯合國出席消除歧視婦女會議),唔使改機票.
其他議員則做足心理準備開通頂,有人諗計仔度過漫漫長夜.自由黨嘅林鍵鋒最有諗頭,佢話既然開會咁悶,又要坐足一晚,不如叫按摩員嚟立法會,幫班議員按摩雙腳.不過唔係為咗消除疲勞──佢笑笑口咁話:「個按摩員要識搵啱穴位,按到班議員唔識講嘢.」冇人講嘢就可以即刻散會?林鍵鋒真係太天真喇.
劉健儀同高達就實際得多,一知道可能要通頂,即刻帶備牙刷,以防口臭.高達仲帶埋鬚刨,不過佢同八方講,見到班議員露出疲態,好似范太,吳靄儀同阿涂都講錯嘢,不如返屋企瞓覺,唔好折磨大家.
除咗幫自己解悶,唔少議員好有心(官員都一樣),為班日以繼夜留守立會嘅記者,送上一日三餐兼糖水,搞到記者室日日開大食會,個垃圾桶都滿瀉.例如張學明送甜品,林健鋒送麵,林瑞麟送蛋糕,行政署長謝曼怡送水果,馬時亨送鹹濕嘢如陳皮話梅,李少光送布冧……由朝到晚輪流供應.煲呔後來都送來朱古力,但係佢親疏有別,只係畀議員食.
以前立法會開長會,都好少有咁多嘢食,今次幾罕有,八方又小人之心,唔知係咪啲官搏見報,等啲報紙都登多啲食物相,轉移議事堂嘅視線;而請食嘢嘅多數係官,莫非想雞髀打人,等記者手下留情,唔好大鬧呢條截聽條例?
范太愈戰愈勇,坐喺佢旁邊嘅立法會秘書長馮載祥就反而有啲頂唔順,噚晚成晚冇出現,由吳文華頂住.


text:
求驗客手記:
遭施丹換走傳爆粗
C朗又球霸上身
求驗客手記C朗足球西甲皇家馬德里
係人都知基斯坦奴朗拿度(C朗)係球霸,前晚喺皇家馬德里作客贏畢爾包2:1場西甲佢又嚟料,因為佢唔滿意喺完場前10分鐘左右被教練施丹換走,之後憤而爆粗!施丹就冇正面回應,淨係話佢想換邊個就邊個,擺明要話畀C朗知,佢先係皇馬最大嗰個.
皇馬上周六喺西甲作客畢爾包,憑C朗助攻賓施馬同埋卡斯米路入波,結果贏2:1,家陣以27戰得65分繼續排榜首.呢場波C朗雖然冇入波,但就成為咗焦點,皆因佢喺79分鐘俾施丹換出嗰陣口噏噏,忍唔住爆咗句:「X,點解換我?」
西班牙《阿斯報》話,C朗唔係對住施丹爆粗,佢返番入後備席亦有同該法國名宿握手,但喺被換出時講粗口,擺明係挑戰教練嘅權威.但都有人幫C朗講好說話,話佢爆粗只係因為入唔到波而發自己脾氣,同施丹冇關;亦有指只係西班牙傳媒炒作,C朗根本冇講粗口.其實C朗之前都試過係咁.季初佢喺作客打和拉斯彭馬斯2:2場西甲,踢到72分鐘被換出時,都被指向施丹爆粗.
施丹賽後就神回C朗,話換邊個由佢話晒事,球員冇權出聲.呢位法國球王話:「比賽尾段我哋想平衡啲,於是改踢4-4-2陣式.至於點解換C朗?有需要時佢就要離場,由其他球員入替,就係咁簡單,佢應該滿意自己嘅演出.」C朗雖然係好波,但畢竟都32歲,唔可以好似之前咁場場打足90分鐘,所以施丹間唔中換佢出嚟都合情合理.
至於C朗隊友加里夫巴利一樣被傳媒狙擊,但就唔係因為爆粗,而係因為佢要植髮.Man Bun頭已經係呢位威爾斯國腳嘅標記,但係人都知佢用呢個髮型嚟遮住佢個地中海.英國傳媒話,巴利認為咁樣唔係辦法,仲考慮去植髮.水晶宮中場列特利之前花咗一萬鎊去植髮,效果都唔錯,佢本身同巴利好老友,所以消息指巴利喺植髮之前,會先問問列特利嘅意見,然後再諗點搞.


text:
去年落選港姐單文柔,被《蘋果》踢爆佢同陳展鵬上山頂喺車廂食嘢兼傾偈後,就即刻被高層樂易玲召見,仲有可能隨時被foul出兒童節目《Think Big天地》,認真慘豬豬,而過去亦有唔少曾參加香港小姐嘅靚女,因為唔同理由,慘被大台高層召見.
馮盈盈
去年港姐冠軍馮盈盈,當選後被網民「翻舊帳」話佢曾經喺社交網站粗口橫飛鬧爆警察同特首,事後佢出席港姐領獎活動,馮盈盈直認有俾高層照肺,仲話自己會經一事長一智,但網民就封咗佢做「粗口港姐」.
龐卓欣
15年港姐龐卓欣,就同中學同學麥明詩一齊參加港姐,可惜佢就輸咗比麥明詩,只得亞軍,點知佢就玩小學雞,夾埋季軍郭嘉文杯葛麥明詩,唔約佢一齊去食雞蛋仔,搞到高層即刻要召見龐,郭二人照肺.
蔡思貝
13年港姐亞軍蔡思貝,於15年被《蘋果》踢爆佢虛報學歷,話佢透過國力書院報讀菲律賓一間大學學士課程,但佢只係用咗兩個月就極速畢業獲頒證書,事後佢急急被高層召見.後來當時仲係無綫企業傳訊部副總監嘅曾醒明就話事件唔會影響佢港姐嘅名次.
張名雅
12年港姐冠軍張名雅,喺13年俾傳媒影到佢同落選香港先生吳雲甫攬腰搭膊頭夜蒲蘭桂坊後,即被高層召見,雖然當時冇話唔俾佢拍拖,但就要佢注意言行囉,而好快佢同吳雲甫玩完.去年仲同圈外律師男友蔡錦豪結婚,婚後兩個月仲宣佈懷孕.